
Sfântul ierarh Petru Movilă, mitropolit de Kiev și Galiţia 
(22 decembrie) 





Sfântul Petru Movilă (n. 21 decembrie 1596, Suceava d. 22 decembrie 1646/1 
ianuarie 1647 Kiev) a fost mitropolit de Kiev şi Galiţia (Ucraina) din anul 1632 
şi până la moartea sa, în 1646. Este cunoscut ca un important teolog ortodox din 
secolul al XVII-lea şi ca un reformator al învățământului teologic ortodox. A 
avut un rol deosebit în Sinodul de la Iaşi din 1642. Prăznuirea sa se face în 
Biserica Ortodoxă Română pe 22 decembrie. 

Slujba Sfântului ierarh Petru Movilă, mitropolitul Kievului (1646) 





Se pune şi slujba înainteprăznuirii Naşterii lui Hristos. (Dacă această sărbătoare 
se v-a întâmpla în sâmbăta sau duminica dinaintea Naşterii Domnului, să se va- 
dă indicaţiile de Tipic din Minei.) Dacă este priveghere, slujba se face după 
rânduiala de mai jos: 


La Vecernie 


La 

1. Doamne, strigat-am către Tine, auzi-mă; ia aminte la glasul rugăciunii mele, 
când strig către Tine. 

2. Să se îndrepteze rugăciunea mea ca tămâia înaintea Ta; ridicarea mâinilor 
mele, jertfă de seară. 

3. Pune Doamne, strajă gurii mele şi uşă de îngrădire, împrejurul buzelor mele. 
4. Să nu abaţi inima mea spre cuvinte de vicleşug, ca să-mi dezvinovăţesc 
păcatele mele; iar cu oamenii cei care fac fărădelege nu mă voi însoţi cu aleşii 
lor. 

5. Certa-mă-va dreptul cu milă şi mă va mustra, iar untdelemnul păcătoşilor să 
nu ungă capul meu; că încă şi rugăciunea mea este împotriva vrerilor lor. 

6. Prăbuşească-se de pe stâncă judecătorii lor. Auzi-se-vor graiurile mele că s-au 
îndulcit, 

7. Ca o brazdă de pământ s-au rupt pe pământ, risipitu-s-au oasele lor lângă iad. 
8. Căci către Tine, Doamne, Doamne, ochii mei, spre Tine am nădăjduit, să nu 
iei sufletul meu. 

9. Păzeşte-mă de cursa care mi-au pus mie şi de smintelile celor ce fac 
fărădelege. 

10. Cădea-vor în mreaja lor păcătoşii, ferit sunt eu până ce voi trece. 


Stihirile pe 8; ale Înainteprăznuirii trei din Minei şi cinci ale ierarhului. 
Stihirile sfântului, glasul al 4-lea: 


Ca un adevărat filosof, făcându-ți cugetul stăpân desăvârşit peste patimi, prea 
fericite Petru, ai zugrăvit icoana sufletului cu chipurile virtuţilor şi cu smerenia 
obiceiurilor. Pentru aceasta ne rugăm ţie, ca unui păstor şi învăţător să ceri de la 
Dumnezeu pace sufletelor noastre. 


Sporit-ai numărul credincioşilor şi al slujitorilor lui Hristos, prea sfințite Petru; 
căci în osteneli te-ai arătat neîntrecut apărător al dreptei credinţe, povăţuind lim- 
pede pe dreptcredincioşi ca un turn al Ortodoxiei arătându-te; nu înceta a te ruga 
pentru sufletele noastre. 


Odrasla domnească, din neamul moldovenilor ai răsărit lumii şi apărător al Orto- 
doxiei te-ai făcut, fericite Petru; din tinereţe te-ai ostenit cu învăţătura Sfintelor 
Scripturi întru dreapta predanie a Părinților ca şi întru deosebita râvnă a chipului 
călugăresc. Drept aceea, bucurându-te de nevoinţele vieţii tale, cu cântări de lau- 
dă te cinstim. 


Ca un adevărat luminător al Ortodoxiei ai strălucit în vremuri de grele încercări 
pentru poporul drepteredincios, bunule şi neînfricatule mărturisitor al lui Hristos, 
pentru aceasta prăznuim pomenirea ta cea sfântă, rugându-te să mijloceşti pentru 
Nol. 


Veniţi credincioşilor să cinstim cu cântări de laudă măritul praznic al cuviosului 
ierarh Petru, mitropolitul Kievului, prea mărindu-i nevoinţele şi ostenelile cele 
ascunse, căci acum ne stă înainte ca o făclie nestinsă care, risipind întunericul 
necunoştinţei, ne învaţă a ne închina după cuviinţă lui Dumnezeu, rugându-se 
pentru sufletele noastre. 


Slavă Tatălui şi Fiului şi Sfântului Duh. 

Pe luminătorul Ucrainei, pe adevăratul mărturisitor al Ortodoxiei, astăzi adu- 
nându- ne, o, iubitorilor de prăznuire, cu dumnezeieşti laude să-l cinstim: 
Bucură-te, ierarhe Petru cel tare în credinţă, care cu învăţăturile Ortodoxiei ai 
povăţuit obştea credincioşilor la limanul mântuirii; 

Bucură-te, căci lăsând cinstea domniei ai îmbrăcat haina slujirii lui Hristos. 
Bucură-te, cel ce ai dat toată averea pământească, dobândind Împărăţia Ceru- 
rilor. 

Bucură-te, apărătorul adevărului şi al nostru, rugător către Hristos Dumnezeu. 


Şi acum şi pururea şi în vecii vecilor. Amin. (a Înainteprăznuirii) 
La Litie 

Stihirile hramului, apoi: 

Slavă Tatălui şi Fiului şi Sfântului Duh. 


Prea lăudate Petru ca cel ce ai fost arhimandrit al Lavrei şi mitropolit al Kie- 
vului, domn peste patimi şi pofte, păstorind Biserica lui Hristos cu toată înţe- 
lepciunea şi în credinţă nu te-ai abătut de la învăţătura cea dreaptă, povăţuind 
mulțimea credincioşilor către Hristos, Limanul mântuirii şi izvorul vieţii cele veş- 
nice. Nu înceta şi acum, mijlocind pentru sufletele noastre. 


Şi acum şi pururea şi în vecii vecilor. Amin. (a Născătoarei de Dumnezeu) 


Născătoare de Dumnezeu, tu eşti viţa cea adevărată care ai odrăslit Rodul vieţii; 
ție ne rugăm, roagă-te Stăpână cu Sfinţii apostoli şi cu ierarhul lui Hristos, Petru 
să se mântuiască sufletele noastre. 


La Stihoavnă 


Stihurile Înainteprăznuirii, glasul al 2-lea, apoi, Slavă Tatălui şi Fiului şi 
Sfântului Duh. glasul al 4-lea, a ierarhului: 


Să se veselească pământul cel binecuvântat al Moldovei şi tot poporul să cânte 
cu bucurie, că iată, odrasla sa a făcut rod vrednic spre laudă întregii Ortodoxii: 
Petru, ierarhul Kievului şi mărturisitorul adevărului, apărătorul credinţei şi slu- 
jitorul Bisericii lui Hristos. Prin nevoinţele şi strădaniile sale ne învaţă şi pe noi 
cei de acum să mărturisim adevărul neschimbat şi să-i urmăm credinţa, ca să se 
roage pentru sufletele noastre. 


Şi acum şi pururea şi în vecii vecilor. Amin. (a Inainteprăznuirii) 

Troparul, glasul al 4-lea: Apărătorule şi mărturisitorule al Ortodoxiei, lumină- 
torule al neamurilor, fiule al Moldovei şi părinte al Ucrainei, Sfinte ierarhe 
Petru, mult nevoitorule, roagă-te lui Hristos Dumnezeu, să ne apere credinţa şi 
să mântuiască sufletele noastre. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. (a Inainteprăznuirii) 


La Utrenie 


Dumnezeu este Domnul şi S-a arătat nouă. Bine este cuvântat Cel ce vine 
întru numele Domnului., Troparul sfântului (de 2 ori) 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. (a Inainteprăznuirii) 


La primul rând de Sedelne (adăugăm): Slavă Tatălui şi Fiului şi Sfântului Duh. 


Cu dumnezeieşti daruri fiind împodobit, Sfinte ierarhe Petru, mărturisitorul cel 
neînfricat al dreptei credinţe, Biserica lui Hristos o ai înfrumusețat. Pe cre- 
dincioşii păstoriți de tine, i-ai apărat de învățături greşite şi păgubitoare de 
suflet, ca un adevărat păstor şi învăţător. 


La al doilea rând de Sedelne (adăugăm): Slavă Tatălui şi Fiului şi Sfântului 
Duh. 


Podobie: Spăimântatu-s-a losif, lucru mai presus de fire văzând şi în minte a 
avut ploaia cea de pe lână, la zămislirea ta cea fără de sămânță, de Dumnezeu 
Născătoare, rugul cel nears în foc, toiagul lui Aaron ce a odrăslit şi mărturisind 
logodnicul şi ocrotitorul tău preoţilor, a grăit: Fecioara naşte şi după naştere 
rămâne iarăşi fecioară. 


Minunate sunt nevoinţele tale pentru slava lui Hristos, prea fericite; cu postul, 
cu privegherea şi cu alte osteneli împodobindu-ţi sufletul, pentru aceasta, prea 
slăvind pe Hristos, întâmpinăm cu cântări duhovniceşti Inainteprăznuirea naş- 
terii Lui. 


Polieleu: 
Robii, Robii Domnului lăudaţi numele Lui.Aliluia 
Cei ce staţi în casa Domnului în curțile Lui. Aliluia 


Lăudaţi pe Domnul că este bun Domnul. Aliluia 
Cântaţi numele Domnului că este bun. Aliluia 

Că pe Iacov şi-a ales Lui de moştenitor. Aliluia 
Şi pe Israel urmaş în legea sa. Aliluia 


Că eu am cunoscut că este mare Domnul. Aliluia 
Și Domnul nostru peste tot ce este viu. Aliluia 


Toate câte le-a voit în ceruri sus EI le-a tocmit. Aliluia 
Prin adânc şi pe pământ pe toate le-a zidit. Aliluia 


EI ridică nori prin nori spre ploaie tuturora dând. Aliluia 
Soare vânt şi fulgere arzând EI le-a făcut. Aliluia 


Trimis-a semne şi minuni în mijlocul acelei lumi. Aliluia 
Lui faraon cel împietrit şi paznicilor lui. Aliluia 

Că neamuri multe a bătut şi pe-mpăraţi a doborât. Aliluia 
Pe Og şi pe Sihon şi pe cei necredincioşi. Aliluia 


Şi-a dat pământul lor poporului iubit al Său. Aliluia 
Ca moştenire veşnică la toţi le-a dăruit. Aliluia 


Bine este cuvântat Domnul nostru Dumnezeu. Aliluia 
Bine este cuvântat Domnul nostru. Aliluia 


Mărimurile sfântului (cu stihurile de la un ierarh): 


Mărimu-te pe tine, ierarhe al lui Hristos, Petru cel ce ai întărit Biserica lui Hri- 
stos, zicând: pe apărătorul Ortodoxiei. 


Veniţi toţi pe Petru al Kievului să-l lăudăm, apărătorul dreptei credinţe, zicând: 
pe vlăstarul Moldovei. 


După Polieleu, Sedealna glasul al 8-lea; Podobie: Porunca cea cu taină luând-o 
întru cunoştinţă, cel fără de trup, în casa lui Iosif degrab a stătut înainte, zicând 
celei ce nu ştia de nuntă: Cel ce a plecat cu pogorârea cerurile încape, fără 
schimbare, tot întru tine. Pe care şi văzându-L în pântecele Tău, luând chip de 
rob, mă spăimântez a striga către tine: Bucură-te, Mireasă, pururea Fecioară. 


De dragostea lui Hristos fund cuprins, lumea şi cele lumeşti părăsind, ai rămas 
nedespărțit de poporul cel drepteredincios, lucrând cu timp şi fără timp la 
înfrumusețarea Bisericii ca un părinte şi învăţător, povăţuind cu fapta şi cu- 
vântul la unitatea credinţei, Sfinte ierarhe Petru, mărturisitorul lui Hristos. 


Primul rând al Antifoanelor glasul al 4-lea; 

Prochimen, glasul al 4-lea: Cinstită este înaintea Domnului, moartea cu- 
viosului Lui. 


Stih: Ce voi răsplăti Domnului pentru toate câte mi-a dat mie. 


Toată suflarea... 
Evanghelia de la loan (cap. X). 


A se vedea pericopa lerarhului din duminica a II-a din Postul mare. 


Zis-a Domnul către iudeii care veniseră la EI: 

1. Adevărat, adevărat zic vouă: Cel ce nu intră pe uşă, în Staulul oilor, ci sare 
pe aiurea, acela este fur şi tâlhar. 

2. Iar cel ce intră prin uşă este păstorul oilor. 

3. Acestuia portarul îi deschide şi oile ascultă de glasul lui, şi oile sale le 
cheamă pe nume şi le mână afară. 

4, Și când le scoate afară pe toate ale sale, merge înaintea lor, şi oile merg 
după el, căci cunosc glasul lui. 

5. Iar după un Străin, ele nu vor merge, ci vor fugi de el, pentru că nu cunosc 
glasul lui. 

6. Această pildă le-a spus-o lisus, dar ei n-au înţeles ce înseamnă cuvintele 
Lui. 

7. A zis deci iarăşi lisus: Adevărat, adevărat zic vouă: Eu sunt uşa oilor. 

8. Toţi câţi au venit mai înainte de Mine sunt furi şi tâlhari, dar oile nu i-au 
ascultat. 

9. Eu sunt uşa: de va intra cineva prin Mine, se va mântui; şi va intra şi va ieşi 
şi păşune va afla. 


1. Miluieşte-mă, Dumnezeule, după mare mila Ta 

2. Şi după mulţimea îndurărilor Tale, şterge fărădelegea mea. 

3. Mai vârtos mă spală de fărădelegea mea şi de păcatul meu mă curăţeşte. 

4, Că fărădelegea mea eu o cunosc şi păcatul meu înaintea mea este pururea. 
5. Ţie unuia am greşit şi rău înaintea Ta am făcut, aşa încât drept eşti Tu 
întru cuvintele Tale şi biruitor când vei judeca Tu. 

6. Că iată întru fărădelegi m-am zămislit şi în păcate m-a născut maica mea. 

7, Că iată adevărul ai iubit; cele nearătate şi cele ascunse ale înţelepciunii 
Tale mi-ai arătat mie. 

8. Stropi-mă-vei cu isop şi mă voi curăţi; spăla-mă-vei şi mai vârtos decât 
zăpada mă voi albi. 

9. Auzului meu vei da bucurie şi veselie; bucura-se-vor oasele mele cele 
smerite. 

10. Întoarce faţa Ta de la păcatele mele şi toate fărădelegile mele şterge-le. 

11. Inimă curată zideşte întru mine, Dumnezeule, şi duh drept înnoieşte întru 
cele dinlăuntru ale mele. 

12. Nu mă lepăda de la faţa Ta şi Duhul Tău cel sfânt nu-l lua de la mine. 

13. Dă-mi mie bucuria mântuirii Tale şi cu duh stăpânitor mă întăreşte. 

14. Învăţa-voi pe cei fărădelege căile Tale şi cei necredincioşi la Tine se vor 
întoarce. 

15. Izbăveşte-mă de vărsarea de sânge, Dumnezeule, Dumnezeul mântuirii 
mele; bucura-se-va limba mea de dreptatea Ta. 

16. Doamne, buzele mele vei deschide şi gura mea va vesti lauda Ta. 

17. Că de ai fi voit jertfă, Ţi-aş fi dat; arderile de tot nu le vei binevoi. 

18. Jertfa lui Dumnezeu: duhul umilit; inima înfrântă şi smerită Dumnezeu 
nu 0 va urgisi. 

19. Fă bine, Doamne, întru bună voirea Ta, Sionului şi să se zidească zidurile 
Ierusalimului. 

20. Atunci vei binevoi jertfa dreptăţii, prinosul şi arderile de tot; atunci vor 
pune pe altarul Tău viței. 


Slavă Tatălui şi Fiului şi Sfântului Duh. 


Pentru rugăciunile ierarhului Tău Petru, Milostive, curăţeşte mulțimea gre- 
şelilor noastre. 


Şi acum şi pururea şi în vecii vecilor. Amin 


Pentru rugăciunile Născătoarei de Dumnezeu, Milostive, curăţeşte mulțimea 
greşelilor noastre. 


Stih: Miluieşte-mă, Dumnezeule, după mare mila ta şi după mulţimea îndu- 
rărilor Tale curăţeşte fărădelegile noastre. 


Vărsatu-s-a darul pe buzele tale, arhiereule al lui Hristos, adevărat păstor al Bi- 
sericii, călăuzind mulțimea credincioşilor prin cuvântul scris mărturisit prin 
fapte, să creadă în Treimea cea de o fiinţă întru o dumnezeire. 

Canoanele al Inainteprăznuirii, apoi al Sfântului 


Canonul Sfântului ierarh Petru Movilă 


Cântarea I-a 

Irmos: Pe 'Tine care ai pus Piatra cea adevărată, Temelia de neclintit a credinţei 
Tale, Hristoase Împărate, Care ai dat făgăduinţa neamăgitoare ca să nu fie 
biruită de porțile iadului, răscumpărând-o cu cinstitul Tău Sânge, Te rugăm cu 
lacrimi, izbăveşte-ne grabnic de necazurile eretice de acum şi de strâmtorările 
apostaţilor. 


Pe tine ierarhe al lui Hristos, Petru cel ce prin strălucire te-ai făcut piatră de 
mult preţ a dumnezeieştii Biserici, te chem să-mi fii ajutător mie celui ce voiesc 
să te laud. 


Părăsind mărirea cea pământească, ai moştenit slava cea cerească fiind pururea 
împreună cu Stăpânul tuturor, purtătorule de cunună şi mărturisitorule al lui 
Hristos, ierarhe Petru. 


Slavă Tatălui şi Fiului şi Sfântului Duh. 


Pentru Hristos stând împotriva înşelăciunii, ţi-ai arătat tinereţea vârstei şi vitejia 
cugetului ca un adevărat Ierarh şi mărturisitor al Ortodoxiei. 


Şi acum şi pururea şi în vecii vecilor. Amin. (a Născătoarei de Dumnezeu) 


Dă putere robilor tăi, te rugăm Stăpână Maică, ca să aducem cântare vrednică 
ocrotirii tale şi să slăvim minunile tale. 


Catavasie: Hristos Se naşte, slăviți-L; Hristos din ceruri, întâmpinaţi-L.; Hristos 
pe pământ, înălțați-vă; cântați Domnului tot pământul şi cu veselie lăudaţi-L, 
popoare, că S-a prea slăvit! 


Cântarea a 3-a 


Irmos: Tu Mântuitorule, care cunoşti necazurile Bisericii Tale, îndură-Te şi 
ascultă rugăciunea noastră şi Milostiv fiind, scap-o grabnic şi adânc întăreşte-o 
pe piatra mărturisirii Tale, ca să Te slăvim cu toţii într-un gând, cu Tatăl şi cu 
Duhul. 


Cu nevoinţe călugăreşti mai întâi, înțelepte, patimile trupului biruind, ai strălucit 
prin curăția vieţii, dar prin multe nevoinţe, cetăţean al Raiului împreună cu 
Sfinţii Ierarhi te-ai făcut. Roagă-te, ierarhe Petru, să se dăruiască şi sufletelor 
noastre mare milă. 


Cetate nebiruită de asupririle nevoitorilor te-ai arătat, ierarhe Petru, cel ce ai fost 
întărirea drepteredincioşilor, zid nesurpat şi acoperământ nestricat. Cel ce prin 

scris ai mărturisit şi cuvântul Domnului prin faptă l-ai împlinit. De aceea te 
rugăm, nu ne uita în mijlocirile tale către Domnul. 


Slavă Tatălui şi Fiului şi Sfântului Duh. 


Cu pavăza dreptei credinţe înarmându-te vitejeşte, ai sfărâmat toate asupririle 
tiranilor, iar pe fraţii tăi de credinţă şi de neam, i-ai povăţuit să mărturisească 
într-un gând: un Domn, o Credinţă, un Botez. 

Şi acum şi pururea şi în vecii vecilor. Amin. (a Născătoarei de Dumnezeu) 


Marie, Născătoare de Dumnezeu, care ai născut pe Mântuitorul şi Izbăvitorul 
lumii, cu rugăciunile tale, scapă Biserica Fiului Tău de toate necazurile, ca să-L 
slăvim cu toţii într-un gând pe Unul Dumnezeu, cu Tatăl şi cu Duhul Sfânt. 


Condacul şi Icosul Înainteprăznuirii, apoi Sedealna, glasul al 4-lea: Veniţi să 
cinstim cu cântări de laude pe ostenitorul şi nevoitorul ierarh Petru, luptătorul 
pentru Ortodoxie, păstorul cel bun al Kievului şi frate al românilor şi să păzim 
cu râvnă credinţa neclintită prin care să primim mântuirea sufletelor noastre. 


Şi acum şi pururea şi în vecii vecilor. Amin. (a Inainteprăznuirii) 
Cântarea a 4-a 


Irmos: Ca să izbăveşti Biserica Ta de amăgirea dușmanului, Stăpâne Hristoase, 
Ţi-ai vărsat fără cruţare Sângele, iar acum ca un iubitor de oameni ce eşti, Te 
rugăm să o izbăveşti de toate eresurile şi de amăgirile schismatice şi să o 
păstrezi nestricată. 


Cu puterea lui Hristos Cel ce a purtat crucea neputinţelor noastre, întru tot 
lăudate ierarhe Petru, ai înfruntat trufia deşartă a celor ce umblau să strice 
dreapta credinţă, drept aceea roagă-te şi pentru noi să rămânem în credința cea 
adevărată. 


Luptând pentru păstrarea dreptei credinţe, ai biruit cu harul lui Hristos uneltirile 
celor rău credincioşi. Pentru aceasta, cu mărire încununându-te roagă-te să se 
izbăvească şi sufletele noastre. 


Slavă Tatălui şi Fiului şi Sfântului Duh. 
Bucură-te cu Sfântul loan cel nou, străjerul şi apărătorul Bucovinei, pe care l-ai 


iubit toată viaţa şi a cărui trăire ai urmat, mărturisind credinţa şi împlinind fap- 
tele ei. 

Şi acum şi pururea şi în vecii vecilor. Amin. (a Născătoarei de Dumnezeu) 


Biserica înalță, Fecioară, cântec de mulţumire Fiului tău, cu credinţă strigând: 
slavă Ție Hristoase Impărate. 


Cântarea a 5-a 


Irmos: Hristoase, lubitorule de oameni, dă lerarhilor Tăi şi păstorilor Bisericii 
Tale virtutea de a îndrepta cu dreptate cuvântul adevărului Tău, Mântuitorule şi 
toate eresurile încetează-le, Binefăcătorule Milostive. 


In oştirea lumească ai slujit doar cu trupul, căci mintea, inima şi sufletul erau 
îndreptate către cetele îngereşti care îți erau ocrotitoare şi te povăţuiau în 
peregrinările tale, ca pe un ostaş dumnezeiesc. 


Ostaş deplin al lui Hristos ai ajuns, în Lavra Pecerska, al cărei povăţuitor ai fost 
pus, prin purtarea de grijă şi rânduiala dumnezeiască de care, roagă-te să nu fim 
lipsiţi nici noi, următorii tăi. 


Slavă Tatălui şi Fiului şi Sfântului Duh. 


Zbuciumată a fost viaţa ta, cuvioase Părinte, şi fără de vreme mutarea ta la 
ceruri ierarhe, dar ca marele Pavel ai strigat: "credinţa am păzit..." de acum 
aştept cununa dreptăţii care mi-o va da Domnul Hristos; te rugăm dar, şi noi ca 
să nu fim lipsiţi de acest dar al mărturisirii. 


Şi acum şi pururea şi în vecii vecilor. Amin. (a Născătoarei de Dumnezeu) 


Roagă-L totdeauna pe Hristos, Fecioară, să trimită Bisericii pe arhistrategul său 
ca să o ferească de necazuri şi de orice împresurare şi să dăruiască pace tuturor 
celor ce-ţi cântă cu credinţă. 


Cântarea a 6-a 


Irmos: Valurile mării amăgitoare s-au înălțat peste măsură spre înecarea 
Bisericii Tale Hristoase, dar acum Tu, precum oarecând sculându-Te din somn 
ai potolit Marea Tiberiadei, opreşte valurile şi cu rugăciunile sfinţilor Tăi opre- 
şte de la înecul cel pierzător. 


Cortul cel pământesc al trupului tău în biserica Pecerskăi a fost aşezat ca o mân- 
gâiere a celor ce te-au iubit şi ascultat, iar sufletul în ceruri s-a sălăşluit în ceata 
drepţilor mărturisitori de unde te rugăm să mijloceşti la Hristos şi pentru noi cei 


ce te lăudăm cu credinţă. 

Nicidecum nu te-ai învoit să semeni neghina eretică printre spicele de grâu ale 
Bisericii lui Hristos, ci te-ai luptat din toată puterea ca oarecând Grigore 
Teologul, iar Domnul ţi-a ajutat pentru gândul tău cel bun. 


Slavă Tatălui şi Fiului şi Sfântului Duh. 


Voievodul Vasile al Moldovei, prieten te-a aflat întru mărirea credinţei şi aju- 
tător grabnic pentru luminarea conştiinţei neamului românesc şi îndrumarea lui 
pe calea mântuirii. 


Și acum şi pururea şi în vecii vecilor. Amin. (a Născătoarei de Dumnezeu) 


Slăvim şi prea mărim fapta cea minunată pe care ai săvârşit-o pentru noi 
Fecioară şi cântând cerem: roagă-L neîncetat să miluiască şi să mântuiască pe 
cei ce te slăvesc cu credinţă. 


Condacul, glasul al 8-lea: 


Podobie: Apărătoare Doamnă, mulţumiri pentru biruință, izbăvindu-ne din 
nevoi aducem ţie, Născătoare de Dumnezeu, noi robii tăi. Ci ca ceea ce ai 
stăpânire nebiruită, slobozeşte-ne pe noi dintru toate nevoile, ca să strigăm ţie: 
Bucură-te Mireasă, pururea Fecioară! 


Vestitorul Ortodoxiei şi apărător al credinţei, arhiereul lui Hristos, Petru al Kie- 
vului, să se cinstească după vrednicie căci patria şi neamul le-a lăsat, dar nu le-a 
uitat, de cele lumeşti s-a lepădat, pe cele cereşti şi veşnice dobândind, de aceea 
se bucură împreună cu ceata ierarhilor mărturisitori ai credinţei. 


Cântarea a 7-a 


Irmos: Dumnezeule şi Răscumpărătorule, Mire al Bisericii, cu stăruință Te 
chemăm, scap-o pe Mireasa Ta din mâinile răufăcătorilor; stârpeşte puterea 
amăgirii lor ca să-ţi cântăm fără încetare: Tatăl nostru şi Doamne al puterilor, 
fii binecuvântat. 


Precum tinerii odinioară au înfruntat văpaia cuptorului din Babilon, aşa ai 
înfruntat văpaia patimilor trupeşti şi a prigonitorilor credinţei, luptând pentru 
Dumnezeu cel Adevărat. 


Pentru luminarea poporului cel bine credincios, întreită osteneală ai avut, mult 
lăudate Petre, căci toată averea ai cheltuit-o, mărirea şi cinstea lumească le-ai 
lăsat, până şi pe tine însuţi te-ai jertfit preţuind mai mult sufletul şi odihna cea 
cerească. 

Slavă Tatălui şi Fiului şi Sfântului Duh. 


Ascultând chemarea lui Hristos, nu ai uitat nici pe credincioşii români, strâm- 
torați de neştiinţă şi lipsa cărților, şi mult ai lucrat ca adevărul credinţei să se 
propovăduiască şi să dobândeşti pe cei mai mulţi. 


Şi acum şi pururea şi în vecii vecilor. Amin. (a Născătoarei de Dumnezeu) 


Dobândind chezăşia ta Fecioară prea curată, te rugăm cu stăruință: izbăveşte 
locaşul tău de necazuri, de strâmtorări şi de năvălirea duşmanilor şi vom cânta 
neîncetat lui Hristos: Doamne fii Binecuvântat. 


Cântarea a 8-a 


Irmos:Mântuieşte-ne pe noi Hristoase, lubitorule de oameni, care ne pri- 
mejduim şi în fiecare zi deznădăjduim din pricina amăgirilor lumeşti şi ca pe 
Petru care se îneca în mare, întărindu-ne pe piatra adevăratei Tale mărturisiri pe 
noi cei ce cântăm cu dreaptă credinţă: pe Domnul lucrurile lăudaţi-L şi-L prea 
înălţați întru toți vecii. 


Ca o jertfă vie te-ai adus Stăpânului Hristos şi de vederea luminii celei dumne- 
zeieşti te-ai învrednicit, Sfinte ierarhe al lui Hristos şi mărturisitorule al dreptei 
credinţe, podoaba Bisericii, Petru al Kievului. 


Cu tot sufletul te-ai legat de dumnezeiasca lege şi luminându-i pe toţi creştinii, 
i-ai chemat la mărturisirea şi apărarea dreptei credinţe şi la pacea şi bucuria în 
Duhul Sfânt. 


Slavă Tatălui şi Fiului şi Sfântului Duh. 

Nu ne uita pe noi cei ce te cinstim cu credinţă şi lăudăm ostenelile şi nevoinţele 
tale, ca să aflăm milă şi har la dreapta judecată a lui Hristos, cel ce te-a pro- 
slăvit pe tine. 

Şi acum şi pururea şi în vecii vecilor. Amin. (a Născătoarei de Dumnezeu) 
Opreşte, Fecioară, te rugăm, toată mânia Fiului tău, pornită cu dreptate asupra 
noastră şi cu rugăciunile tale de Maică fă-L să îngrădească cu pace viaţa 
noastră şi să-i ferească de tot răul pe cei ce cântă: toate lucrurile lăudaţi-L şi-L 


prea înălţaţi pe Domnul întru toţi vecii. 


Cântarea a 9-a 

Irmos: Turma Ta cea cuvântătoare, Hristoase, strigă cu mare glas: milos- 
tiveşte-Te, îndură-Te şi ne izbăveşte grabnic de mrejele celor ce vânează 
sufletele noastre, ca să nu pierim, ci să ne mântuim prin Tine şi să Te prea 
înălțăm în veci. 


Saltă şi te bucură popor român de pretutindeni, căci din tine a răsărit mlădiţa 
cea bine roditoare a faptelor bune şi a mărturisiri dreptei credinţei Petru, 
ierarhul lui Hristos şi Mitropolitul Kievului. 


Mult încercată a fost viaţa ta, ierarhe, iar mutarea la Domnul - timpurie, dar 
nimic din cele pământeşti nu ai prețuit mai mult decât trăirea după Hristos, 
pentru Hristos şi viaţă veşnică. 


Slavă Tatălui şi Fiului şi Sfântului Duh. 


Întoarce Doamne în corabia Bisericii Tale pe toţi cei care pentru puţinătatea cre- 
dinței şi a dragostei au părăsit-o. Pe cei neştiutori îi luminează, celor reci cu 
inima, trimite-le căldura dragostei şi pe toţi ne miluieşte cu mijlocirile ierarhului 
Tău Petru al Kievului. 


Și acum şi pururea şi în vecii vecilor. Amin. (a Născătoarei de Dumnezeu) 


Marie, Născătoare de Dumnezeu, una între femei binecuvântată, primeşte de la 
noi această cântare de mulțumire şi roagă-L pe Fiul şi Dumnezeul tău să dă- 
ruiască Bisericilor pace şi înţelegere, ca să strigăm cu toţii: Bucură-te de-a pururi 
prea curată Fecioară. 


Luminânda 
Stăpânul coborând din sânurile Părinteşti, Se sălăşluieşte în pântecele fecioresc, 
spre a Se naşte pe pământ, iar Petru, slujitorul şi ierarhul lui Hristos, astăzi se 
mută de pe pământ la locaşurile cele cereşti spre lauda Ortodoxiei şi întărirea 
credincioşilor, mijlocind mântuirea sufletelor noastre. 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. (a Inainteprăznuirii) 


La Laude 


Stihirile pe şase: trei ale Înainteprăznuirii, glasul al 6-lea şi trei ale ierarhului, 
glasul al 5-lea 


Podobie: Cuvioase părinte... 

Viaţa ta, ierarhe al lui Hristos, a fost zbuciumată şi plină de încercări, dar sfâr- 
şitul ţi-a fost încununat de Domnul cu cunună de biruinţă pentru credinţa drept 
slăvitoare înveşmântată în fapte. De aceea, Biserica te dăruieşte ca un dar la 
Naşterea lui Hristos. 


Cuvioase părinte Petru, în tot pământul a ieşit vestirea faptelor tale. Credinţa ta 
ca aurul ne întăreşte, faptele ca o tămâie bine primită ne înmiresmează, iar 
cuvintele ca smirna răspândesc miros cu bună mireasmă, lăudându-te după 
cuviinţă ca pe un cetăţean ceresc şi mijlocitor al sufletelor noastre. 


Astăzi, peştera Lavrei primeşte spre odihnă trupul ierarhului Petru, cel încărcat 
de osteneli, iar Betleemul primeşte în peşteră pe Fecioară ca să nască pe Mesia 
spre mântuirea sufletelor noastre. 


Slavă Tatălui şi Fiului şi Sfântului Duh. 

Deschide-te cerule şi primeşte pe slujitorul lui Hristos, ierarhul Bisericii şi 
luminătorul lumii, căci pământul a odihnit trupul său cel mult ostenit de ne- 
voințe. Îngeri, primiţi pe nevoitorul, pe cel ce în chipul vostru a fost împo- 
dobit, soborul ierarhilor, primiţi pe ierarhul şi folositorul nostru şi mijlociţi la 
Mântuitorul, cel ce din Fecioară vrea să Se nască pentru mântuirea sufletelor 


noastre. 


Şi acum şi pururea şi în vecii vecilor. Amin. (a Născătoarei de Dumnezeu) al 
Inainteprăznuirii 


Doxologia mare, apoi Troparul ierarhului, 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. (a Inainteprăznuirii) 


Ecteniile si Apolisul. 
Şi acum şi pururea şi în vecii vecilor. Amin. (a Inainteprăznuirii) 


Ecteniile si Apolisul. 
Sfântul ierarh Petru Movilă 


Epilog 
Fiu al românilor din Moldova şi părinte duhovnicesc al Ucrainei, Sfântul ierarh 


Petru Movilă, mitropolitul Kievului, este un simbol al apărării dreptei credinţe 
şi al apropierii dintre Bisericile surori şi popoarele vecine. 

El a fost un dar al Moldovei, pentru Ucraina, după cum mai târziu Sfântul 
cuvios Paisie de la Neamţ (1794), originar din Poltava Ucrainei, va fi un dar al 
Ucrainei pentru Moldova. 


Numele Sfântului Petru Movilă este îndeosebi legat de Mărturisirea Ortodoxă 
pe care a scris-o pentru apărarea dreptei credinţe într-o vreme de mari tulburări 
în planul vieţii creştine şi al relațiilor dintre Bisericile Europei secolului al 
XVII-lea. 


Mărturisirea de credinţă ortodoxă scrisă de Sfântul ierarh Petru Movilă a fost 
examinată la Sinodul de la laşi din 1642, tradusă din limba latină în limba 
greacă şi apoi a fost trimisă la Patriarhia Ecumenică de Constantinopol, al cărei 
Sfânt Sinod a aprobat-o în anul următor (1643). 


La scurt timp, Mărturisirea Ortodoxă de la laşi a fost aprobată de toate Pa- 
triarhiile ortodoxe răsăritene: Alexandria, Antiohia şi Ierusalim, devenind o 
Mărturisire de credinţă a întregii Ortodoxii. 


Sfântul ierarh Petru Movilă, fiu al familiei domnitoare moldave, a Movileştilor, 
s-a născut în cetatea Sucevei în 1596 şi a trecut la cele veşnice în oraşul Kiev 
(Ucraina), în 1646, la vârsta de 50 de ani. El a fost un ierarh învăţat şi evlavios, 
harnic şi înţelept, dornic de a aduce pace în rândul credincioşilor şi între 
Biserici. 


Ajuns mitropolit al Kievului, Galiției şi Ucrainei, el nu a uitat poporul său de 
origine, ci a ajutat pe românii din Moldova şi Țara Românească, mai ales prin 
organizarea de tipografii ca cea de la Iaşi, în care mitropolitul Varlaam al 
Moldovei a tipărit multe cărţi folositoare de suflet pentru credincioşii din "toată 
seminția românească" - după cum zicea acesta, iar prin Mărturisirea sa de 


credinţă, mitropolitul Petru Movilă a ajutat întreaga Ortodoxie. 


Sfântul Sinod al Bisericii Ortodoxe Ucrainene l-a canonizat, adică l-a trecut în 
rândul sfinților, în anul 1996, cu prilejul serbării a 400 de ani de la naşterea sa, 
sărbătoare patronată şi de Organizaţia internațională culturală UNESCO. 


În anul următor, 1997, Sfântul Sinod al Bisericii Ortodoxe Române a re- 
cunoscut canonizarea făcută de Biserica Ortodoxă a Ucrainei şi a hotărât să-l 
treacă pe Sfântul ierarh Petru Movilă în calendarul ortodox român. 


În anul 2002, Sfântul Sinod al Bisericii noastre a fixat ca dată de pomenire a 
Sfântului Petru Movilă ziua de 22 decembrie care este şi ziua trecerii sale la 
viaţa veşnică. 

Arhiepiscopia Iaşilor a fost solicitată de către Sfântul Sinod al Bisericii Orto- 
doxe Române, prezidat de prea fericitul părinte patriarh Teoctist, să pregătească 
icoana, troparul, sinaxarul şi apoi întreaga slujbă de pomenire a marelui ierarh. 


În data de 13 octombrie 2002, în ajunul hramului Sfintei cuvioasei Maicii 
noastre Parascheva de la Iaşi, a fost proclamată solemn canonizarea Sfântului 
Petru Movilă; credincioşilor pelerini le-a fost arătată icoana lui şi s-a cântat 
troparul lui pregătit de către Mănăstirea Sfinţii trei Ierarhi din laşi, mănăstire în 
care s-a ţinut Sinodul de la Iaşi din 1642. Icoana lui a fost expusă apoi spre 
cinstire alături de moaştele Sfintei Parascheva. 


Cu acest prilej, s-a publicat Viaţa şi slujba Sfântului ierarh Petru Movilă, mitro- 
politul Kievului, pe care îl rugăm să ne ocrotească cu rugăciunile sale, să ne 
ajute să păstrăm dreapta credinţă şi să sporim iubirea noastră frăţească în 
Hristos față de toate Bisericile Ortodoxe surori din alte ţări şi faţă de toţi 
oamenii care iubesc pe sfinţii lui Dumnezeu. 


Daniel, mitropolitul Moldovei şi Bucovinei, 
laşi 2002 

Acatistul Sfântului ierarh Petru Movilă, mitropolitul Kievului 





Rugăciunile începătoare 


În numele Tatălui, şi al Fiului şi al Sfântului Duh. Amin. 


Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curățeşte pe noi de toată intinăciunea, şi 
mântuieşte, Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 

Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, Sfințească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Și nu ne duce pe noi în ispită, ci ne izbăveşte de cel rău. Că a 
Ta este Împărăţia şi puterea şi slava, a Tatălui şi a Fiului şi a Sfântului Duh, 
acum şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici 
un răspuns, această rugăciune aducem Ţie, ca unui Stăpân, noi, păcătoşii 
robii Tăi, miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi 
suntem poporul Tău, toţi lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca 
să nu pierim cei ce nădăjduim întru tine, ci să ne mântuim prin tine din nevoi, 
că tu eşti mântuirea neamului creştinesc. 


Cred Într-Unul Dumnezeu, Tatăl Atoțiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, 
prin care toate s-au făcut. 

Care pentru noi oamenii şi pentru a noastră mântuire.S-a pogorât din ceruri 
Şi S-a întrupat de la Duhul Sfânt şi din Maria Fecioara Şi S-a făcut om. 

Şi S-a răstignit pentru noi în zilele lui Pilat din Pont, Și a pătimit şi S-a 
îngropat. Și a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Și iarăşi va să vină cu slavă, 
să judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morţilor şi viaţa veacului ce va să fie. Amin ! 


Podobie:Apărătoare Doamnă, mulţumiri pentru biruinţă, izbăvindu-ne din nevoi 
aducem ţie, Născătoare de Dumnezeu, noi robii tăi. Ci ca ceea ce ai stăpânire 
nebiruită, slobozeşte-ne pe noi dintru toate nevoile, ca să strigăm ţie: Bucură-te 
Mireasă, purururea Fecioară! 


Condac 1 

Vestitorul Ortodoxiei şi apărătorul credinţei, arhiereul lui Hristos, Petru al 
Kievului, să se cinstească după vrednicie, căci patria şi neamul le-a lăsat, dar nu 
le-a uitat, de cele lumegşti s-a lepădat, pe cele cereşti şi veşnice dobândind, de 
aceea se veseleşte împreună cu ceata ierarhilor mărturisitori ai credinţei, auzind 
cântarea: Bucură-te, ierarhe Petru, apărător al dreptei credinţe! 


Icos 1 

Ales fiind de Dumnezeu din pântecele maicii tale spre a deveni păstor vrednic al 
Bisericii Ortodoxe, împodobit cu smerita cugetare şi credința neclintită, prin 
ispitele vieţii ai trecut neşovăielnic, căci ai avut ca ţintă neschimbată odihna în 
sălaşele cereşti. De aceea, te rugăm primeşte de la noi cântarea aceasta: 
Bucură-te, făclie duhovnicească; 

Bucură-te, slujitor al Ortodoxiei; 

Bucură-te, purtător al harului Sfântului Duh; 

Bucură-te, strănepot al Sfântului voievod Ştefan cel mare; 

Bucură-te, cel ce te-ai dăruit cu totul Bisericii; 

Bucură-te, întărire a credincioşilor; 

Bucură-te, alungare a înşelăciunii; 

Bucură-te, cel ce te-ai ostenit pentru Hristos; 

Bucură-te, lumină a sufletelor tulburate; 

Bucură-te, purtător al cuvintelor sfințite; 

Bucură-te, povăţuitor al Bisericii; 

Bucură-te, păstor credincios; 

Bucură-te, ierarhe Petru, apărător al dreptei credinţe! 


Condac 2 
Ca un trandafir bine-mirositor ai răsărit în binecuvântata grădină a Moldovei, 
având obârşia în slăvitul neam al Muşatinilor, dar ai sfinţit prin viaţă şi oste- 

nelile tale pământul Ucrainei, unde ai fost rânduit de Dumnezeu ca arhiereu şi 
îndrumător prea luminat al Bisericii pravoslavnice, când furtunile eresurilor 
izbeau corabia Ortodoxiei şi biruitor ai cântat: Aliluia! 


Icos 2 

În curţile domneşti de la Suceava ai copilărit fiind ocrotit de Sfântul mare mu- 
cenic loan cel nou; ai deprins frumoasele învățături şi obiceiuri şi ai găsit pilde 
demne de urmat în viaţă. întărindu-ţi mintea şi sufletul cu poveţele şi rugăciunile 
părinților tăi, i-ai bucurat de darurile cu care Dumnezeu te-a binecuvântat, pen- 
tru care te lăudăm zicând: 

Bucură-te, fiu al neamului românesc; 

Bucură-te, sfințitor al poporului ucrainean; 

Bucură-te, cel ce ai primit lumina Botezului; 

Bucură-te, purtător al unui nume de apostol; 

Bucură-te, slujitor al Evangheliei; 

Bucură-te, cel împodobit cu lumina gândului; 

Bucură-te, vestitor al cuvintelor vieţii; 

Bucură-te, purtător al harului; 

Bucură-te, trăitor al smereniei,; 

Bucură-te, păzitor al poruncilor dumnezeieşti; 

Bucură-te, mireasmă a vieţuirii curate; 

Bucură-te, păstorule mult nevoitor; 

Bucură-te, ierarhe Petru, apărător al dreptei credinţe! 


Condac 3 

Harul lui Dumnezeu te-a cercetat pe tine, sfinte, din pruncie, punând în sufletul 
tău dorul după cele sfinte şi năzuinţa de a sluji lui Dumnezeu având de aproape 
învăţător şi povăţuitor pe unchiul tău, mitropolitul Gheorghe Movilă, de la care 
ai învăţat a-L iubi pe Dumnezeu şi a te jertfi pentru credinţă cântându-l: Aliluia! 


Icos 3 

Încă din fragedă tinereţe ai cunoscut osteneala pribegiei în ţări străine şi durerea 
de orfan, când părintele tău, voievodul Simion, a răposat şi prin rânduiala lui 
Dumnezeu, ai ajuns împreună cu mama şi fraţii tăi în Polonia, unde te-ai desă- 
vârşit în învăţătura cărții. Cinstindu-te pentru iscusinţa ta, te lăudăm cântând: 
Bucură-te, că ai răspuns chemării cereşti; 

Bucură-te, rod bun al Ortodoxiei; 

Bucură-te, binecuvântarea neamului tău; 

Bucură-te, vlăstar domnesc al Moldovei; 

Bucură-te, rodire în pământ străin; 

Bucură-te, călător neostenit; 

Bucură-te, făclie a Bisericii; 

Bucură-te, lucrător în via Domnului; 

Bucură-te, ochi privighetor; 

Bucură-te, minte ascuţită; 

Bucură-te, cinstitor al Sfântului mucenic loan cel nou; 
Bucură-te, propovăduitor neobosit; 

Bucură-te, ierarhe Petru, apărător al dreptei credinţe! 


Condac 4 

Având povăţuitori pe dascălii vremii şi hrănindu-ţi sufletul cu învăţăturile Evan- 
gheliei Domnului, ocrotit fiind de rugăciunile maicii tale, ai ajuns la vârsta 
deplinătăţii când drumurile vieţii s-au deschis înaintea ta, iar în vâltoarea timpu- 
lui tău ai luptat pentru creştinătate cântând: Aliluia! 


Icos 4 

Dăruit fiind de Dumnezeu cu multe daruri şi văzând pe cei din neamul tău 
lucrând cu multă stăruinţă pentru întărirea Ortodoxiei, prin ctitorirea de biserici 
şi mănăstiri şi prin danii la Muntele Athos, cu toată râvna ţi-ai pus în slujba 
Bisericii toate puterile sufleteşti şi trupeşti dovedindu-te un bun oştean, de aceea 
te lăudăm aşa: 

Bucură-te, luptător pentru credinţă; 

Bucură-te, biruitorule al potrivnicilor; 

Bucură-te, pom încărcat cu fapte bune; 

Bucură-te, următor neclintit al lui Hristos; 

Bucură-te, cinstitor al Maicii Domnului; 

Bucură-te, cugetare la ceasul judecății; 

Bucură-te, mângâiere a celor necăjiţi; 

Bucură-te, miluitor al sărmanilor; 

Bucură-te, ajutător al întristaţilor; 

Bucură-te, alipire de piatra Hristos; 

Bucură-te, minte înţeleaptă; 

Bucură-te, doritor al sfinţeniei; 

Bucură-te, ierarhe Petru, apărător al dreptei credinţe! 


Condac 5 

Cugetând la vieţile Sfinţilor, la faptele înaintaşilor şi la nemurirea sufletului, te- 
ai retras din viaţa ostăşească şi ai găsit în Biserică, odihna sufletului şi răspun- 
suri la doririle inimii tale. Roagă-te acum pentru noi, credincioşii care ne luptăm 
cu valurile vieţii, ca să ajungem la limanul mântuirii unde, izbăviţi fiind, vom 
cânta lui Dumnezeu: Aliluia! 


Icos 5 

N-ai râvnit domnia cea pământească şi trecătoare ci viaţa veşnică şi nepieritoare, 
mergând pe calea cea strâmtă şi anevoioasă; cu ajutorul ceresc ai călătorit pe ea 
până la obştescul tău sfârşit şi ai primit din mâinile lui Hristos locaş în Împărăţia 

sfinților, unde ai intrat cântând cântări de biruinţă. Pentru aceasta primeşte de la 
noi aceste laude: 

Bucură-te, iubitor de curăţie; 

Bucură-te, mult ostenitorule; 

Bucură-te, căutător al veşnicului Adevăr; 

Bucură-te, rostire a cuvintelor pline de har; 

Bucură-te, iubitor al vieţii monahale; 

Bucură-te, povăţuitor al credincioşilor; 

Bucură-te, împlinitor al virtuţilor; 

Bucură-te, potolire a patimilor; 

Bucură-te, cugetare a celor sfinte; 

Bucură-te, vieţuire aleasă; 

Bucură-te, cugetare smerită; 

Bucură-te, slujitor al lui Hristos; 

Bucură-te, ierarhe Petru, apărător al dreptei credinţe! 


Condac 6 

Punând în slujba Bisericii lui Hristos toate averile tale, te-ai dăruit pe tine însuţi 
cu totul lui Dumnezeu, slujind cu râvnă neobosită în obştea Lavrei Pecerska din 
Kiev, unde ai înmulţit talanțiu primiţi. Bucurându-ne de cereasca ta alegere, te 
lăudăm şi cântăm lui Dumnezeu: Aliluia! 


Icos 6 

Printr-o minunată rânduială dumnezeiască ai fost ales de obştea mănăstirii pen- 
tru a îndeplini ascultarea de egumen. Cu dragoste şi răbdare ai povăţuit şi lumi- 
nat pe cei ce veneau la tine, făcându-te îndrăgit de toți pentru sfinţenia vieţii tale. 
Luminează-ne şi pe noi, cei ce te lăudăm pe tine, zicând aşa: 

Bucură-te, născător al virtuţilor; 

Bucură-te, părinte al fiilor duhovniceşti; 

Bucură-te, sfătuitor iscusit; 

Bucură-te, iubitor al bunelor nevoinţe; 

Bucură-te, pilduitor al faptei; 

Bucură-te, întărire a celor slabi în credinţă; 

Bucură-te, cinstitor al Sfinţilor; 

Bucură-te, sporire a lucrărilor bisericeşti; 

Bucură-te, căutător al vistieriilor cereşti; 

Bucură-te, înnoire a vieţii duhovniceşti; 

Bucură-te, slujire cu sfinţenie; 

Bucură-te, vrednicule de îndoită cinste; 

Bucură-te, ierarhe Petru, apărător al dreptei credinţe! 


Condac 7 

Trudind fără preget pentru mântuirea credincioşilor ai întemeiat la Pecerska pri- 
ma academie teologică, unde s-au format apărători ai Ortodoxiei, fiind cu dra- 
goste îndemnați şi povăţuiți de tine. Hrăneşte-ne şi pe noi cu poveţele tale, prea 
fericite părinte Petru şi luminează-ne mintea, ca să umblăm în calea voii lui 
Dumnezeu, cântându-lI: Aliluia! 


Icos 7 

Cine va putea spune nevoinţele tale, sfinte, privegherile de toată noaptea, meta- 
niile, lacrimile pe care le aduceai lui Hristos pentru mântuirea sufletului tău şi a 
păstoriților tăi. Aşa te-ai făcut pildă tuturor prin înţelepciunea cugetări şi dra- 
gostea de Dumnezeu, iar noi îţi cântăm: 

Bucură-te, bărbăţie duhovnicească; 

Bucură-te, ocrotire a fiilor sufleteşti, 

Bucură-te, ostenitor neobosit; 

Bucură-te, pocăință neîntreruptă; 

Bucură-te, prieten al sfinților lui Hristos; 

Bucură-te, pildă a nevoitorilor; 

Bucură-te, slujitor harnic; 

Bucură-te, arhiereu darnic; 

Bucură-te, învăţător duhovnicesc; 

Bucură-te, păstor iubit de Tatăl ceresc; 

Bucură-te, vas al alegerii Domnului; 

Bucură-te, locaş curat al Duhului Sfânt; 

Bucură-te, ierarhe Petru, apărător al dreptei credinţe! 


Condac 8 

De la păstorirea de egumen, după scurtă vreme, ai trecut la slujirea arhierească, 
fiind ales mitropolit al Kievului şi al întregii Ucraine, fără cârtire purtând pe 
umeri crucea arhierească, lucrând cu râvnă pentru luminarea poporului prin 
întemeierea de şcoli, tipografii, spitale, frăţii ortodoxe, care ajutau pe cei din ne- 
voi, aducând aproape pe fui Bisericii lui Hristos, care împreună cu noi strigă: 
Aliluia! 


Icos 8 

Nici de vitregiile vremurilor, nici de mulţimea vrăjmaşilor nu te-ai temut, în- 
noind cu totul viaţa Bisericii din Ucraina. Cu vitejie ai înfruntat pe potrivnici, 
care luptau împotriva Ortodoxiei şi ai scos din mâinile lor multe biserici pe care 
le-au răpit; de aceea minunându-ne de vieţuirea ta, îți cântăm: 

Bucură-te, ierarh înţelepțit de Dumnezeu; 

Bucură-te, lucrător cu trezvie; 

Bucură-te, neîncetată rugăciune; 

Bucură-te, semănător duhovnicesc; 

Bucură-te, răbdător în suferinţă; 

Bucură-te, luptător al Bisericii; 

Bucură-te, mustrare a celor potrivnici; 

Bucură-te, îndemnare la virtuțile creştineşti; 

Bucură-te, povăţuitor al dreptcredincioşilor; 

Bucură-te, părinte al frăţiei ortodoxe; 

Bucură-te, ocrotitor al celor slabi; 

Bucură-te, arhiereu vrednic de laudă; 

Bucură-te, ierarhe Petru, apărător al dreptei credinţe! 


Condac 9 

Ce laude vrednice vom aduce ţie, slujitor ales al Bisericii; căci prin tine a rodit 
credinţa ortodoxă, lăsând urmaşilor cărți folositoare şi ziditoare de suflet, care 
împodobesc cununa răsplătirilor pregătită pentru tine de Domnul în ceruri. Aşa- 
dar, nu înceta cu rugăciunile tale să alungi rătăcirile şi eresurile pierzătoare de 
suflet, ca să cântăm lui Dumnezeu: Aliluia! 


Icos 9 

Cuvintele marelui apostol Pavel: „Toate le pot în Hristos, cel care mă întă- 
reşte”, te-au întărit în luptele pe care le-ai purtat pentru credinţă, fără a te înfri- 
coşa, căci ai săvârşit lucrarea apostolească de vestire a cuvântului Evangheliei, 
biruind toate vicleniile potrivnicilor. Întăreşte-ne pe noi cu puterea îndrăznelii 
tale, cei ce ne poticnim şi suntem neputincioşi, ca să-ţi cântăm aşa: 

Bucură-te, iubitor al sfinţeniei; 

Bucură-te, învăţător al virtuţilor; 

Bucură-te, împăciuitor al popoarelor; 

Bucură-te, păstor al Bisericii Ucrainei; 

Bucură-te, teolog al dreptei credinţe; 

Bucură-te, alcătuitor al „Mărturisirii ortodoxe”; 

Bucură-te, pricinuitorul Sinodului de la Iaşi; 

Bucură-te, slujitor al întregii Ortodoxii; 

Bucură-te, prieten al lui Vasile, voievod; 

Bucură-te, sfetnic al Patriarhiei Ecumenice; 

Bucură-te, luptător pentru adevăr; 

Bucură-te, iubitor de sfinţenie; 

Bucură-te, dăruire jertfelnică pentru fraţi; 

Bucură-te, ierarhe Petru, apărător al dreptei credinţe! 


Condac 10 

Cel ce în vremuri tulburi ai ştiut a păstra nestinsă lumina Ortodoxiei şi ai mărit-o 
prin darurile şi sârguinţa ta, cel ce te-ai ostenit pentru facerile de bine şi ai mân- 
gâiat pe toţi cei din nevoi şi suferinţe, ajută-ne şi pe noi, luminându-ne calea 
mântuirii când suntem cuprinşi de nepăsare, ca să cântăm împreună cu tine lui 
Dumnezeu: Aliluia? 

Icos 10 

Tu, Doamne, cel ce ai creat lumea şi tuturor toate cele de folos le dăruieşti, Cel 
ce răsplăteşti cu bunătate pe aleşii Tăi ca să fie mijlocitori şi pururea rugători în 
faţa tronului Tău pentru noi păcătoşii, primeşte rugăciunile părintelui nostru 
Petru, care prin chemarea şi slujirea sa, mijloceşte pentru popoarele ortodoxe şi 
ne auzi pe noi care cinstim pe sfântul Tău: 

Bucură-te, comoară a Bisericii Ortodoxe; 

Bucură-te, propovăduitor al credinţei adevărate; 

Bucură-te, podoabă a teologiei; 

Bucură-te, laudă a ortodocșilor; 

Bucură-te, învăţător înţelept; 

Bucură-te, luminător al conştiinţelor; 

Bucură-te, lucrător al prieteniei dintre popoare; 

Bucură-te, om al lui Dumnezeu; 

Bucură-te, părinte al Bisericii; 

Bucură-te, păzitor al frăţiei adevărate; 

Bucură-te, călăuză vieţii duhovniceşti; 

Bucură-te, cel încununat de Hristos; 

Bucură-te, ierarhe Petru, apărător al dreptei credinţe! 


Condac 11 

Ca o lumânare în sfeşnic ai luminat pe toţi, binecuvântând obştea călugărilor, 
odihnind pe cei osteniţi, întărind pe cei slăbănogi, mângâind pe cei întristaţi, pe 
sărmani miluindu-i şi pe toţi iubindu-i cu părintească dragoste, îndemnându-i 
spre Lumina Hristos, bine chivernisind darurile încredințate ţie. Pentru aceasta, 
avându-te pe tine ocrotitor, cu mulţumire cântăm lui Dumnezeu: Aliluia! 


Icos 11 

Părinte al Bisericii Ucrainei, prieten al Poloniei şi iubitor al neamului tău ro- 
mânesc, ai trimis în Moldova şi în Ţara Românească tiparniţe şi meşteri iscusiţi, 
profesori la Academia din laşi, cărți bisericeşti şi Pravile pentru întărirea vieţii 
duhovniceşti. De aceea, noi te lăudăm şi nădăjduim ca prin sfintele tale rugă- 
ciuni să ajungem la bucuria cea fără de sfârşit a darurilor cereşti şi lăudând moş- 
tenirea luminii faptelor tale îţi cântăm aşa: 

Bucură-te, păstor înţelept; 

Bucură-te, chivernisitor al bunelor rânduieli; 

Bucură-te, vindecător sufletesc; 

Bucură-te, învăţător în tainele credinţei; 

Bucură-te, ajutător al săracilor; 

Bucură-te, dascăl al pocăinţei; 

Bucură-te, sprijinitor al celor prigoniţi; 

Bucură-te, săvârşitor al faptelor bune; 

Bucură-te, stareţ al Lavrei Pecerska; 

Bucură-te, mitropolit al Kievului; 

Bucură-te, candelă a Bisericii; 

Bucură-te, cetăţean al Raiului; 

Bucură-te, ierarhe Petru, apărător al dreptei credinţe! 


Condac 12 

Știind mai dinainte că se apropie ceasul călătoriei celei mari, ai pus în bună rân- 
duială toate ale Bisericii, averea ai dăruit-o şcolilor şi mănăstirilor, apoi, mul- 
țumind lui Dumnezeu pentru toate, împodobit în haina credinţei ortodoxe, te-ai 
apropiat de tronul Dreptului Judecător, de unde ai primit răsplata cuvenită şi 
odihna cerească, cântând în veci: Aliluia! 


Icos 12 

Scurtă ţi-a fost viaţa pământească, dar veşnică îţi este pomenirea; puţină vreme 
ai slujit în vrednicia arhierească, dar însutite au fost roadele; bună alergare ai 
săvârşit, nădejde şi bucurie semănând în sufletele credincioşilor, iar ei cu multă 
jale te-au petrecut la Pecerska, unde cu trupul te-ai adăugat sfinţilor ce odihnesc 
aici, iar cu sufletul sfinților din cer, pentru care cu dragoste cinstim pomenirea ta 
şi-ţi cântăm aşa: 

Bucură-te, vestitor al Cuvântului Cel întrupat; 

Bucură-te, sprijinitor al Ortodoxiei; 

Bucură-te, purtător al bunătăţilor dumnezeieşti,; 

Bucură-te, vas duhovnicesc; 

Bucură-te, nevoitor al Bisericii luptătoare; 

Bucură-te, biruitor al ispitelor; 

Bucură-te, că te odihneşti acum în ceruri; 

Bucură-te, că lauzi pe Domnul împreună cu îngerii; 

Bucură-te, că ai ajuns în lumina vieţii veşnice; 

Bucură-te, primitor al bucuriei netrecătoare; 

Bucură-te, purtător al cununii de slavă; 

Bucură-te, rugător al nostru către Domnul; 

Bucură-te, ierarhe Petru, apărător al dreptei credinţe! 


Condac 13 (de trei ori) 

O, fericite ierarhe Petru, arhiereu al lui Hristos, părintele nostru ocrotitor şi lumi- 
nător, întăritor al nostru în necazuri şi supărări, slujitor adevărat al Cuvântului, 
cercetează-ne pe noi din ceruri, precum odinioară pe pământ pe păstoriții tăi şi 
potoleşte încercările ispitelor ce năvălesc asupra noastră; ajută-ne în nevoinţele 
noastre şi cu rugăciunile tale întăreşte dreapta credinţă şi iubirea frățească, apără 
Biserica Ortodoxă de năvălirile ereticilor şi de uneltirile potrivnicilor, umple 
inimile noastre de bucurie sfântă şi de dragoste către aproapele, ca împreună să-l 
cântăm lui Dumnezeu: Aliluia! 

Apoi: 


Icos 1 

Ales fiind de Dumnezeu din pântecele maicii tale spre a deveni păstor vrednic al 
Bisericii Ortodoxe, împodobit cu smerita cugetare şi credinţa neclintită, prin 
ispitele vieţii ai trecut neşovăielnic, căci ai avut ca ţintă neschimbată odihna în 
sălaşele cereşti. De aceea, te rugăm primeşte de la noi cântarea aceasta: 
Bucură-te, făclie duhovnicească; 

Bucură-te, slujitor al Ortodoxiei; 

Bucură-te, purtător al harului Sfântului Duh; 

Bucură-te, strănepot al Sfântului voievod Ştefan cel mare; 

Bucură-te, cel ce te-ai dăruit cu totul Bisericii; 

Bucură-te, întărire a credincioşilor; 

Bucură-te, alungare a înşelăciunii; 

Bucură-te, cel ce te-ai ostenit pentru Hristos; 

Bucură-te, lumină a sufletelor tulburate; 

Bucură-te, purtător al cuvintelor sfințite; 

Bucură-te, povăţuitor al Bisericii; 

Bucură-te, păstor credincios; 

Bucură-te, ierarhe Petru, apărător al dreptei credinţe! 


Condac 1 

Vestitorul Ortodoxiei şi apărătorul credinţei, arhiereul lui Hristos, Petru al Kie- 
vului, să se cinstească după vrednicie, căci patria şi neamul le-a lăsat, dar nu le-a 
uitat, de cele lumeşti s-a lepădat, pe cele cereşti şi veşnice dobândind, de aceea 
se veseleşte împreună cu ceata ierarhilor mărturisitori ai credinţei, auzind cân- 
tarea: Bucură-te, ierarhe Petru, apărător al dreptei credinţe! 

Tropar, glasul al 4-lea: Apărătorule şi mărturisitorule al Ortodoxiei, lumi- 
nătorule al neamurilor, fiule al Moldovei şi părinte al Ucrainei, Sfinte ierarhe 
Petru, mult nevoitorule, roagă-te lui Hristos Dumnezeu să ne apere credinţa şi să 
mântuiască sufletele noastre. 


Condac, glasul al 8-lea: Vestitorul Ortodoxiei şi apărător al credinţei, arhiereul 
lui Hristos, Petru al Kievului, să se cinstească după vrednicie, căci patria și 
neamul le-a lăsat, dar nu le-a uitat, de cele lumești s-a lepădat, pe cele cereşti şi 
veşnice dobândind, de aceea se bucură împreună cu ceata ierarhilor mărturisitori 
ai credinţei. 


Sinaxar - Sfântul ierarh Petru Movilă, mitropolitul Kievului - 22 decembrie: 
https://www.youtube.com/watch?v=f2hH7O0ZoruE 


XP XP IP IP 37 3 3 PP 30 3 E 2 30 3 2 2 0 E 3 E E IE 30 2 E 0 E IE XX 
Xp IP PI IE E 2 E IP IE E 0 30 E 3 XE IP 3 E IE IE E E E XX 


Ar dr Ar Ar dr dr dr Ar dr Ar Ar Ar dr dr dr Ar Ar Ar Ar Ar dr Ar A 


Se dr dr Ar Ar dr Dr de Dr dr dr dr dr Ar dr de De Dr dr dr Ar Ar A A A 


CUTIE Pt 


Ta i Ve, 
PT Lele El Er 


22 DECEMBRIE 





XP XP IP 3 3 3 3 E E 0 IP 3 3 E E III XX 
XP IP IP II 2 E 37 3 IE 3 E 0 E IP E IE 2 DE 2 E 0 IP IE IE E IX 


Ar dr Ar Ar dr dr dr Ar dr Ar Ar Ar dr dr dr dr dr dr Ar Ar dr Ar A 


Se Ar dr Ar Ar dr Dr De Dr dr dr dr Ar Ar dr de e Dr dr dr fr Ar A A A 


XP XP XP IP 3 E 3 3 3 IE E IP 3 3 E E II IE E e e XX 


Vieţile Sfinţilor - Viaţa Sfântului Petru, mitropolitul Kievului şi a toată 
Rusia 

Acest fericit Petru s-a născut din creştini drepteredincioşi, în ţinutul Volinskiei. 
Fiind încă în pântecele maicii sale, pe când se lumina spre o zi de duminică, 
maica sa a avut o vedenie: 1 se părea că ţine în mâinile sale un miel, iar între 
coarnele lui a crescut un pom cu frunze frumoase şi cu multe flori şi roade. Între 
ramurile lui luminau multe lumânări şi ieşea frumoasă mirosire. 


Născându-se sfântul şi la şapte ani dându-se la învăţătura cărților sfinte, cu 
zăbavă învaţă fericitul copil, de care lucru nu puţină mâhnire aveau părinţii, însă 
aceasta s-a făcut ca să ia de la Dumnezeu înţelepciunea cărții, mai mult decât de 
la oameni, pe care a primit-o în acest chip: a văzut în vis pe un oarecare om în 
veşminte arhiereşti, venind şi zicând către dânsul: "Deschide-ţi, fiule, gura 
ta”. lar el, deschizând-o, cel ce i se arătase a atins cu mâna dreapă limba lui 
şi l-a binecuvântat, apoi i-a umplut de dulceaţă gâtlejul lui. Deşteptându-se, 
copilaşul n-a văzut pe nimeni, decât numai şi-a Simţit inima Sa plină de 
dulceaţă şi de veselie. De atunci, cât îi dădea dascălul său să înveţe, degrabă 
primea şi în puţină vreme a învăţat toată Scriptura. 


Când era de douăzeci de ani, s-a dus la o mănăstire şi a primit rânduiala 
monahicească, fiind ascultător în lucrurile mănăstirești, aducând în bucătărie apă 
şi lemne, spălând hainele fraților şi iarna şi vara, iar din pravila sa nimic nu lăsa. 
Căci mai înainte decât toţi se afla la cântarea bisericească şi mai pe urmă ieşea. 
În biserică, stătea cu frică, ascultând dumnezeieştile Scripturi, cu toată luarea- 
aminte, niciodată rezemându-se de perete. Totdeauna era ascultător şi fraților le 

slujea fără lenevire, întru smerenie şi în tăcere. Apoi, cu voia povăţuitorului, s-a 
hirotonisit diacon şi preot. După aceea a învăţat a zugrăvi Sfinte icoane şi 
zugrăvind închipuirea acestora, se depărta cu gândirea de la cele pământeşti şi cu 
totul făcându-se gânditor la Dumnezeu, cu mai multă dorire se ridica spre 
îmbunătăţita viaţă. 


Luând binecuvântare de la povăţuitorul său, s-a dus la un loc liniştit şi şi-a făcut 
sălăşluire la râul Raga, care acum se cheamă mănăstirea Dvorti, zidind o biserică 
în numele Domnului nostru lisus Hristos şi în scurt timp s-au adunat mulți fraţi. 


Sfântul era bun la obicei şi fără răutate, iar mai pe urmă învăţa în linişte şi cu 
blândeţe pe toţi. Silindu-se spre milostenie, niciodată n-a lăsat în deşert pe sărac, 
pe cerşetor şi străin, încât până şi la voievod a mers vestea despre dânsul şi viaţa 
lui îmbunătăţită. Pentru aceasta, de toți era cinstit şi toți primeau cuvântul 
învăţăturii de la dânsul. 


În vremea aceea a venit prin locul acela, arhiereul Maxim de la Constantinopol, 
învățând pe oameni rânduiala lui Dumnezeu. Petru, mergând cu frați săi, să ia 
binecuvântare, i-a dat arhiereului icoana Preasfintei Născătoare de Dumnezeu, 
pe care singur o zugrăvise. lar arhiereul lui Dumnezeu l-a binecuvântat pe el şi 
pe fraţi, iar sfânta icoană, primind-o, cu mare cinste o avea la dânsul. Nu după 
multă vreme, arhiereul Maxim murind, un oarecare egumen, anume Gherontie, 
îndrăznind, a luat arhierescul veşmânt, podoaba şi toiagul păstoresc, precum şi 
acea icoană zugrăvită de Petru şi dată arhiereului; şi s-a dus la Constantinopol, 
vrând să se facă mitropolit al Rusiei. Atunci voievodul părților Volinskiei, silea 
pe fericitul Petru, uneori singur rugându-l, alteori prin boieri îndemnându-l, ca 
să meargă la Constantinopol pentru alegerea la scaunul mitropoliei Kievului, 
căci pe Gherontie nimeni nu-l voia, pentru îndrăzneala lui, fiindcă fără sfat şi 
alegere a alergat să răpească vrednicia, neintrînd pe uşă, ci sărind pe aiurea. 


Fericitul Petru multă vreme n-a voit. Apoi fiind înduplecat de voievod, de boieri 
şi de sfinţitul sobor, s-a dus, trimițând voievodul pentru dânsul rugăminte la 
preasfinţitul Patriarh şi la tot soborul lui, poftind ca să vadă pe Petru pe scaunul 
arhieresc. 


Gherontie, mergând pe mare, i s-a întâmplat vifor grozav şi vânturi potrivnice, 
încât a zăbovit nu puţină vreme oareunde. Iar fericitului Petru vântul i-a fost lin 
ŞI prielnic şi ca în vis a plutit pe mare. 


Apoi lui Gherontie i s-a arătat, în vedenie, icoana Maicii Domnului, a Preasfintei 
de Dumnezeu Născătoare, despre care înainte s-a vorbit, zicându-i: "În deşert te 
osteneşti tu, bătrânule Gherontie, că nu vei sui treapta arhierească pe care o 
cauţi, ci cel ce m-a zugrăvit, Petru, egumenul, slujitorul Fiului meu şi 

Dumnezeu, acela va fi ridicat la scaunul arhieresc şi pe popor bine îl va paşte, 
pentru că Fiul meu, Hristos Domnul, Şi-a vărsat sângele Său cel împrumutat din 
mine. Căci acela, cu dumnezeiască plăcere vieţuieşte şi bătrâneţi bune va trece 
bucurându-se la Stăpânul tuturor”.Gherontie, degrabă deşteptându-se, s-a 
înspăimântat şi tuturor a spus cele ce văzuse. 


Iar când Cuviosul părintele nostru Petru a mers la Constantinopol, era atunci în 
Sfânta biserică a înţelepciunii lui Dumnezeu, Sfânta Sofia, patriarhul Atanasie 
cel minunat, care cu bunătăţile sale împodobea scaunul a toată lumea. 


Intrând fericitul Petru la patriarh, s-a umplut de bună mireasmă biserica acea şi 
patriarhul a înţeles cu duhul, că pentru venirea lui Petru s-a făcut aceea bună 
mireasmă şi l-a binecuvântat cu bucurie. Apoi, aflând pricina venirii lui, a 
adunat sfinţitul sobor şi cercetare după obicei făcându-se, Petru s-a aflat vrednic 
de arhierie, fiind însemnat mai înainte de naşterea sa. Drept aceea, patriarhul 
săvârşind dumnezeiasca slujbă, a sfințit pe minunatul Petru, a cărui cinstită față 
în vremea sfințirii atât de mult s-a luminat, încât toţi s-au minunat şi au zis: "Cu 
adevărat acest om, prin porunca lui Dumnezeu a venit la noi". Deci, s-a făcut 
tuturor veselie duhovnicească. 


După câteva zile a venit şi Gherontie şi a spus toate cele ce i se întâmplaseră. 
Apoi, luând patriarhul veşmintele arhiereşti cu cinstita icoană şi toiagul 
păstoresc de la Gherontie, a dat bisericeştile semne de dregătorie în mâinile 
adevăratului păstor, Petru. Şi aşa preasfințitul patriarh, învățând multe zile pe 
Sfântul şi fericitul Petru şi binecuvântându-l cu slavă, l-a eliberat de la 
Constantinopol. 


Sfântul, venind întru a sa Mitropolie, a dat pace şi binecuvântare tuturor şi învăţa 
cu osârdie turma cea de Dumnezeu încredinţată lui, mergând din loc în loc. 
Acestea binefăcîndu-se n-a suferit vicleanul vrăjmaş, ci a făcut împiedicare 
sfântului, îndemnând pe unii ca să nu-l primească. Însă după aceea s-au pocăit şi 
au primit pe arhiereul, căruia supunându-se, au cerut iertare de la dânsul. 


Apoi, după o vreme, iarăşi a pornit vrăjmaşul spre zavistie pe Andrei, episcopul 
Tferului, care ascuţindu-şi limba sa, a grăit fără de lege, scriind asupra dreptului 
multe cuvinte mincinoase şi hulitoare, pe care le-a trimis la preasfințitul patriarh, 
Atanasie. lar patriarhul, mirându-se, nu l-a crezut, ci, fiind cu multă pricepere, a 
trimis pe unul din clericii Bisericii în pământul Rusiei şi s-a adunat sobor în 
cetatea Pereiaslaviei, fiind acolo Simeon, episcopul Rostovului şi Cuviosul 
Prohor, egumenul Pecerskăi, cum şi domni, boieri, preoţi, monahi şi mulţime 
mare. Acolo, fiind chemat şi Andrei, episcopul Tferului, s-a făcut cercetare şi 
tulburare mare, stând înainte mincinoşii clevetitori ai Sfântului Petru. Atunci 
lucrătorul de răutate nu s-a tăinuit, ci a venit înaintea tuturor, pentru că răutatea 

lui Andrei şi clevetirea lui s-au vădit, iar clevetitorul cel mincinos a fost ruşinat 
şi defăimat. 


Sfântul Petru nimic rău nu i-a făcut, ci l-a iertat şi din destul pe toţi învăţându-i, 
i-a eliberat întru ale lor. Dar el însuşi adăuga osteneli peste osteneli, înmulțind, 
până la sută, talantul cel dat lui, fiind şi sărmanilor tată. 


In acea vreme s-a arătat un eretic oarecare, Seit, care nu se supunea învățăturii 
sfântului. Pe acela arhiereul lui Dumnezeu I-a dat blestemului şi a pierit rău. 


După aceasta a mers plăcutul lui Dumnezeu în slăvita cetate Moscova, stăpânind 
într-însa, atunci, binecredinciosul şi marele domn loan Daniilovici, cel bine 
împodobit cu toate lucrurile, milostiv spre săraci şi preoţi, iubitor de cinstea 
bisericilor şi de Sfintele scripturi ascultând. Deci foarte mult l-a iubit arhiereul şi 
a rămas mai mult decât în alte locuri întru acea cetate. Apoi a sfătuit pe 
binecredinciosul domn ca să zidească o biserică de piatră, în numele Preasfintei 
Stăpâne Născătoare de Dumnezeu şi pururea Fecioarei Maria, zicându-i aşa: 
"Dacă mă vei asculta şi vei ridica biserica Preasfintei Născătoare de Dumnezeu, 
apoi te vei prea mări mai mult decât alți domni, cetatea ta va fi slăvită şi arhierei 
vor locui într-însa. Apoi se vor birui vrăjmaşii şi Dumnezeu într-însa se va prea 
slăvi, iar oasele mele aici se vor pune". 


Voievodul, ascultând sfatul sfântului, a avut sârguinţa către biserică şi punându- 
se temelie, din zi în zi se înălța şi singur sfântul se silea, ca în toate zilele să 
sporească lucrul. Şi, mai înainte văzându-şi ieşirea sa din viaţă prin descoperire 
dumnezeiască, şi-a făcut singur mormântul, aproape de jertfelnic. După 
săvârşirea mormântului, i s-a făcut iarăşi vestire de la Dumnezeu despre moartea 
lui. Atunci, cu totul umplându-se de bucurie, a mers în biserică şi a săvârşit 
Sfânta Liturghie, rugându-se pentru toți credincioşii împărați şi domni şi pentru 
al său fiu sufletesc, drept-credinciosul domn loan, cum şi pentru toţi 
binecredincioşii creştini de pe pământul Rusiei. După aceea a făcut mare 
pomenire pentru cei răposaţi şi s-a împărtăşit cu Sfintele Taine. Venind din 
biserică, a chemat tot clerul şi învățându-i după obicei, i-a eliberat. În aceea 
vreme multă milostenie făcea la săraci, la scăpătaţi, la biserici, la mănăstiri, la 
preoţi, dar slăbea cu trupul. 


Sosind ziua ducerii lui din viaţă, a chemat pe Protasie, mai marele cetăţii, 
neîntâmplându-se atunci a fi voievodul în cetate şi i-a zis lui: "Fiule, iată eu mă 
duc din viaţa aceasta şi las fiului meu, iubitului meu domn loan, milă, pace şi 
binecuvântare de la Dumnezeu şi seminţiei lui până în veac”. 


Apoi, dând alte aşezăminte, i-a încredinţat lui punga, ca să cheltuiască pentru 
săvârşirea bisericii şi dându-le tuturor pace, a început a cânta Vecernia. Şi încă 

rugăciunea fiind în gura lui, sufletul său s-a dus către Domnul, ridicându-şi 
singur mâinile spre Dumnezeu. 


Voievodul, auzind despre moartea sfântului, degrabă a mers mâhnit în cetate şi 
cu toţi boierii şi poporul, plângeau şi se tânguiau pentru moartea Sfântului Petru. 
Apoi, punând pe pat cinstitul său trup, l-a dus în biserică precum este obiceiul. 


În acea vreme um om, cuprinzându-se de necredință către sfânt, a mers în 
mijlocul poporului şi în gândul său defăima, zicând: "Cine este acesta căruia 
însuşi domnul cu poporul îi merge înainte şi îi urmează şi 1 se dă atâta cinste”? 
Acestea gândindu-le, îndată a văzut pe sfânt pe pat şi binecuvântând poporul de 
amândouă părţile, până ce a fost dus la mormânt şi s-a încredinţat omul acela de 
sfințenia plăcutului lui Dumnezeu. Apoi cele văzute le-a spus poporului, iar 
sfintele lui moaşte ducându-le, le-a pus în mormântul pe care singur şi l-a zidit, 
unde şi acum zac, făcând felurite minuni celor ce cu credinţă se apropie de ele. 
Un tânăr oarecare, din naşterea sa avea mâinile slăbănoage şi cu totul nemişcate, 
încât nici la gură nu-i era cu putinţă a le duce. Mergând el la mormântul acelui 
sfânt, rugându-se cu lacrimi, îndată i s-au întărit mâinile şi s-a însănătoşit. 


Apoi, pe un gârbov şi pe un surd i-a făcut sănătoşi. 


Incă şi un orb de mulţi ani, care a venit şi s-a rugat, îndată i-a deschis luminile 
ochilor. 


Și multe alte minuni, celor ce cu credință merg la dumnezeiasca raclă, izvorăsc 
şi până acum, întru cinstea şi slava Celui în Treime slăvit, Dumnezeu în veci. 
Amin. 

Sfântul Petru Movilă - drumul spre sfinţenie 





Născut la Suceava, Petru Movilă (1596-1646) a fost nevoit, după uciderea 
tatălui său, să pribegească împreună cu mama și frații lui în Polonia. Şi-a 
continuat studiile la școala „Frăției Ortodoxe” din Lvov şi la Academia 
Zamoiska din Zamos€. De asemenea, a studiat în limba latină la Sorbona. 
Însuşindu-și mânuirea armelor, a luat parte ca militar la două lupte împotriva 
turcilor, la Țuţora și Hotin. Cu binecuvântarea starețului Mănăstirii Pecerska şi 
datorită chemării lăuntrice, a luat hotărârea de a se călugări, iar în toamna anului 
1627, pe când avea 31 de ani, a fost ales egumen al mănăstirii. 


A avut misiunea de a restaura mănăstirile şi peșterile în care se regăseau sfinte 
moaşte și a continuat activitatea tipografică. A făcut posibilă tipărirea mai 
multor cărți de slujbă şi învăţătură, apărând Ortodoxia în fața prozelitismului 
catolic. A înființat şi un colegiu la Lavra, iar apoi la Mănăstirea Bratska, 
formându-se, astfel, renumita Academie Duhovnicească de la Kiev, instituţie 
căreia 1-a pus la dispozițiile domeniile sale pe care le cumpărase înainte de 
călugărie. 


Activitatea sa culturală nu îl împiedica să practice nevoinţa, căci din primii ani 
de călugărie, pe sub hainele obişnuite, purta o cămaşă din păr foarte aspru, 
presărată cu nasturi de fier, şi un brâu din fier cu dinți ascuțiți pe partea 
interioară, care îi provoca multe răni. Îşi petrecea timpul rugându-se şi făcând 
metanii, iar adesea plângea. 


A fost ales mitropolit al Kievului în 1633 şi a ocupat scaunul arhieresc al 
Bisericii Ortodoxe ucraino-ruse din Polonia vreme de 13 ani. 


Cea mai importantă lucrare a sa a fost Mărturisirea Ortodoxă, carte folosită drept 
manual de teologie în Rusia şi Ţările Române. 

Intitulându-se „fiu de domn moldovean”, a ajutat poporul român adesea, tri- 
miţând tipografii în mai multe orașe. 


Trecând la viața veşnică, a fost înmormântat în biserica mare a Mănăstirii 
Pecerska. 

Sfântul ierarh Petru Movilă, mitropolitul Kievului - Viaţa si nevoinţele 





În mijlocul poporului român au odrăslit şi mulţi oameni de seamă care şi-au pus 
toate puterile de muncă în slujba altor Biserici şi popoare, aducându-și o 
contribuţie prețioasă la renaşterea lor culturală, politică sau bisericească. Între 
aceştia se situează la loc de cinste şi Petru Movilă, mitropolitul Kievului, a cărui 
personalitate a dominat întreaga viaţă bisericească şi naţională a Ucrainei 
ortodoxe în prima jumătate a sec. al XVII-lea. 


S-a născut la Suceava, probabil în anul 1596, ca fiu al lui Simion Movilă, care 
va domni mai târziu în Țara Românească, şi al soției acestuia, Marghita, 
călugărită ulterior sub numele de Melania. Tatăl său a avut ca frați pe leremia 
Movilă, domn al Moldovei între 1595-1606 şi pe Gheorghe, viitorul mitropolit. 


După moartea tatălui său, tânărul fiu de domnitor va pribegi, împreună cu mama 
şi cu fraţii săi în Țara Românească, după care se vor aşeza definitiv în Polonia. 
Învățătura şi-o va începe în casa părintească, apoi o va continua la vestita şcoală 
a „Frăției” ortodoxe din Kiev şi la Academia Zamoiska din Zemos€, unde va 
învăţa limbile latină, greacă, slavonă şi polonă, la care se adăugau şi celelalte 
discipline studiate: gramatica, poetica, retorica, dialectica, teologia. Potrivit 
obiceiului nobililor polonezi, a trebuit să înveţe şi mânuirea armelor, luând parte 
şi la două lupte ale polonilor împotriva turcilor, la Țuţora şi Hotin. 


Datorită unei chemări lăuntrice, dar şi sub înrâurirea starețului mănăstirii 
Pecerska, arhimandritul Zaharia Kopâstenski, a hotărât să se călugărească. 
Astfel, după ce se va pregăti duhovniceşte la moşia sa din Rubiejovka, unde a 
zidit şi o biserică cu hramul Sfântul loan cel nou de la Suceava, va fi tuns în 
monahism, la Lavra Pecerska, după anul 1625. În toamna anului 1627 a fost ales 
egumen al mănăstirii, la vârsta de 31 de ani. 

Situaţia ortodoxiei în acea perioadă era tulbure din cauza încercărilor de 
catolicizare a nobilimii lituane, bieloruse şi ucrainiene, care era, în mare parte, 
ortodoxă. Însă, prin activitatea sa depusă timp de 5 ani ca egumen, Petru Movilă 
a reuşit să ridice prestigiul cultural şi bisericesc al mănăstirii la un nivel 
necunoscut până atunci. Astfel, s-a ocupat de restaurarea şi înfrumusețarea 
mănăstirilor şi a peşterilor în care se găseau moaşte de sfinți şi a continuat 
activitatea tipografică a înaintaşilor săi, dând la lumină mai multe cărți de slujbă 
şi de învăţătură. 


În anul 1631 a pus bazele unui colegiu în Lavră, din care se va dezvolta vestita 
Academie duhovnicească de la Kiev, iar în 1632, prin alegerea şi înscăunarea lui 
Wladislav IV (1632-1648) ca rege al Poloniei, a reuşit să recâştige libertatea de 
cult a Ortodoxiei în regatul polonez, recunoaşterea legală a Mitropoliei ortodoxe 
a Kievului, dreptul Bisericii Ortodoxe de a avea biserici, tipografu şi spitale, 
restituirea tuturor bisericilor ortodoxe din Kiev, care fuseseră răpite de uniţi. 


La 2 martie 1631, mitropolitul Kievului, lon Boreţki a trecut la cele veşnice, şi 
ca urmare a alegerilor, Petru Movilă va fi numit mitropolit „al Kievului, 
Haliciului şi a toată Rusia”, alegere recunoscută de Wladislav IV şi întărită de 
Patriarhul ecumenic Chiril Lucaris. 


La 28 aprilie 1633 va fi hirotonit arhiereu, în catedrala cu hramul Adormirea 
Maicii Domnului din Lvov. In acest fel, rodnica sa activitate începută ca egumen 
al Lavrei Pecerska va fi continuată cu şi mai mare însuflețire. 


În latura gospodărească remarcăm refacerea şi înfrumusețarea unor biserici şi 
mănăstiri din Kiev, printre care catedrala mitropolitană Sfânta Sofia şi 
mănăstirile aferente acesteia, precum şi biserica principală a mănăstirii Pecerska. 
În afară de acestea, a ridicat şi câteva spitale şi azile şi a pus bazele unei noi 
frății ortodoxe, şi a luat măsuri pentru întărirea disciplinei clericale şi monahale. 


În chip deosebit însă trebuie subliniată activitatea culturală a mitropolitului Petru 
Movilă, care a purtat o permanentă grijă faţă de colegiul său din Kiev, 
considerată cel mai vechi aşezământ de învățământ superior la slavii ortodocşi, 
după model căreia se va organiza, în 1640, o şcoală la mănăstirea Trei Ierarhi, de 
către domnitorul Vasile Lupu. Sub aspect tipografic, se cunosc aproximativ 50 
de tipărituri îngrijite de mitropolitul Petru Movilă, unele dintre ele fiind lucrate 
de el însuşi. 


Aceste lucrări se pot împărţi în 3 categorii: 
— de slujbă, 
— de evlavie şi zidire sufletească, şi 
— de apărare a ortodoxiei. 

Dar cea mai însemnată carte a lui Petru Movilă rămâne Evhologhionul sau 
Molitfelnicul (Trebnicul), cu peste 1500 de pagini şi 126 de slujbe, tipărit în 
1646 la Lavra Pecerska. 


Mai putem menţiona ca făcând parte dintre lucrările sale şi lucrarea Evanghelia 
învăţătoare sau Cazania, tradusă din grecește şi tipărită la Kiev în 1637, precum 
şi Nomocanonul, o lucrare canonico-juridică apărută în 1629. 


Ca expresie a dragostei sale faţă de neamul din care făcea parte, pe frontispiciul 
multora din tipărituri se găsea stema Movileştilor sau a celor două ţări române în 
care domnise ai săi, iar el însuşi se intitula adesea „fiu de neam moldovean” sau 
„fiu al voievodului Ţării Moldovei”. 


Dar dintre toate se distinge prin importanţa ei, lucrarea Mărturisirea Ortodoxă 
(Pravoslavnica Mărturisire), care a apărut ca urmare a nevoii de învăţătură 
ortodoxă, cât şi din pricina apariţiei unei mărturisiri de credinţă calvinizante, 
pusă în seama patriarhului ecumenic Chiril Lucaris. Această lucrare a fost 
întocmită în limba latină sub titlul Expositio fidei Ecclesiaae Rusiae minoris, şi 
cuprindea 261 de întrebări şi răspunsuri, împărțite după cele trei virtuți 
teologice: credinţa, nădejdea şi dragostea. 


Deoarece la lucrările Sinodului întrunit între 8 şi 18 septembrie 1640 la Kiev nu 
s-au putut pune de acord membrii participanţi asupra a două puncte din această 
lucrare, care stipulau existenţa purgatoriului şi momentul epiclezei, s-a ajuns la 
ideea convocării unui alt Sinod, cu participarea delegaților mai multor Biserici 
Ortodoxe surori. Cum acest Sinod nu se putea ţine nici la Constantinopol, care 
era stăpânit de turci, şi nici la Kiev, aflat sub stăpânirea polonilor catolici, 
mitropolitul Petru Movilă s-a gândit că Moldova, ţara sa natală, ar fi un loc 
potrivit pentru convocarea acestui Sinod. Astfel, între 15 septembrie şi 27 
octombrie 1642, la Iaşi s-au ţinut lucrările acestui Sinod, care avea ca drept scop 
cercetarea Mărturisirii ortodoxe a mitropolitului Petru Movilă. Cele două puncte 
care conţineau influenţe catolice au fost îndreptate, astfel că la data de 30 
octombrie Mărturisirea, tradusă în greceşte, a fost transmisă Sinodului patriarhal 
din Constantinopol, care în martie 1643 a aprobat ca traducerea greacă a acestei 
Mărturisiri, să devină Mărturisirea ortodoxă a Bisericii sobornicești şi 
apostoleşti a Răsăritului. Astfel, lucrarea învățatului mitropolit de neam român 
devenea a treia mărturisire de credință a Bisericii ortodoxe, după Simbolul 
credinţei şi Dogmatica Sfântului loan Damaschin. 


Se E At 


numeroase ediţii, fiind cercetată şi apreciată de numeroşi teologi, din toate 
timpurile şi toate confesiunile, mult timp fiind folosită şi ca manual în şcolile 
teologice din Rusia, Ţările Române sau alte părți. De aceea, pe bună dreptate, 

marele istoric şi dogmatist Macarie Bulgakov socotea pe Petru Movilă drept 
„părintele teologiei ortodoxe moderne” (Ibidem, p. 43), iar profesorul Alexandru 
Elian remarca faptul că "opera lui Movilă şi-a câştigat un loc neatins de nici o 
altă lucrare similară din cadrul teologiei simbolice ortodoxe” (Ibidem). În acest 
fel putem considera că Petru Movilă a fost un mare dar duhovnicesc făcut de 
poporul român Bisericii ucraino-bieloruse, dar şi Ortodoxiei întregi. 


După o păstorire de 13 ani, mitropolitul Petru Movilă a trecut la cele veşnice, în 
ziua de 1 ianuarie 1647, fiind îngropat în biserica cea mare a mănăstirii 
Pecerska. Prin testamentul său, averea sa fost lăsată Colegiului de la Kiev şi 
catedralei Sfintei Sofia şi mănăstirii Pecerska, pentru refacerea lor şi pentru 
azilul de bătrâni. 


În anul 1995, pe data de 27 iulie, Sfântul Sinod al Bisericii Ortodoxe din 
Ucraina a trecut în rândul sfinților pe marele ierarh român, ca dată de prăznuire 
fiind stabilită ziua de 31 decembrie. 


1. Pr. prof. dr. Mircea Păcurariu, Istoria Bisericii Ortodoxe Române, vol. II, 
E.I.B.M.B.O.R, 1994, p. 32-48. 

Ierom. Petru Pruteanu - Viaţa şi activitatea mitropolitului Petru Movilă al 
Kievului (1596 -1646) 





Petru Movilă s-a născut la Suceava, la 21 decembrie 1596, ! ca fiu al lui Simion 
Movilă — viitor domn în Muntenia şi în Moldova - şi al soției sale Marghita 
(Margareta) 7. În acea vreme era domn în Moldova unchiul său, Ieremia, iar 
mitropolit - celalalt unchi, Gheorghe, ctitorii Mănăstirii Suceviţa. 


Petru era deci strănepotul lui Petru Rareş * bunicul său Ioan, fiind căsătorit cu 
fiica lui Rareş. 


După asasinarea tatălui său în 1611 de către soția fratelui său Ieremia (care-i 
râvnea tronul), a pribegit cu familia în Muntenia, aşezându-se apoi definitiv în 
Polonia, unde familia viitorului ierarh avea multe cunoştinţe, dacă nu chiar rude. 
Pe atunci tânărul Petru avea doar 15 ani. 


Studiile începute în Moldova le-a continuat la şcoala ortodoxă a "Frăției" din 
Lvov (Lemberg) unde a avut drept îndrumător direct pe un diacon învăţat. Nu se 


1 Unii cercetători fixează ca an al naşterii lui Petru Movilă anul 1574. Afirmația se bazează 
pe o descoperire arhiologică făcută de doi cercetători ucraineni de la temelia Catedralei 
Uspenia din Kiev. Toate celelalte izvoare infirmă această ipoteză încât, majoritatea se opresc 
la anul 1596. 

? Acest nume este de origine maghiară, dar în realitate mama lui Petru Movilă era de origine 
franceză (Cf. P.P. Panaitescu, Introducere în istoria culturii româneşti, Buc. 1969, p.313). 

* Chiar de la această personalitate a moştenit numele de botez, nume care nu va fi schimbat 
nici la călugărie. 

ştie exact, dar se pare că a studiat şi la Academia (laică) din Lvov, pentru că 
altfel nu se justifică cunoaşterea atât de profundă a limbilor greacă şi latină. Se 
ştie că a făcut cursuri şi la Sorbona unde se preda tot latineşte. 


După obiceiul vremii, ca fiu de nobil, a trebuit să facă şi studii militare devenind 
astfel, încă de tânăr, subofițer în armata poloneză. Ca militar, participă în 1620 
la lupta de la Țuţora-laşi, în care alianţa româno-turcească învinge alianţa 
moldo-poloneză, iar în 1622 1a parte la luptele de la Hotin. 


Între 1622 şi 1627 face 4 pelerinaje la Lavra Pecerska unde rămâne ca frate de 
mănăstire. În toamna anului 1627 a fost călugărit fără să i se schimbe numele, 
iar, după numai câteva luni, devine egumen, fiind ridicat la treapta de 
arhimandrit, având doar 31 de ani. Pe atunci, Ukraina de astăzi făcea parte din 
Regatul Catolic al Poloniei care era condus de un rege fanatic pe nume 
Sigismund al III-lea, care-i prigonea pe ortodocşi. Totuşi acesta a confirmat 
alegerea lui Petru Movilă ca stareţ la Kiev. 


Alegerea făcută de obştea Lavrei Pecerska care era pe atunci stavropighie a 
Patriarhiei Ecumenice a fost confirmată şi de patriarhul Kiril Lukaris al 
Constantinopolului. 


Timp de cinci ani, Petru Movilă a desfăşurat o bogată activitate bisericească şi 
culturală, continuând să tipărească mai multe cărţi care aveau rostul de a apăra 
Ortodoxia în faţa prozelitismului catolic care a început să pustiească aceste 
pământuri imediat după “Unirea de la Brest-Litovsk” din 1596. 


Pune bazele unui colegiu, întâi la Lavra, apoi la Mânăstirea Bratska, din care se 
va dezvolta vestita Academie Duhovnicească de la Kiev în 1633. A pus la 
dispoziția Academiei şi domeniile sale de la Rubejovka pe care le cumpărase 
încă înainte de călugărie. 


Semnează la 16 august 1628 declaraţiile Sinodului Eclesiastic de la Kiev în care 
erau condamnaţi clericii care au aderat la Uniaţia din 1596. 


A sprijinit alegerea ca Rege al Poloniei a lui Wladislav I, în 1632, care a 
recunoscut drepturile eparhiilor Ortodoxe din Mitropolia Kievului şi a menţinut 
“Frăţiile Ortodoxe”. 


Murind bătrânul mitropolit lov Boreţki, Bunul Dumnezeu a rânduit ca 
arhimandritul Petru să fie ales ca Mitropolit al Kievului, Haliciului (Galiţia) şi a 
toată Rusia (Mică, n.n.); aceasta datorită originii sale voievodale, dar mai ales 
pregătirii sale teologice şi sprijinului celor care îl cunoştea şi care vedeau în el 
salvarea Ortodoxiei ameninţată de iezuiţii latini. 

Hirotonia în arhiereu a avut loc la 28 aprilie 1633 având în fruntea soborului pe 
patriarhul Teofan al Ierusalimului ca delegat al lui Kiril Lukaris, patriarhul 
ecumenic de atunci. 


Ca Mitropolit al Bisericii Ortodoxe ucraino-ruse din Polonia, timp de 13 ani, a 
desfăşurat o intensă activitate bisericească şi culturală, mai ales în domeniul 
tipăririi de cărți bisericeşti, cunoscându-se peste 50 de cărți îngrijite de el. 


Printre cărţile de slujbă, cea mai importantă este Evhologhionul sau Trebnicul 
(1646), care conţine o parte originală şi anume, explicarea sensurilor liturgice şi 
dogmatice ale slujbelor, precum şi felul cum sa se pregătească preoţii pentru 
săvârşirea lor.” Alte cărţi de slujbă, tipărite de el sunt Liturghierul (1629), 
Evangheliarul (1636), Apostolul (1638), Psaltirea (1640), etc. 

Dintre cărțile de apărare a Ortodoxiei amintim Lithos (1644) în care combate 
primatul papal şi Filioque printr-o expunere irenică şi obiectivă a dogmelor 
ortodoxe. 


II 
Cea mai importantă lucrare a acestui sfânt ierarh este desigur Mărturisirea 
Ortodoxă (Pravoslavnica Mărturisire), alcătuită în intenţia de a face o precizare a 
doctrinei ortodoxe, expusă la un şi mai mare pericol după apariţia - la Geneva, în 
1629 şi 1633 - a unei Mărturisiri de credinţa calvinizantă, pusă sub numele 
Patriarhului Ecumenic Kiril Lucaris. 


În 1640 Movilă convoacă la Kiev un Sinod care cercetează o mărturisire de 
credinţă alcătuită de el în latină: "Expositio fidei Ecclesiae Russiae Minoris", 
împărțită după cele trei virtuţi teologice - credinţa, nădejdea şi dragostea - cu 
261 de întrebări şi răspunsuri. Sinodalii n-au căzut de acord asupra a două 
puncte şi au cerut părerea Patriarhului Ecumenic. 


Astfel s-a ajuns la necesitatea unei întruniri teologice inter-ortodoxe. Singurul 
loc posibil pentru convocarea unei astfel de întruniri era oraşul laşi, unde 


* Acest Trebnic este foarte mult criticat de liturgiştii şi dogmatiştii contemporani. Trebuie să 
ştim că Petru Movilă a scris această carte în urma constatărilor de necunoaştere de către 
preoți a rânduielilor Sfintelor Taine şi lerurgii şi în acelaşi timp, a rezervelor clericilor 
ucraineni faţă de ediţiile cărţilor de cult editate la Moscova. Tocmai de aceea, el încearcă să 
facă o operă originală în baza manuscriselor greceşti şi slavone mai vechi, iar explicaţiile 
dogmatice şi cazuistice le împrumută din Euhologiul roman editat de papa Paul al V-lea în 
1615. Deşi mai multe elemente ale Trebnicului movilean au fost aspru criticate, încă la 
sfârşitul secolului al XVII-lea, o bună parte din ele au fost preluate şi de ediţiile de la 
Moscova şi treptat şi de cele româneşti (Cf.  http://www.wikiznanie.ru/ru-wz/ 
index.php/TpeGnux_Ilempa_Moeunb!). 

domnea Vasile Lupu, sprijinitor al Bisericilor Ortodoxe de pretutindeni. La 
această conferinţă ţinută în trapeza Mănăstirii Sfinţii Trei Ierarhi din laşi, au fost 
prezenţi delegaţi din partea Patriarhiei Ecumenice, ai Bisericii din Kiev şi ai 
Bisericii moldovene, în frunte cu Mitropolitul Varlaam. Ei au analizat 
Mărturisirea de credinţă a lui Petru Movilă, respingând doar cele două puncte: 
purgatoriul şi timpul prefacerii elementelor la Sfânta Liturghie, corectările fiind 
făcute de Meletie Sirigul, cel mai învăţat teolog grec al secolului al XVII-lea, 
prezent la laşi. 


Deşi acest mare teolog a corectat doar cele două puncte evident greşite, el avea 
îndoială şi reținere asupra mai multor probleme. Fiind foarte rigorist şi ataşat de 
tradiția bizantină el a văzut, pe bună dreptate, că Mărturisirea lui Petru Movilă 
are foarte multe influenţe latine, dacă nu ca doctrină cel puţin ca mod de 
prezentare. Mai mulţi teologi contemporani sunt de acord cu faptul că prin 
această Mărturisire pătrunde scolastica în teologia ortodoxă, alţii acuzându-l pe 
mitropolitul Petru că ar fi copiat această Expunere din Catehismul (Romano - 
Catolic al) lui Canisius sau cel puţin a rămas foarte mult influenţat de el. ? 


Teologia lui Petru Movilă este foarte antropocentrică, spunea undeva episcopul 
grec Vasilios Krivoşein, iar teologul rus George Florovski afirmă în tratatul său 
teologico-istoric întitulat “Căile teologiei ruse” că ... toxina internă a lui Movilă 
a fost mult mai periculoasă decât însăşi uniaţia. La uniaţie s-a putut rezista, dar 
“cripto-romano-catolicismul” lui Petru Movilă s-a infiltrat tăcut şi 
inperceptibil... Mărturisirea lui Movilă a fost o compilaţie patentă după surse 
latine şi în stil latin.“ ... Biserica fiind constrânsă să ia poziţie clară în conflictul 
dintre Roma şi Reformă, s-a silit atunci să întrebuinţeze argumente protestante 
împotriva Romei şi argumente romane contra protestantismului, fără să le 
examineze pe amândouă cu grijă în lumina tradiției răsăritene. Aceasta a fost 
rădăcina unei “pseudomorfoze” a gândirii ortodoxe...!. Acest idei sunt susţinute 
şi de teologii greci Balanos, dar mai ales de Christos Yannaras. 


Deşi afirmaţiile făcute mai sus au şi o doză de exagerare şi de subiectivism, ele 
rămân valabile cel puţin pentru faptul că sunt bazate pe observarea urmărilor 
nefaste pe care le-a făcut această Mărturisire. Chiar dacă unii încearcă o 
respingere totală a acestei Expuneri de credinţă, greşelile cele mai mari, afară de 


> Cf. G. Racoveanu, în Predania, Ed. Deisis, 2001, p.131 şi la Paul Evdokimov, Hristos în 
gândirea rusă, Ed. Symbol, trad. Pr. lon Buga, p.65. 

* Ways of Russian Theology, Massachussets, 1979, pp. 65, 73, 77 şi 85, apud, Pr. Prof. Dr. 
Ioan Ică, Discuţii mai noi asupra unor probleme mai vechi în jurul Mărturisirilor de credinţă, 
în Logos. Înalt Prea Sfinţitului Arhiepiscop Bartolomeu al Clujului la împlinirea vârstei de 30 
de ani, Ed. Renaşterea, Cluj-Napoca, 2001, p. 315. 

”G. Florovski, The Ethos of the Orthodox Church, în “The Ecumenical Review”, nr. 2/1960, 
p.191, apud, , Pr. Prof. Dr. loan Ică, op. cit., p.315. 

cele două respinse în 1642, sunt legate numai de Sfintele Taine şi doar într-o 
măsură mai mică de învăţătura despre păcatul originar şi încă de alte câteva 
puncte interpretabile şi un pic inexacte. 


Cu toate acestea, aşa cum spunea şi G. Florovski, Conferinţa - numită uneori pe 
nedrept şi “Sinod” deşi singurul ierarh prezent la toate întrunirile a fost Porfirie 
al Niceii % — a discutat şi acceptat Mărturisirea de credință a Mitropolitului de 
Kiev, iar recunoaşterea ei de către Sinodul Constantinopolitan în 1643, a făcut 
din ea o Mărturisire a întregii Biserici Răsăritene. A fost semnată la început de 
Patriarhul Ecumenic Partenie 1 şi, ulterior, şi de Patriarhii Alexandriei, Antiohiei 
după moartea lui Movilă, şi pentru prima dată în româneşte, la Buzău, în 1691 - 
fiind tradusă de Radu şi Ştefan Greceanu. Mult timp a fost folosită ca manual în 
şcolile teologice din Rusia, din Ţările Române şi din alte părți. 


II 
Sub raport edilitar, Petru Movilă a restaurat catedrala Sfânta Sofia din Kiev şi 
cele două mănăstiri care depindeau de ea, a reînnoit biserica mare a Lavrei 
Pecerska, a restaurat din temelie „Biserica Mântuitorului”, ctitorită de Cneazul 
Vladimir etc. 


A instituit vicari şi protopopi pentru a îndruma pe preoţi şi un "consistoriu" 
pentru a judeca abaterile clerului. 


Sub raport cultural a acordat o atenţie deosebită Academiei duhovniceşti din 
Kiev, corpul profesoral fiind recrutat din membrii Frăției ortodoxe, această 
şcoală fiind cea mai veche instituţie de învăţământ universitar la slavii ortodocşi. 


Mitropolitul Petru Movilă a păstrat legături neîntrerupte cu Țările Româneşti. 


Nu numai că Mărturisirea Ortodoxă a fost aprobată în Sinodul de la Iaşi, dar în 
1631 - când fratele său, Moise, devine domn al Moldovei — îi va închina o carte 


* Probabil la unele şedinţe a participat şi Mitropolitul Varlaam ca ierarh al locului deşi 
actele vremii nu amintesc nici măcar acest lucru. Este cert însă că eparhioții moldoveni de la 
Roman, Huşi şi Rădăuţi nu au participat, ci doar au semnat hotărârile Conferinţei.(Cf. Pr. 
Scarlat Porcescu, Sinodul de la laşi — 1642, în volumul “EHristos în Moldova”, Ed. 
“Trinitas ”, Iaşi, 2001). Nici grecii şi nici ruşii nu recunosc Conferinţa de la laşi drept Sinod, 
întrucât recunoaşterea oficială a Mărturisirii s-a făcut abia în 1643 de Sfântul Sinod al 
Patriarhiei Ecumenice. Dacă ea s-ar fi făcut de un “Sinod Panortodox ” în 1642 la laşi, de ce 
ar mai fi fost nevoie încă de unul local la Constantinopol. Este clar că exagerarea pe care o 
fac istoricii Nicolae Iorga şi Mircea Păcurariu are o tentă naționalistă, fără un suport 
teologic. 

tipărită la Kiev, Triodul înflorat, în a cărei prefaţă îl sfătuieşte cum să se 
comporte ca domn creştin. 


A sprijinit activitatea cultural-tipografică din Ţările Româneşti, dăruind sau 
cumpărând tipografule lui Matei Basarab de la Câmpulung, Govora şi 
Târgovişte sau cea a lui Vasile Lupu de la Iaşi, în care au apărut primele cărţi 
româneşti, după cele din Transilvania. În 1640, Vasile Lupu întemeiază la Iaşi 
Academia domnească, după modelul celei din Kiev, venind de aici patru 
profesori. 


În 1645 vine la Iaşi şi binecuvântează căsătoria fetei lui Vasile Lupu, Maria, cu 
nobilul calvin lanusz Radziwill. Pe frontispiciul multora din tipăriturile sale se 
găseşte stema Movileştilor sau a celor două Ţări Româneşti, unde domniseră ai 
săi. EI însuşi se intitula "fiu al voievodului Ţării Moldovei” sau "fiu de domn 
moldovean", ca expresie a dragostei faţă de neamul din care descindea. 


A decedat la 22 decembrie 1646 ”, fiind îngropat în biserica mare a Mănăstirii 
Pecerska. 


Intreaga avere a dat-o pentru restaurarea de biserici şi înfiinţarea de şcoli. 


Pentru deosebitele sale merite, Mitropolitul ortodox român Petru Movilă al 
Kievului a fost canonizat de Biserica Ortodoxă din Ucraina în luna decembrie 
1996 stabilindu-se ca zi de prăznuire data de 31 decembrie. La festivități a 
participat şi o delegaţie a Bisericii Ortodoxe Române, condusă de Mitropolitul 
Nestor al Olteniei. Festivităţile au început la Bucureşti, au continuat la Suceviţa 
şi la Chişinău şi s-au încheiat la Kiev, cu o sesiune academică şi bisericească. 


În octombrie 2002, Biserica Ortodoxă Română recunoaşte oficial Canonizarea 
Sfântului ierarh Petru Movilă şi îl trece şi în Calendarul său la data de 22 
decembrie - ziua trecerii sale la Domnul. 


În ciuda criticilor aduse acestui dascăl profetic şi apostolic al Bisericii Ortodoxe 
din Ucraina din sec. XVII, Sfântul ierarh Petru Movilă este recunoscut de toţi ca 
un mare apărător al credinţei ortodoxe şi luptător împotriva uniatismului. 


Biblografie: 

1) Petru Movilă, Mitropolitul Kievului, apud: http://www.plasticsusa.com/ortho/ 
petrumov.html 

2) Pr. Dr. Cezar Vasiliu, Mitropolitul român Petru Movilă al Kievului, 
http://www.allwebconcept.com/eglise/documentar_333_34_97.html 


” Unele surse ruseşti indică peste tot anul 1647. 

3) IPS Irineu, Mitropolitul Moldovei, Petru Movilă şi Sinodul de la Iaşi, Iaşi, 
1943. 

4) IPS Nestor Vornicescu, Sfântul Ierarh Petru Movilă, Craiova, 1999. 

5) Pr. Scarlat Porcescu, Sinodul de la laşi — 1642, în volumul “Hristos în 
Moldova”, Ed. “Trinitas”, laşi, 2001. 

6) Pr. Niculae M. Popescu, Petru Movilă, în rev. BOR 1-3/1947. 

7) T.G. Bulat Petru Movilă prinţ de Moldova, apărător al Ortodoxismului, laşi, 
1941. 

8) |. Mărtinaş, Petru Movilă şi catolicismul, laşi 1943. 

9) Prof. Dr. 1. C. Chiţimia, Consideraţii istoriografice la Panegiricul movilean, în 
rev. MA 1/1988. 

10) Un material oficial al Bisericii Ruse: http://www.sedmitza.ru/index. 
html?did=6479 

11) O critică şi polemică pe marginea operei lui Petru Movilă: Ilporonepeiă 
Banenrun AcMyc, K OIIEHKE POI OCJIOBHA CBATHTEJIA IIETPA 
MOI HJIbI, MHTPOIIOJIHTA  KHEBCKOI'O,  BorocnoBckui  cGopnHuK. 
Brnr.10. M. IICTBH. 2002, crp.224-241, apud http://proroza.narod.ru/ Asmus- 
2.htm şi discuţii pe marginea acestui material aici: http://euhenio.livejournal. 
com/5898.html 

Sfântul ierarh Petru Movilă, mitropolitul Kievului - Viaţa 





Biserica Ortodoxă Română sărbătoreşte astăzi, 22 decembrie, pe Sfântul ierarh 
Petru Movilă, mitropolitul Kievului, a cărui personalitate a dominat întreaga 
viață bisericească și națională a Ucrainei ortodoxe în prima jumătate a sec. al 
XVII-lea. 


Marele ierarh s-a născut în ziua de 21 decembrie 1596, la Suceava, fiind fiul 
unei mari familii boiereşti a Movileştilor care a dat mai mulți domnitori, 
Moldovei şi Munteniei. Era vlăstarul marelui hatman Simeon Movilă - mai 
târziu domn în Muntenia și în Moldova - şi al doamnei Margareta. Părinţii săi 1- 
au dat la botez numele de Petru, pentru a se păstra vie memoria străbunicului său 
Petru Rareş. De la unchiul său Gheorghe, mitropolitul Moldovei, s-a deprins cu 
citirea cărților sfinte şi cu frica de Dumnezeu. 


În anul 1600, când Mihai Viteazul intră în Moldova, Petru Movilă împreună cu 
familia pleacă în Polonia. Câţiva ani mai târziu, va părăsi pentru totdeauna Țara 
Moldovei, stabilindu-se definitiv în Polonia. 


După obiceiul vremii, ca fiu al unei familii domnești, Petru a trebuit să urmeze 
studiile militare, devenind, astfel, încă de tânăr, ofiţer în armata polonă. Ca ostaş 

va participa la două lupte: cea de la Țuţora — Iași, din 1620, şi la lupta din 1622, 
de la Hotin. După bătălia de la Hotin, regele Poloniei, Sigismund al III-lea, 
remarcându-l pentru devotamentul său în luptă, l-a recomandat Înaltei Porţi spre 
a fi instalat ca domnitor al Moldovei. Petru nu acceptă deoarece a ales să se 
dedice slujirii lui Hristos. 


La 15 august 1622, Petru ajungea să viziteze marea Lavră Pecerka de lângă 
Kiev, unde va rămâne pentru multă vreme. Este tuns în monahism la Kiev, în 
anul 1627, ajungând arhimandrit în luna decembrie a aceluiaşi an şi starețul 
Mănăstirii Pecerska. 


In timpul stăreției sale de aici, arhimandritul Petru Movilă pune bazele unui 
colegiu la Kiev de care se va ocupa în mod direct, aducând dascăli pregătiți şi 
cărți de studiu în latină şi greacă. 


Datorită vredniciei de care a dat dovadă în scaunul de arhimandrit al Lavrei 
Pecerska, Petru Movilă a fost ales în anul 1633 în scaunul de Arhiepiscop şi 
Mitropolit al Kievului. Alegerea sa a fost recunoscută canonic de Patriarhul 
Ecumenic Chiril Lukaris, la începutul lunii aprilie din acelaşi an. Regele 
Poloniei, Vladislav, a întărit alegerea la data de 12 mai 1633. 


Printre numeroasele sale realizări ca arhiereu se numără şi transformarea 
colegiului pe care îl înființase la Kiev în Academie — şcoală cu caracter 
universitar, considerată cea mai veche instituție de învățământ superior la slavii 
ortodocşi. Această școală de învăţământ superior va lua mai târziu numele 
fondatorului ei. De asemenea, a înfiinţat tipografii la Kiev şi Lvov pentru a 
revigora cultura ortodoxă din Rusia, tipărind numeroase cărți de slujbă, de 
învăţătură, de apologie ortodoxă, precum şi traduceri ale Sfinţilor Părinți. 


Cea mai importantă moştenire pe care Ortodoxia a primit-o de la mitropolitul 
cărturar Petru Movilă este „Mărturisirea de credinţă”. În anul 1630, mitropolitul 
lucra la realizarea unui Catehism ortodox, pentru a-l contrapune lucrării cu 
acelaşi nume scrisă de Meletie Smotrițki, în care se găsea o vădită nuanță 
catolică. Apariția şi răspândirea în ţările slave a „Mărturisirii de credinţă” 
atribuită patriarhului ecumenic Chiril Lucaris din 1629, tipărită la Geneva, a 
reorientat direcția lucrării pe care dorea să o editeze mitropolitul Movilă. Ca 
răspuns la această provocare, mitropolitul Petru a scris „Mărturisirea de 
credință”, lucrare argumentată cu Sfânta Scriptură, canoanele Bisericii și 
scrierile Sfinților Părinți. Scopul ei a fost să expună învățătura ortodoxă de 
credinţă şi, în acelaşi timp, morala creştină. Pentru recunoaşterea acestei scrieri 
s-a organizat Sinodul de la Kiev din anul 1640. Sinodul a cercetat lucrarea, dar 
nu s-a pronunțat în totalitate asupra ei. Din această cauză a fost convocat un 
sinod panortodox la lași între 15 septembrie şi 26 octombrie 1642. Sinodul a 

aprobat Mărturisirea lui Petru Movilă la data de 11 mai 1643, ea devenind în 
mod oficial Mărturisirea de credinţă a Bisericii de Răsărit. 


Mitropolitul Petru Movilă a trecut la cele veşnice pe 22 decembrie. 

Arhid. Ştefan Sfarghie - Sinaxar - Sfântul ierarh Petru Movilă, 
mitropolitul Kievului 





Acest sfânt ierarh, Petru Movilă (1646), de neam român, s-a născut la Suceava 
în 1596, ca fiu al lui Simion Movilă, mai târziu domnitor în Muntenia şi 
Moldova. 


După uciderea tatălui său, în 1611, a pribegit cu familia în Muntenia, apoi s-a 
aşezat în Polonia. Aici a studiat la şcoala ortodoxă a „Frăţiei” din Liov, unde a 
învăţat teologie, dar şi greacă şi latină. 


După obiceiul vremii, ca fiu de nobil, a fost nevoit să facă şi studii militare. Cu 
toate acestea, în scurt timp s-a dovedit mai degrabă un iscusit ostaş duhovnicesc 
în apărarea Ortodoxiei, ameninţată de prozelitismul romano-catolic şi cel calvin. 
Situaţia ortodocşilor din Ucraina din acea perioadă era una foarte grea, mai ales 
în timpul regelui Sigismund al 3-lea, care a interzis total Ortodoxia, confiscând 
multe biserici şi chiar averile personale ale creştinilor ortodocşi care refuzau 
unirea cu Roma. 


Sfântul Petru Movilă a intrat în obştea Lavrei Pecerska, unde a fost călugărit, la 
doar câteva luni a fost ales egumen al mănăstirii, iar la 31 de ani a fost ridicat la 
treapta de arhimandrit. 


In cei cinci ani de stăreţie a tipărit multe cărţi şi a pus temelia unui colegiu care 
în 1633 va deveni Academia Duhovnicească de la Kiev. 

A fost ales apoi mitropolit al Kievului, Galiției şi a toată Rusia Mică. 


Ca mitropolit, vreme de 13 ani a tipărit peste 50 de cărți: Evhologhionul (1646); 
Liturghierul (1629); Evangheliarul (1636); Apostolul (1638); Psaltirea (1640); o 
carte de apărare a Ortodoxiei, Lithos (Piatra) (1644); Mărturisirea Ortodoxă etc. 


Sfântul ierarh Petru Movilă nu a uitat nici de poporul român, el trimițând 
tipografii la Târgovişte, Câmpulung, Govora şi la laşi. 

Iulian Dumitraşcu - Calendar Ortodox - ţ) Sfântul ierarh Petru Movilă, 
mitropolitul Kievului; Sfânta mare muceniţă Anastasia 





Sfântul ierarh Petru Movilă s-a născut la Suceava, la 21 decembrie 1596, ca fiu 
al lui Simion Movilă - mai târziu, domnitor în Muntenia şi în Moldova - şi al 
soţiei sale, Marghita. 


De mic copil a învăţat carte şi a fost crescut în frica de Dumnezeu, sub povă- 
ţuirea unchiului său Gheorghe, mitropolitul Moldovei, care, împreună cu un alt 
unchi al său - leremia, domn al Moldovei, au ctitorit Mănăstirea Suceviţa. De 
aceea îndrăgea de mic viaţa călugărească şi avea o deosebită evlavie la Sfântul 
Ioan cel nou, ale cărui cinstite moaşte ocroteau Moldova. 


După uciderea tatălui său, în 1611, Petru a pribegit cu familia în Muntenia, apoi 
s-a aşezat definitiv în Polonia. Aici el şi-a continuat studiile la şcoala ortodoxă a 
„Frăţiei” din Liov, unde a învăţat nu numai teologia, ci şi multe limbi străine, 
dar în special limbile greacă şi latină. 


După obiceiul vremii, ca fiu de nobil, a fost nevoit să facă şi studii militare. 
Totuşi, în scurt timp s-a dovedit mai degrabă un iscusit ostaş duhovnicesc, în 
apărarea Ortodoxiei, ameninţată de prozelitismul romano-catolic şi cel calvin. 


Situaţia ortodocșilor din Ucraina de atunci era foarte gravă, mai ales în timpul 
regelui Sigismund al III-lea, care a lipsit Ortodoxia de dreptul la existenţă, con- 
fiscând astfel multe biserici şi chiar averile personale ale ortodocşilor care 

refuzau unirea cu Roma. De aceea, tânărul Petru s-a retras la Rubejovka, nu de- 
parte de Kiev, unde a ctitorit o biserică de lemn cu hramul „Sfântul loan cel nou 
de la Suceava”. 


De aici mergea adeseori la Lavra Pecerska (adică „a Peşterilor”), rugându-se 
Sfinților cuvioşi ale căror moaşte întregi se află acolo, ca să-l călăuzească în via- 


ă. 


După cinci ani petrecuţi în liniştire şi studierea Sfintei Scripturi şi a Sfinților 
părinţi, a intrat în obştea Lavrei Pecerska unde, în noiembrie 1627, a fost călu- 
gărit cu acelaşi nume de Petru, iar după numai câteva luni a devenit egumen, 
fiind ridicat la treapta de arhimandrit. 


Alegerea făcută de obştea Lavrei Pecerska, care era pe atunci stavropighie a 
Patriarhiei Ecumenice, a fost confirmată şi de patriarhul Chiril Lukaris al Con- 
stantinopolului. 


Arhimandritul Petru Movilă, chiar din primii ani de călugărie şi până la sfârşitul 
vieţii sale, s-a nevoit spre biruirea patimilor cu post, rugăciune şi mari osteneli, 
şi a purtat în ascuns, pe sub hainele obişnuite, o cămaşă ţesută din păr foarte 
aspru, ce avea presăraţi pe dinăuntru nişte nasturi de fier. 


Mai purta pe trup o cingătoare tot din fier, cu dinţi ascuţiţi, spre a-şi smeri tru- 
pul. Se ruga foarte mult, făcea multe metanii şi vărsa multe lacrimi. Cu toate 
acestea, nevoinţa nu l-a împiedicat de la lucrarea cărturărească şi de păstor sufle- 
tesc. 


În doar cinci ani de stăreţie la Pecerska, arhimandritul Petru a săvârşit o bogată 
lucrare bisericească şi culturală, tipărind multe cărţi spre apărarea Ortodoxiei de 
prozelitismul catolic şi întemeind un colegiu, la Lavra Pecerska, colegiu care, 
mai târziu, va deveni „Academia Duhovnicească” de la Kiev. 


Pentru buna chivernisire a Academiei, sfântul a dat în folosinţa ei bunurile sale 
de la Rubejovka, pe care le dobândise înainte de călugărie. 


Murind bătrânul mitropolit lov Boreţki, arhimandritul Petru a fost ales ca mitro- 
polit al Kievului, Galiției şi a toată Rusia Mică. Hirotonia în arhiereu a avut loc 
la 28 aprilie 1633, în fruntea soborului aflându-se patriarhul Teofan al lerusa- 
lmului. 


Ca mitropolit, vreme de 13 ani, s-a preocupat în primul rând de tipărirea cărţilor 
bisericeşti, cunoscându-se peste 50 de cărți îngrijite de el. Printre cărțile de sluj- 
bă, cele mai însemnate sunt „Liturghierul” (1629), „Evangheliarul” (1636), 

„Apostolul” (1638), „Psaltirea” (1640), precum şi „Trebnicul” adică „Molit- 
felnicul” (1646). 


Dintre cărțile de apărare a Ortodoxiei amintim „Lithos” („Piatra”) (1644), în 
care arată netemeinicia învățăturilor apusene despre primatul papal şi despre 
purcederea Duhului Sfânt de la Fiul, printr-o expunere pașnică şi obiectivă a 
dogmelor ortodoxe. 


Cea mai importantă lucrare a acestui sfânt ierarh este însă „Mărturisirea Orto- 
doxă”, revizuită şi corectată de învățatul teolog grec Meletie Sirigul, apoi apro- 
bată de Sinodul de la laşi, din anul 1642. Acest Sinod s-a ţinut în Mănăstirea 
„Sfinţii trei lerarhi” şi la el au participat trimişi ai Patriarhiei de Constantinopol, 
ai Bisericii din Kiev şi ai Bisericii Moldovei, în frunte cu Sfântul mitropolit 
Varlaam. 


Fiind semnată, ulterior, de patriarhii Constantinopolului, Alexandriei, Antiohiei 
şi Ierusalimului, ea a devenit o „Mărturisire de credință” a întregii Biserici 
Ortodoxe. 


Deşi departe de plaiurile natale, marele ierarh al Kievului n-a uitat de poporul 
român din care a provenit şi l-a ajutat ori de câte ori a fost nevoie. EI a trimis 
tipografii la Târgovişte, la Câmpulung şi la Govora, iar la laşi, pe lângă tipo- 
grafie, a trimis şi patru profesori pentru noua Academie înființată de drept- 
credinciosul voievod Vasile Lupu, după modelul celei de la Kiev. 


A trecut la Domnul în ziua de 22 decembrie 1646, fiind îngropat în biserica mare 
a Mănăstirii Pecerska. 


Toate bunurile sale le-a folosit pentru restaurarea de biserici, înfiinţarea de şcoli 
şi întreținerea lor. Pentru vredniciile sale, mitropolitul Petru Movilă al Kievului 
a fost trecut în rândul sfinților, pe care i-a cinstit şi ale căror virtuţi le-a urmat cu 
stăruinţă. 


Troparul, glasul al 4-lea: Apărătorule și mărturisitorule al Ortodoxiei, lumi- 
nătorule al neamurilor, fiule al Moldovei şi părinte al Ucrainei, Sfinte ierarhe 
Petru, mult nevoitorule, roagă-te lui Hristos Dumnezeu, să ne apere credinţa și 
să mântuiască sufletele noastre. 


e 2 2 
Sfânta mare muceniță Anastasia a trăit în vremea domniei lui Dioclețian (284- 
305), fiind dintr-o casă de bun neam. Și tatăl ei, Pretextat cu numele, era păgân 
cu credință, iar mama sa Fausta, creştină. 

Și a fost încredinţată pentru învățătura cărții unui dascăl, bărbat prea slăvit şi 
bine credincios, Hristogon, care, după aceea s-a făcut şi mucenic. Şi ai învăţat de 
la el Sfânta Carte, iar credinţa în Hristos o învaţă de la maica sa. Și se sârguia în 
citirea cărților creștineşti, ziua şi noaptea, învățând Calea Domnului şi întărindu- 
şi inima în dragostea lui Dumnezeu. 


Tropar, glasul 4: Mieluşeaua Ta, lisuse, Anastasia, strigă cu glas mare: pe Tine, 
Mirele meu, te iubesc şi pe Tine căutându-Te mă chinuiesc și împreună mă 
răstignesc şi împreună mă îngrop cu Botezul Tău; şi pătimesc pentru Tine, ca să 
împărăţesc întru Tine; şi mor pentru tine, ca să viez pentru Tine; ci, ca o jertfă 
fără de prihană, primeşte-mă pe mine ceea ce cu dragoste mă jertfesc Ţie. Pentru 
rugăciunile ei, ca un Milostiv, mântuieşte sufletele noastre. 


ŞI, trecând mama ei, Fausta, din această viaţă, a fost dată de tatăl ei după un băr- 
bat Puplie, de neam bun, dar păgân cu credinţă. Și ea nu putea suferi o însoţire 
fără dragoste, pentru necredinţa lui, făcându-se pururea bolnavă. 


Și adeseori îşi schimba hainele cele luminate şi, pe ascuns, se îmbracă în haine 
sărace şi ieşea din casă, neştiind nimeni, numai o slujnică fiind pururea cu dânsa 
şi slujea pe ascuns celor ce se chinuiau pentru Hristos, intrând în temniţele unde 
se aflau, scoțându-i din legături, ungându-le rănile, ştergând puroaiele şi întă- 
rindu-i cu bucate. 


Când bărbatul ei pricepu gândul ei, după cele ce făcea, pentru unele ca acestea, a 
fost dată mai întâi la chinuri, iar apoi a pus-o sub aspră strajă, ca piciorul ei să nu 
mai calce afară. Și ea se mâhnea că nu poate sluji pe mărturisitorii lui Hristos. 


ŞI s-a izbăvit, precum se izbăveșşte o pasăre din cursa vânătorului, abia când băr- 
batul ei, trimis fiind de împăratul și umblând pe mare, corabia s-a scufundat de 
vifor şi el s-a înecat. Deci, sfânta, văzându-se liberă, şi-a împărțit toată averea la 
săraci ŞI slujea cu şi mai mare râvnă, celor ce se chinuiau pentru Hristos, iar du- 
pă sfârșitul vieții lor îi lua şi-i îngropa cu cinste. 


Și îndemna pe mulţi spre mucenicie, pătimind ea însăşi pentru credinţă. lar, în 
cele mai de pe urmă, poruncind dregătorul s-o întindă între patru pari, să o lege 
şi să o ardă în foc, fericita şi-a luat cununa muceniciei. 

Sfântul ierarh Petru Movilă, mitropolitul Kievului - Sfinte moaşte 





Mormântul Sfântului se află la: 


* Mănăstirea (Lavra) Pecerska Kiev, Ucraina (despre Mănăstirea Peşterilor, 
Lavra Pecerska în limba română) 


http://y ww .lavra.ua/ 


http://lavra.ua/3dtour/index.html - tur virtual 


Un nou sfânt în calendarul Bisericii Ortodoxe Române: lerarhul Petru Movilă, 
mitropolitul Kievului 


Sfântul Sinod al Bisericii Ortodoxe Române a aprobat, în şedinţa sa de lucru din 
12-13 martie 2002, prăznuirea Sfântului ierarh Petru Movilă, mitropolitul 
Kievului, la 22 decembrie (data reală a mutării sale la Domnul), urmând să fie 
înscris în calendar în această zi, înaintea Sfintei marii muceniţe Anastasia şi a 
Sfinților mucenici Hrisogon şi Teodota. 


Canonizarea ierarhului Petru Movilă a fost săvârşită de Sfântul Sinod al Bisericii 
Ortodoxe Ucrainene la 6 decembrie 1996 şi proclamată la 15 decembrie a 
aceluiaşi an, dar înscrisă în calendarul acestei Biserici la 31 decembrie. 


La propunerea Comisiei pentru doctrină, viață monahală și misiune socială, 
Sfântul Sinod al BOR a aprobat Troparul, Condacul şi Sinaxarul Sfântului ierarh 

Petru Movilă, mitropolitul Kievului, în forma propusă de Arhiepiscopia Iașilor 
(care a propus, de altfel, și schimbarea datei de prăznuire a Sfântului Petru 
Movilă). 


Troparul, Condacul şi Sinaxarul vor fi preluate în textul Slujbei şi Acatistului în 
curs de finalizare la Iași, care vor fi înaintate apoi Sfântului Sinod spre aprobare. 


Icoana Sfântului, întocmită prin grija Arhiepiscopiei Iașilor, va deveni icoana sa 
oficială în toată Biserica Ortodoxă Română; biserici nou construite sau 
restaurate vor putea să ia hramul Sfântului Ierarh Petru Movilă, mitropolitul 
Kievului. 


Anul acesta se împlinesc 360 de ani de la Sinodul de la Iași (1642), în cadrul 
căruia a fost îndreptat şi definitivat textul Mărturisirii de credință ortodoxă 
întocmită de mitropolitul Petru Movilă al Kievului. 


Mărturisirea este o lucrare teologică care expune dogma ortodoxă, recunoscută 
la vremea aceea şi ulterior, până în secolul al XX-lea, de întreaga Ortodoxie. La 
sfârşitul secolului trecut, ea a fost contestată de unii teologi ruşi care i-au 
reproşat metoda apuseană folosită la elaborare. 


(Sursa: Curierul Ortodox INFO / Buletin informaţional nr. 4 (12 iulie 2002)) 

Ioniţă Apostolache - Mitropolitul Petru Movilă, apărătorul întregii 
Ortodoxii 





Mare teolog şi cărturar, destoinic conducător al Bisericii Ortodoxe, mediator 
neîntrecut între Răsărit şi Apus, Sfântul ierarh Petru Movilă este una dintre cele 
mai reprezentative figuri ale Ortodoxiei din secolul al XVII-lea. Pentru viaţa sa 
aleasă şi pentru osteneala jertfelnică cu care a slujit Biserica, Petru Movilă, 
mitropolitul Kievului, a fost trecut în rândul ierarhilor sfinți şi este prăznuit de 
Biserică în ziua de 22 decembrie a fiecărui an. 


Sfântul ierarh Petru Movilă, mitropolitul Kievului, este venerat de români cu 
mult timp înainte de canonizarea sa, pentru pilda de credinţă, înţelepciune şi 
demnă slujire arhierească. 


Mitropolitul Petru Movilă a fost un mare dar duhovnicesc pe care l-a făcut 
neamul românesc întregii Ortodoxii 


Acest mare ierarh s-a născut în ziua de 21 decembrie 1596, la Suceava, fiind fiul 
unei mari familii boiereşti din Moldova. Era vlăstarul marelui hatman Simeon 
Movilă - mai târziu domn în Muntenia şi în Moldova - şi al doamnei Margareta. 
Părinţii săi i-au dat la botez numele de Petru, pentru a se păstra vie memoria 
străbunicului său Petru Rareş. De la unchiul său Gheorghe, mitropolitul 
Moldovei, s-a deprins cu citirea cărților sfinte şi cu frica de Dumnezeu. 


Era foarte apropiat de mănăstirile bucovinene, la care mergea foarte des. A 
cinstit încă de mic moaştele Sfântului loan cel nou de la Suceava, sfânt la care a 
avut evlavie toată viaţa. 

În anul 1600, din cauza ocupării Moldovei de către Mihai Viteazul, Petru 
Movilă împreună cu familia pribegesc în Polonia. Câţiva ani mai târziu, va 
părăsi pentru totdeauna Țara Moldovei, stabilindu-se definitiv în Polonia. 


Familie de Dumnezeu iubitoare 


Petru a crescut în sânul unei familii care, deşi era pe treptele cele mai înalte ale 
orânduirii statale modoveneşti, cunoştea comuniunea cu Dumnezeu, având ca 
criteriu de bază în educaţia pruncilor religiozitatea şi în special Ortodoxia. 


Toţi aceşti factori au făcut ca tânărul Petru, deşi înzestrat cu calităţi native 
deosebite, să se ridice deasupra cerinţelor unui om de rând. Încă din pruncie a 
fost deprins cu contemplarea înaltă, nutrind pentru viitor bogate idealuri 
duhovniceşti. 


A crescut înconjurat de oameni cu profundă evlavie, care, prin viaţa lor, au lăsat 
o impresie adâncă asupra sufletului său, făcându-l să-i imite şi să-şi aducă 
aminte de virtuțile lor. Astfel, unul dintre aceştia a fost servitorul familiei 
Movilă - Ştefan, care, după voia lui Dumnezeu, la timpul cuvenit, s-a călugărit la 
Mănăstirea Suceviţa. Un alt model pentru tânărul Petru a fost unchiul său 
Gheorghe, mitropolitul, care a rămas pentru el drept model de arhipăstorire mai 
târziu. 


Tatăl său, Simeon Movilă, a fost un apărător înţelept al Ortodoxiei, calitate pe 
care a transmis-o şi fiului său: „Din copilărie, după o dorință de Dumnezeu 
iubitoare şi o dispoziţiune a inimii, am ţinut cu tot dinadinsul la întărirea, 
cinstirea şi înfrumusețarea Sfintei Biserici“. Altă dată, tot Ieremia spunea că 
„întărind şi înfrumuseţând biserica, cineva întăreşte şi îşi înfrumuseţează sufletul 
său, şi ferice de bărbatul care nu cruţă avuţia cea trecătoare pentru oamenii lui 
Dumnezeu şi pentru sfintele mănăstiri“. Acestor pilde a urmat şi tânărul Petru. 


Ucenic în oastea polonă 


După obiceiul vremii, ca fiu de nobil, Petru a trebuit să urmeze studiile militare, 
devenind, astfel, încă de tânăr, ofițer în armata polonă. Ca ostaş va participa la 
două lupte: cea de la Țuţora - laşi, din 1620, şi la lupta din 1622, de la Hotin. 


În campania de la Hotin, unul dintre camarazii de arme ai viitorului mitropolit 
Petru Movilă a găsit un tetraevanghel de pe vremea Voievodului Ştefan cel 
mare, aparținând Mănăstirii Neamţ. Petru, în momentul în care a văzut acest 
sfânt odor, s-a închinat, sărutându-l; apoi l-a răscumpărat de la camaradul său cu 
bani de aur şi, purtându-l cu sine, a cinstit memoria străbunilor credincioşi. În 

anul 1637 a donat acest tetraevanghel Lavrei Pecerska, lăsând însemnat la 
pagina trei testamentul prin care ţinea să fie îngropat în această mănăstire. 


A refuzat tronul Moldovei 


După bătălia de la Hotin, regele Poloniei, Sigismund al III-lea, remarcându-l 
pentru devotamentul său în luptă, l-a recomandat Inaltei Porţi spre a fi instalat în 
scaunul Moldovei. 


De data aceasta, Petru nu mai este dispus să accepte slava lumii celei trecătoare. 
Viaţa lui luase un alt curs, căci, nu după mult timp, ostaşul Petru deveni ostaşul 
lui Hristos, după cuvântul din Sfânta Liturghie: „Toată grija cea lumească să o 
lepădăm“. 


Pentru prima dată, la 15 august 1622, Petru ajungea să viziteze marea Lavră 
Pecerka de lângă Kiev, unde va rămâne pentru multă vreme. 


Este tuns în monahism la Kiev, în anul 1627, ajungând arhimandritul Mănăstirii 
Pecerska în luna decembrie a aceluiaşi an. În timpul stăreţiei sale de aici, 
arhimandritul Petru Movilă pune bazele unui colegiu la Kiev de care se va ocupa 
în mod direct, aducând dascăli pregătiţi şi cărți de studiu în latină şi greacă. 


Activitatea sa a avut îndeosebi un caracter apologetic, deoarece Ortodoxia era 
între expansiunea Reformei protestante şi replica viguroasă dată acesteia de 
Contrareforma Bisericii Romano-Catolice. 


Mitropolit al Kievului 


Datorită vredniciei de care a dat dovadă în scaunul de arhimandrit al Lavrei 
Pecerska, Petru Movilă a fost ales în anul 1633 în scaunul de Arhiepiscop şi 
Mitropolit al Kievului, al Galatiei şi a toată Rusia. Alegerea sa a fost 
recunoscută canonic de Patriarhul Ecumenic Chiril Lukaris, la începutul lunii 
aprilie din acelaşi an. Regele Poloniei, Vladislav, a întărit alegerea la data de 12 
mai 1633. 


De acum înainte, munca mitropolitului Petru Movilă pentru Biserica încredinţată 
lui nu cunoaşte nici un fel de odihnă, iar piedicile pe care le va întâmpina le va 
înlătura prin hotărâre şi înţelepciune. 


Printre numeroasele sale realizări ca arhiereu se numără şi transformarea 
colegiului pe care îl înființase la Kiev în Academie - şcoală cu caracter 
universitar, considerată cea mai veche instituţie de învățământ superior la slavii 

ortodocşi. Această şcoală de învățământ superior va lua mai târziu numele 
fondatorului ei. 


De asemenea, a înființat tipografi la Kiev şi Lvov pentru a revigora cultura 
ortodoxă din Rusia, tipărind numeroase cărți de slujbă, de învăţătură, de 
apologie ortodoxă, precum şi traduceri ale Sfinților Părinţi. Se cunosc aproape 
50 de tipărituri, scoase de sub tipar cu îngrijirea directă a mitropolitului Petru 
Movilă, unele fiind lucrate de el însuşi, altele de către ucenicii săi, dar toate 
purtând în prefaţă cuvântul său de binecuvântare. Dintre lucrările care îi aparţin, 
cea mai importantă este „Litos“ (Piatra), tipărită în anul 1644, operă de polemică 
religioasă cu aproape 900 de pagini. 


Mărturisirea de credinţă şi Sinodul de la laşi 


Cea mai importantă moştenire pe care Ortodoxia a primit-o de la mitropolitul 
cărturar Petru Movilă este „Mărturisirea de credinţă“. În anul 1630, mitropolitul 
lucra la realizarea unui Catehism ortodox, pentru a-l contrapune lucrării cu 
acelaşi nume scrisă de Meletie Smotriţki, în care se găsea o vădită nuanţă 
catolică. Apariţia şi răspândirea în ţările slave a „Mărturisirii de credinţă“ 
atribuită patriarhului ecumenic Chiril Lucaris din 1629, tipărită la Geneva, a 
reorientat direcţia lucrării pe care dorea să o editeze mitropolitul Movilă. 


Ca răspuns la această provocare, mitropolitul Petru a scris „Mărturisirea de 
credință“, lucrare argumentată cu Sfânta Scriptură, canoanele Bisericii şi 
scrierile Sfinților Părinţi. Scopul ei a fost să expună învăţătura ortodoxă de 
credinţă şi, în acelaşi timp, morala creştină. Prima ei redactare a fost în limba 
latină, sub formă de întrebări şi răspunsuri. Este structurată în trei părți: Despre 
credință - parte care explică Crezul; Despre nădejde - în care este explicată 
rugăciunea „Tatăl nostru“; şi Despre iubire - parte ce explică Decalogul. 


Pentru recunoaşterea acestei scrieri s-a organizat Sinodul de la Kiev din anul 
1640. Sinodul a cercetat lucrarea, dar nu s-a pronunţat în totalitate asupra ei. Din 
această cauză a fost convocat un sinod panortodox la laşi între 15 septembrie şi 
26 octombrie 1642. Din partea Patriarhiei Ecumenice de Constantinopol au 
participat exarhii patriarhali. De asemenea, au mai luat parte la discuţii şi 
mitropolitul Porfirie al Niceei, teologul grec Meletie Sirigul, egumenii de la 
Kiev - Isaia Trofinovici şi Ignatie Oxenovici, iar Mitropolia Moldovei a fost 
reprezentată de mitropolitul Varlaam. 


Sinodul a aprobat Mărturisirea lui Petru Movilă la data de 1l mai 1643, ea 
devenind în mod oficial Mărturisirea de credinţă a Bisericii de Răsărit. 


A purtat pe sub hainele arhiereşti cămaşa pocăinţei 

Despre mitropolitul Petru Movilă se spune că, din primii ani de călugărie la 
Pecerska şi până la ultimul moment al vieţii sale, a purtat tainic pe sub hainele 
obişnuite cămaşa pocăinţei ţesută din păr foarte aspru. Acest veşmânt al 
nevoinţelor ascetice avea presărat pe dinăuntru nişte nasturi, care, de multe ori, 
lăsau pe trup umflături dureroase. 


Sfântul mai purta pe trup un brâu de fier cu dinţi ascuţiţi. În miez de noapte, 
Petru Movilă se ruga făcând metanii, iar faţa lui era scăldată în râuri de lacrimi 
de pocăință. 


In chiar ziua aniversării sale (21 decembrie), marele mitropolit se pregătea 
pentru cealaltă naştere, în împărăţia lui Dumnezeu. In noaptea următoare, 22 
decembrie, cel mai umil călugăr din chinovie a mers la Domnul său spre odihnă. 


Canonizarea 





Sfântul Sinod al Bisericii Ortodoxe Ucrainene l-a canonizat pe mitropolitul 
Petru Movilă în anul 1996, cu prilejul serbării a 400 de ani de la naşterea sa. În 
anul următor, 1997, Sfântul Sinod al Bisericii Ortodoxe Române a recunoscut 
canonizarea făcută de Biserica Ortodoxă a Ucrainei, iar în anul 2002, când s-au 
împlinit 360 de ani de la Sinodul de la Iaşi (1642), a fost proclamată oficial 
canonizarea Sfântului Ierarh Petru Movilă, în Catedrala mitropolitană din Iaşi, în 
ziua de 13 octombrie, în ajunul sărbătorii Sfintei Cuvioase Parascheva, după ce 
Arhiepiscopia Iaşilor răspunsese solicitării Sfântului Sinod de a pregăti icoana, 
troparul, sinaxarul şi slujba de pomenire. 

Data de serbare a vrednicului ierarh a fost stabilită pentru ziua de 22 decembrie, 
ziua mutării sale la Domnul. 


(Ioniţă Apostolache /în Ziarul Lumina - Duminică, 21 decembrie 2008) 

Părintele Ştefan Alexe - Mitropolitul Petru Movilă, creator de punți între 
Răsărit şi Apus 


— —— .. 





La anul 787, Sinodul al VII-lea ecumenic hotăra pentru Biserica lui Hristos, 
cinstirea Sfintelor icoane. Acest Sinod însemna într-un fel încheierea disputelor 
hristologice care ținuseră Biserica în tensiune, îndeosebi în Răsărit, încă din 
secolul IV, pentru a da Bisericii răsăritene răgazul de a se ocupa mai intens de 
teologie, de trăirea în Duhul Sfânt şi de propovăduire. În istoria Bisericii 
răsăritene apar în curând adevărate monumente, cum este întemeierea republicii 
monahale din Athos în secolul al X-lea, din care avea să rodească teologia 
luminii taborice. Tot acum a avut loc şi creştinarea poporului rus, apărut atunci 
pe scena istoriei bisericeşti. Din lucrarea de propovăduire şi misiune a Bisericii 
bizantine lua ființă una din cele mai de seamă fiice ale ei, Biserica Ortodoxă 
Rusă. 


Biserica bizantină avea să trăiască mai departe prin fucele ei mai vârstnice sau 
mai tinere, mai mari sau mai MICI, Care şi-au dat întotdeauna mâna în duhul 
comuniunii cu Biserica-mamă şi întreolaltă. Ne referim la situația grea a 
Bisericii bizantine după cucerirea Constantinopolului de către turci (1453) şi la o 
situație tot atât de grea, cea a Bisericii ruse în secolele XVI-XVII, odată cu 
alipirea Rusiei Mici la imperiul polonez catolic. În această perioadă ne aflăm în 
plină epocă de expansiune a Reformei protestante, dar şi a replicii viguroase date 
acesteia de Contrareforma Bisericii Romano-Catolice şi căreia, întrucât se 
servea de puterea politică a imperiilor creştine, aveau să-i cadă victimă 
importante părţi ale Bisericii Ortodoxe Ruse din Ucraina. 

În acest context este amintită şi activitatea fructuoasă desfăşurată la Kiev de 
mitropolitul român Petru Movilă, pentru apărarea ortodoxiei ruseşti şi a 
Ortodoxiei în general. Căci a vorbi despre Petru Movilă ca despre un creator de 
punți între răsărit şi apus înseamnă, înainte de toate, a-l preţui ca pe acela care s- 
a străduit îndeosebi să întărească unul dintre maluri pe care să existe aceste punți 
şi anume, întărirea Ortodoxiei pe malul răsăritean. 


Ca fiu al Bisericii Ortodoxe Române, singura Biserică ce se bucură atunci de 
mai multă libertate şi era centrul culturii ortodoxe, Petru Movilă poate fi 
considerat un factor de legătură între Bisericile Ortodoxe din Constantinopol şi 
Kiev, greu încercate de soartă. În același duh al comuniunii, Ortodoxia rusă avea 
să întindă mâna Ortodoxiei româneşti, când aceasta, în urma aceleiaşi probleme 
a uniatismului din anul 1700 în Transilvania, se afla într-o situație dificilă. 
Astfel, preoţi şi credincioşi transilvăneni au făcut drumuri lungi, şi obositoare 
până la Petersburg, la țarina Elisabeta a Rusiei (1741-1761), pentru a o ruga să 
intervină în favoarea lor la curtea imperială de la Viena. În toate aceste situaţii, 
oricât de dificile ar părea ele, este vorba de un contact direct al Ortodoxiei cu 
confesiunile apusene şi înainte de toate, al Ortodoxiei ruseşti din Ucraina 


Stăpânirea tătară de după 1240, care a durat două veacuri şi jumătate, 
întrerupsese orice contact cu Apusul, cu toate că Biserica rămăsese în Rusia cu 
privilegiile ei. Convieţuirea cu mulți reprezentanţi ai altor religii asiatice 
necreştine a creat o foarte pronunţată conştiinţă a Ortodoxiei ruseşti, care s-a 
îndreptat şi împotriva Apusului. Alexandru Nevski, de exemplu, s-a opus pe 
toate căile încercării Apusului "latin" de a pătrunde în Rusia. 


Contrareforma catolică cu urmările ei grele pentru Ortodoxie în Ucraina, alipită 
la imperiul polonez spre sfârşitul secolului al XVI-lea, a silit Ortodoxia să poarte 
un dialog mai direct cu confesiunile apusene. Pentru perioada de început a 
acestor confruntări, un merit deosebit îi revine, fără îndoială, ierarhului 
moldovean Petru Movilă, ajuns mitropolit de Kiev. Pe atunci nimeni nu bănuia 
ce partener serios de dialog ecumenic va deveni Ortodoxia şi cât de 
indispensabilă este tradiţia ei pentru apropierea dintre confesiuni. Cu atât mai 
meritorie ne apare astăzi activitatea neobosită a Mitropolitului Petru Movilă din 
Kiev de a face din Ortodoxie un partener apt de dialog în perioada de început a 
contactelor dintre Răsărit şi Apus. Prin activitatea sa, Apusul secolului al XVII- 
lea a putut lua cunoştinţă de Ortodoxie ca Biserică a Sfinților Apostoli şi a 
Sinoadelor ecumenice. 


Petru Movilă s-a născut la 21 decembrie 1596 ca al patrulea fiu al voievodului 
Moldovei Simion Movilă. Tatăl său a murit la 1607 şi sub domnia lui Ştefan 
Tomşa (1611), familia lui Petru Movilă s-a retras în Polonia, unde avea multe 
rudenii. Acolo copilul de 15 ani şi-a continuat învăţătura la Colegiul Frăției 

Ortodoxe din Liov, a cărui biserică era ctitoria neamului Movileştilor. La Liov 
se făceau studii ortodoxe la un nivel înalt. Programul ortodox era completat cu 
studii umaniste. Alături de limbile veche-slavă, greacă şi latină, se studiau 
gramatică, poetică, retorică, dialectică, teologia şi omiletică. Petru Movilă 
cunoştea şi limbile polonă şi ruteană. În anul 1622, după pacea dintre poloni şi 
turci, regele Poloniei Sigismund (1587-1632) recomandă vizirului turc pe 
"magnificul Petru Movilă", ca să fie numit domn în Moldova. 


Petru Movilă a vizitat în 1622 vestita mănăstire Pecerska, de la Kiev, cunoscută 
de mult moldovenilor pentru viaţa duhovnicească şi credinţa călugărilor, cât şi 
pentru moaştele sfinţilor aflate acolo. Aici, el s-a împrietenit cu stareţul Zaharia 
Copistensclii şi cu mitropolitul lov Boretchi al Kievului. De la moşia familiei 
sale, Rubejovka, de lângă Kiev, tânărul Petru mergea deseori să vadă pe 
mitropolitul lov şi mănăstirea Pecerska unde, în 1627, s-a călugărit la 31 de ani. 
Peste trei luni el a ajuns arhimandrit şi stareţ al mănăstirii Pecerska, iar în 1632, 
la moartea mitropolitului Iov, a fost ales în unanimitate Mitropolit al Kievului, 
Galiției şi a toată Ucraina. 


În această epocă, centrul Ortodoxiei în haina slavonă începuse să se mute spre 
est în Rusia, devenită din ce în ce mai puternică. Prin întemeierea vestitelor şcoli 
ruseşti, Petru Movilă a devenit unul dintre cei mai mari oameni de cultură ai 
vremii. Ca erudit, el a fost vestit de asemenea în tot spaţiul sud-est european şi în 
tot Răsăritul ortodox unde a răspândit cărţi bisericeşti. Cu el a început renașterea 
Ortodoxiei. El a introdus umanismul occidental, care avea la bază studiul limbii 
latine şi interesul pentru cercetarea ştiinţifică. De asemenea, el a fost socotit 
precursorul lui Petru cel mare. Învăţatul rus Venelin spunea că statul modern are 
la temelie activitatea a doi oameni: Petru Movilă şi Petru cel mare. 


Deşi mitropolitul Petru Movilă s-a identificat cu problemele şi interesele 
poporului rutean, totuşi activitatea lui a fost importantă şi pentru viața spirituală 
şi culturală a Principatelor Române. Prin opera sa: Mărturisirea Ortodoxă şi prin 
cunoscuta Academie Movileană, înfiinţată în anul 1633, el a dat un nou impuls 
teologiei şi vieţii bisericeşti ortodoxe. Activitatea lui a însemnat o uriaşă operă 
de ridicare a Ortodoxiei din prima jumătate a secolului al XVII-lea, când cultura 
din toată Europa a fost influenţată ca urmare a ciocnirii întreolaltă şi a stimulării 
reciproce a protestantismului şi catolicismului, după Sinodul de la Trident. 


Mai mult, prin opera dogmatică a lui Petru Movilă, Mărturisirea de credinţă, 
care a fost aprobată de Sinodul de la Iaşi din 1642 şi confirmată de toţi patriarhii 
ortodocşi, Ortodoxia ar fi putut tempera exagerările protestante şi menţine drept 
Biserica Romano-Catolică în cadrul tradiţiei dogmatice, dacă nu ar fi suferit 
multe apăsări şi asupriri politice şi religioase. 

Opera mitropolitului Petru Movilă s-a concentrat în trei direcţii mari: câştigarea 
unui statut juridic pentru Biserica ortodoxă poloneză; formarea unui cler instruit, 
care, să facă faţă confruntărilor interconfesionale şi întărirea vieţii dog-matice şi 
liturgice pe temeiul tradiției ortodoxe. Cu ajutorul rudelor sale din Polonia, 
mitropolitul Petru Movilă a obţinut sub regele Vladislav IV (1632), drepturi 
pentru restabilirea Bisericii Ortodoxe din Rusia Mică. Pentru formarea clerului, 
el a înfiinţat o Şcoală în Pecerska, o altă în Bratska, apoi Scoala Frăției din Kiev 
pe care a transformat-o în anul 1633 în Academie. 


Prin aceste şcoli, mitropolitul Petru Movilă a urmărit ca clerul ortodox să-şi 
recunoască personal apartenenţa la tradiția ortodoxă şi să accentueze mărturia de 
credinţă faţă de învăţătura celorlalte confesiuni. Mitropolitul Petru Movilă nu 
voia o occidentalizare a culturii şi a Ortodoxiei, ci el a prescris noi metode de 
lucru şi a preluat unele idei noi care veneau din Apus. 


Cu ajutorul acestor metode noi, Petru Movilă a căutat să trezească resursele 
adânci de viaţă spirituală ale Bisericii Ortodoxe. Potrivit cu spiritul vremii, el a 
introdus limba latină ca limbă de predare în şcoală şi pentru publicaţii, precum şi 
tot sistemul de organizare a şcolilor apusene (împărţirea pe clase, manuale, 
funcția şi numirea personalului didactic, organizarea disputelor publice, serbările 
festive, etc). El a preluat de asemenea spiritul umanist, care domina toate 
manifestaţiile culturale din Europa medievală. Dar în toate domeniile, el a 
preluat numai cadrul şi forma şi a ştiut să păstreze nealterat fondul tradiției 
ortodoxe. 


După unele păreri, Petru Movilă ar fi studiat în Apus. EI s-a format însă în 
atmosfera religioasă a locului natal moldovean şi s-a dezvoltat apoi în centrul 
ortodox din Liov, unde a petrecut mai mult timp. În lucrarea sa de apologie 
intitulată Lithos, el avea să scoată în evidenţă profunzimea evlaviei ortodoxe. 


Mitropolitul Petru Movilă a pus pe colaboratorii săi să facă cunoscută viaţa 
duhovnicească a călugărilor şi ieromonahilor din Lavra Pecerska. Astfel au 
apărut cărțile: Patericul Sfinților din Pecerska (Kiev 1634) şi Minunile Peş- 
terilor Kievului (Kiev 1638). De asemenea s-a scris şi despre icoanele făcătoare 
de minuni din Pecerska. EI însuşi a tradus şi publicat tratate ale Sfinților Părinţi 
pentru îndrumare în viață duhovnicească şi ascetică a preoțimii şi a 
conducătorilor săi. 


La 22 decembrie 1646, Petru Movilă a trecut la cele veşnice. Activitatea sa 
rodnică a fost continuată însă de colaboratorii săi. Ca fond şi structură, opera lui 
Petru Movilă păstrează toate însuşirile tradiției Sfinţilor Părinţi, pe care el a 
căutat s-o reînvie, prin toate aşezămintele şi mijloacele avute la îndemână şi în 

acest fel, Ortodoxia a putut face față solicitării maxime la care a fost supusă în 
prima jumătate a secolului al XVII-lea. 


Prin lucrarea sa Mărturisirea de credinţă, Petru Movilă s-a dovedit a fi un mare 
apărător al Ortodoxiei. Lucrarea a fost publicată în anul 1667 în limba greacă şi 
a fost citită atât de protestanți cât şi de catolici, cunoscând astfel Ortodoxia. 


O copie greco-latină a fost trimisă de către editor, Panait Nikussios, marelui 
dragoman al Porții, regelui Ludovic XIV şi se păstrează sub numele de Codex 
Parisinus Nr. 1265, în Biblioteca Naţională din Paris. A fost publicată în revista 
"Orientalia Christiana", (X, 1927), de către iezuiții A. Malvy şi M. Viller. Opera 
a fost tradusă în olandeză, engleză, germană, maghiară, rusă şi română. Despre 
ea s-a spus că este "un dar românesc pentru Ortodoxie”. Acestei Mărturisiri 1 s-a 
dat uneori locul al treilea în Dogmatica ortodoxă, după Simbolul Niceo- 
Constantinopolitan şi după Dogmatica Sfântului loan Damaschin. Un alt erudit 
român o consideră "o prețioasă cristalizare de doctrină", "prima consacrare 
solemnă a colaborării teologice greco-româno-ruse, în puterea căreia stau şi 
astăzi destinele Bisericii răsăritului”. 


În una din cele trei opere principale ale sale, şi anume în Simbolica ortodoxă, 
Prof. Hristu Andrutsos din Atena aduce precizări clare şi hotărâte în legătură cu 
această Mărturisire de credință, când scrie: "Această Mărturisire de credinţă 
alcătuită din întrebări şi răspunsuri se împarte în trei capitole: primul, "Despre 
credinţă", dezvoltând simbolul de la Constantinopol, al doilea "Despre nădejde", 
interpretând Tatăl nostru şi "Fericirile"”, iar al treilea "Despre dragoste", 
explicând "Decalogul". Mărturisirea lui Petru Movilă este după conţinut, o 
expunere foarte completă şi în acelaşi timp foarte pătrunzătoare a sistemului 
dogmatic şi moral al Bisericii Ortodoxe, iar ca formă este un catehism plin de 
viaţă, scris cu tărie de cuvânt şi cu excepțional farmec în limba populară, 
aducând aminte de stilul simplu şi totodată impunător al vechilor părinți ai 
Bisericii, din care autorul scoate argumentele şi materialul. Cu toate că rânduirea 
materiei, diviziunea şi subdiviziunea nu sunt reuşite peste tot, opera lui Petru 
Movilă respiră duhul Bisericii Ortodoxe Răsăritene în toată mărita lui vechime şi 
aşa cum el străbate în scrierile marilor Părinți ai Bisericii: Grigorie, Atanasie, 
Vasile şi loan Damaschin, rămânând pururea un monument de foarte mare preţ 
al Ortodoxiei, iar pentru Simbolică, o carte ajutătoare cu totul neîntinată de 
rătăcuri". 


Într-o vreme când Ortodoxia era greu încercată de Apusul creştin, românul Petru 
Movilă din Moldova, mitropolitul Kievului, Galiției şi a toată Rusia "a putut 
oferi un echilibru stabil, o capacitate de gândire măsurată şi dreaptă, capabilă de 
arbitraj şi mediere în probleme spinoase şi controversate" . El poate fi socotit 
drept "promotorul şi iniţiatorul unui dialog al Europei răsăritene cu Europa 

occidentală", chiar dacă s-ar părea că prin activitatea sa ca apărător al Ortodoxiei 
în împrejurările istorice în care a trăit, nu este un creator de punți între Răsărit şi 
Apus, în sensul modern al înţelegerii acestui concept. Petru Movilă este o 
mărturie că numai ceea ce este profund local, are valoare universală. Ca monah 
evlavios şi ca ierarh erudit, el a urmat cuvântul Evangheliei şi învăţătura 
credinţei apostolice, potrivit cu timpul istoric în care a trăit. 


În controversa dintre cele două mari confesiuni creştine din Apus, Mărturisirea 
de credință a mitropolitului Petru Movilă a fost o chemare la viața Harului 
apostolic, o chemare care îşi păstrează valabilitatea şi astăzi în strădania de a 
restabili unitatea Bisericilor noastre. 

Ștefan Popa - Petru Movilă. personalitate marcantă a ortodoxismului, a 
culturii şi a diplomaţiei 





Nu este exagerată afirmaţia că lumina cărții, atât de necesară, în prima jumătate 
a secolului al XVII-lea a venit în ţările române prin Petru Movilă, mitropolitul 
Kievului şi a toată Ucraina. Legăturile culturale se ţes mai ales cu Kievul lui 
Petru Movilă. De acolo vin în Muntenia, atât meşterii, cât şi întregul atelier, cu 
scule, literă şi clişee. În tipografiile de la Câmpulung, Govora, Dealu şi 
Târgovişte s-au tipărit în limba slavă cărțile de cult, şi nu numai, pentru ca să 
poată fi folosite în întreaga ţară, în timp ce în limba română vedeau lumina 
tiparului scrieri de drept canonic (Pravila de la Govora) sau de drept canonic şi 
laic (Îndreptarea legii, Târgovişte, 1652), potrivit istoricului Mircea Tomescu. 


Prima carte 


Despre ajutorul şi implicarea lui Petru Movilă în reînfiinţare tiparniţei muntene, 
mărturiseşte însuşi Matei Basarab în Prefaţa Molitfelnicului, prima carte tipărită 
la o mănăstire din Câmpulung, în 1635: „Nu puţin m-am mâhnit, văzând că nu 
este nicăieri o astfel de hrană şi adăpare sufletească, vădit din pricina îm- 
puţinării cărților ni s-a arătat nouă un bărbat străin, ieromonahul Meletie 
Macedoneanul, venit de la Kiev, care ne-a grăit”. 


De altfel, Petru Movilă a primit de la predecesorii săi una din cele mai bune 
tipografii, renumită în lumea ucraineană prin editarea multor cărți de slujbă şi 
învăţătură. 


Restabilind, în mare parte, baza materială a Lavrei Pecerska, Petru Movilă a 
trecut la întărirea mănăstirii, ca centru important de răspândire a culturii. În 
tipografia Lavrei s-au tipărit numeroase cărţii, aşa că putem spune că opera lui 
Petru Movilă este vastă. Gheorghe Bobana, în lucrarea Petru Movilă, profilul 

unui destin, prezintă o clasificare a ei făcută de cercetătorul ucrainean V. N. 
Peretz, prin anii 1930, care atribuie lui Petru Movilă trei categorii de scrieri: 
scrieri proprii în studii şi articole, dedicaţii şi predoslovii, cărți de cult şi de 
învăţătură. 


Reforma în învăţământ 


Fapta de cultură a lui Petru Movilă este apreciată de Dan Horea Mazilu ca o 
perpetuă ardere pentru zămislirea cărții, deoarece, în carte, în alcătuirea ei, 
multiplicarea, răspândirea şi cercetarea ei asiduă a fixat cărturarul român, ajuns 
înalt prelat al Kievului ucrainean, soluția propăşirii unui întreg sistem de valori 
apropiat de modelul pe care îl propunea cultura europeană a timpului. Totuşi, 
cea mai însemnătate realizare a lui Petru Movilă din vremea când era 
arhimandrit a fost transformarea şcolii Frăției din Kiev, întemeiată de Elisei 
Pletenetki în anul 1616, în instituţie de învăţământ superior. 


Politică şi diplomaţie 


Relaţiile mitropolitului din Kiev cu Moldova, nu aveau numai caracter cultural 
şi religios, ci şi politic. Petru Movilă împărtăşea ideea creării unei largi coaliţii 
antiotomane, urmărind scopul ca în ea un rol deosebit să le revină Poloniei, 
Moldovei şi Ţării Româneşti. Pentru a atinge acest deziderat, trebuia mai întâi 
înlăturată starea de tensiune în relaţiile dintre Polonia şi Moldova, care au apărut 
la înscăunarea lui Vasile Lupu. Petru Movilă pe căi diplomatice întreprinde 
măsuri pentru a pregăti căsătoria fiicei mai mari a lui Vasile Lupu, Maria, cu 
principele polon Janusz Radziwill, care a fost celebrată la laşi în 1645 cu 
binecuvântarea sa. Implicarea directă şi totală a lui Petru Movilă în promovarea 
acestei alianţe matrimoniale, avea aşadar pe lângă motivaţia de natură emotiv- 
sentimentală şi una de ordin politic-diplomatic. 


Punte între Răsărit şi Apus 


Aşadar, îmbinând valoarea tradiţiei răsăritene cu metodele eficiente ale culturii 
apusene, puse în circulație de Renaştere, Reformă şi Contrareformă, Petru 
Movilă s-a dovedit un creator de punți între răsărit şi apus, sau mai exact, 
exponentul de mare valoare care "s-a străduit să întărească unul dintre maluri pe 
care să existe aceste punți şi anume, întărirea Ortodoxiei pe malul răsăritean", 
după cum precizează Părintele Ştefan Alexe. 


În acest sens, conştient de importanţa actului sau de cultură şi pentru cultură, 
Petru Movilă a considerat Colegiul din Kiev cea mai însemnată realizare a sa, 
lăsându-i prin testament importante valori materiale: cincizeci şi cinci de mii de 
zloți, datoria pe care o avea Adam Kisel din Brusilov, castelan de Kiev; două 

zeci de mii de zloți, contravaloarea moşiei cumpărată de Petru Movilă; bani 
gheaţă în sumă de şaizeci de mii de zloți polonezi şi mitra de argint aurit; 
întreaga bibliotecă în diferite limbi; toate clădirile Colegiului cumpărate de Petru 
Movilă, cu toate drepturile lor. 


Revoluţie culturală 


Petru Movilă este cel care a reformat sistemul de învățământ superior şi mediu 
din Ucraina şi după modelul lui, din Rusia. EI a fondat prima instituţie de 
învățământ superior din întreaga Europă de est, care, fără a copia pur şi simplu 
şcoala vest europeană, era la acelaşi nivel cu ea. Promovarea culturii în rândul 
maselor largi era o preocupare permanentă a lui Petru Movilă. Primii care 
trebuiau să îndeplinească această misiune nobilă erau, în primul rând, membrii 
clerului, care, în opinia lui, constituiau adevărate călăuze spirituale şi morale ale 
întregului popor. 


Eforturile lui Petru Movilă au fost încununate de o remarcabilă victorie. Ea a 
însemnat o veritabilă revoluţie modernă într-o lume pe care o izolare tradițională 
o  baricadase între zidurile dogmatice. Elevii din Kiev, recunoscători 
ocrotitorului lor, închină în 1633 lui Petru Movilă o cărticică numită Mnemozina 
slavei, cuprinzând o dedicație şi unsprezece poezii. 


Un rol însemnat a avut Petru Movilă în consolidarea relațiilor confesionale, 
culturale şi politice dintre Ucraina şi Țara Românească. Situaţia social-politică şi 
culturală a Moldovei din secolul al XVII-lea nu se deosebeşte prea mult de cea 
din Ţara Românească. Această asemănare este dată de o mulţime de similitudini: 
limba, religie, conştiinţă de neam. Direct sau indirect, Petru Movilă a înrâurit, 
prin actele sale, marile transformări culturale din Moldova şi Țara Românească 
în prima jumătate a secolului al XVII-lea. 


Dând dovadă de patriotism şi de multă dărnicie, el a contribuit la înfiinţarea 
tiparniţelor de la Câmpulung (1635) şi laşi (1642), de sub teascurile cărora au 
ieşit primele cărți româneşti, după cele apărute în secolul al XVI-lea în 
Transilvania. Spre deosebire de Țara Românească, unde majoritatea cărților au 
fost tipărite în limba slavonă, în Moldova ele au fost editate în limba română. 


Cartea şi învăţătura 


Mecena al artei ucrainene, scriitor şi publicist, Petru Movilă a lăsat prosperității 
lucrări cu caracter bisericesc-teologic, polemic, educativ, filozofic şi mora- 
lizator. În maniera caracteristică scriitorilor şi filozofilor renascentişti, Petru 
Movilă elogiază cartea şi învăţătura. Cu excepţia cuvântului scris care rămâne pe 
veci, orice monument material — spune cărturarul — arde, se ruinează, dispare în 

negura vremurilor. Sarcina principală a oricărui cărturar, după tradiția bizantină, 
este eliberarea cuvântului aşezat în slovă, acţiunea acestuia fiind egalată doar de 
cea a actului divin, atunci când acesta, cuvântul scris, se face înţeles. Primele 
lucrări arheologice din Ucraina aparțin tot lui Petru Movilă şi constau în 
săpăturile făcute în vremea sa la biserica Desiatina. 


Servind progresului cultural şi luptei pentru eliberare a ucrainenilor, politica 
promovată de marele cărturar, Petru Movilă, de apărare a dogmei ortodoxe şi de 
ridicare a nivelului cultural al clerului, influențată de idei umaniste a fost 
benefică şi spaţiului românesc. Înscriindu-l pe Petru Movilă în rândul pionierilor 
actelor culturale româneşti, academicianul Mihai Cimpoi concluzionează despre 
"Mărturisirea . " movileană şi atitudinea renascentistă a mitropolitului spunând: 
". expunerea incipientă de argumente în evantai, trăsătura dominantă a 
barochistului Petru Movilă descoperă — un roman. 


Petru Movilă consideră cultura ca fiind o conjugare de acte de zidire de sine a 
unui homo singulare, homo unico, astfel încât faptele culturale movilene sunt 
susținute de un patos al înființării ca cel ce marchează profund compoziţiile 
picturale şi sculpturale ale Renaşterii, ce reprezintă în coloane, porţi, 
basoreliefuri pregnante, porticuri, mase monumentale, procesul creării 
oamenilor, muncii artelor, adică "pricină şi începătură”. 


lubitor de carte 


Prin geniul său organizatoric şi cultural, el a jucat atât în Ucraina şi Polonia, cât 
şi în Țara Românească şi Moldova rolul pe care l-a avut Nicolae Olahus, cu un 
secol înainte, în Ungaria. Mare iubitor de cultură, mitropolitul Kievului scrie: 
"Ştiinţa este ca arta lui Arhimede, care reuşeşte să respingă atacurile romanilor”. 
Aşadar, mitropolitul Petru Movilă, de origine română, a deschis, prin munca lui, 
porțile pentru elemente şi forme de cultură occidentală în Răsăritul Europei, în 
zona zisa pravoslavnică. 


Umanist de marcă, personalitate complexă care a polarizat o întreagă suită de 
valori cultural-spirituale, unindu-le într-un efort de întoarcere spre Europa, Petru 
Movilă ocupă o poziție de marcă în galeria figurilor culturale ale epocii. 


Puternica personalitate a lui Petru Movilă a dominat spaţiul cultural al Europei 
centrale, răsăritene şi sudice în al doilea sfert al secolului al XVII-lea. Român 
prin origine, conştiinţă, simţire şi legături cu spaţiul românesc, nobil al Poloniei 
şi ierarh ortodox al Ucrainei, el a rămas în conştiinţa posterităţii ca apărător de 
seamă al culturii, în general şi al celei ucrainene şi româneşti, în special. 

Otilia Bălinişteanu - Sinodul de la Iași, „un eveniment mondial“ 





Sinodul de la lasi, 
frescă pictata de Costin Petrescu în Resedinta Patriarhală din Bucuresti 


Programul sărbătorii Sfintei Parascheva cuprinde, în acest an, o serie de 
evenimente legate de un moment foarte important pentru Biserica noastră - 370 
de ani de la desfăşurarea lucrărilor Sinodului de la laşi, cel care a definitivat 
Mărturisirea de credinţă, devenită, ulterior, o normativă a întregii Ortodoxii. 


În octombrie 1642, la Iaşi, în Sala Gotică a Bisericii „Trei Ierarhi“, o seamă de 
înalți prelați, reprezentanţi ai Ortodoxiei ruse, greceşti şi latine discutau pe 
marginea unui act extrem de important pentru Biserica Răsăritului - Mărturisirea 
de credinţă a mitropolitului de Kiev, Petru Movilă. O pravilă stabilită de acesta 
pentru Biserica Ortodoxă din Ucraina, ce avea să fie extinsă, în urma Sinodului 
de la laşi, în întreaga Ortodoxie. 


Însemnătatea acestui eveniment poate fi înţeleasă pe deplin dacă evaluăm 
contextul istoric al epocii. Totul porneşte din Ucraina, ţară ortodoxă aflată la 
acea vreme sub dominaţia Poloniei, stat romano-catolic. Astfel, în anii 1595- 
1596, aici se realizase o unire (Uniaţie) a unei părți a Bisericii Ortodoxe din 
Ucraina, cu Biserica Romei din Polonia, aşa cum peste aproape un secol şi 
jumătate avea să se întâmple şi în Transilvania. 


În 1633, Petru Movilă devine mitropolit al Kievului. În această calitate încearcă 
să întărească Biserica Ortodoxă din Ucraina, aflată în suferinţă şi slăbită din 
cauza Uniaţiei. „În momentul în care a luat ființă această nouă realitate 
bisericească - Biserica Greco-Catolică din Ucraina - ierarhia ortodoxă a fost 

practic desfiinţată, activitatea în mănăstiri şi prin preoţi a fost redusă, încât, 
atunci când Petru Movilă a venit mitropolit, a avut foarte multe de recuperat. El 
a luat o serie de măsuri - a înființat episcopii noi, a înfiinţat noi protopopiate, o 
mulțime de tiparniţe, a sporit rolul aşa-numitelor frăţii ortodoxe, constituite din 
clerici, preoţi de mir şi credincioşi, cu scopul de a întări Biserica şi, mai cu 
seamă, misiunea acesteia“, ne-a explicat pr. prof. Ion Vicovan, specialist în 
Istoria Bisericii Ortodoxe Române şi decan al Facultăţii de Teologie „Dumitru 
Stăniloae“ din Iaşi. 


Măsurile luate de mitropolitul Movilă erau necesare însă şi din alt punct de 
vedere. În anul 1629, la Geneva, apăruse o Mărturisire de credinţă ortodoxă, dar 
care cuprindea anumite elemente calvine. Presupusul autor era Chiril Lukaris, 
fost patriarh de Constantinopol, foarte cunoscut în spaţiul răsăritean. Această 
mărturisire a fost apoi folosită de calvini în acţiunile lor de atragere de adepți. 


Drept urmare, având în vedere situația creată de Uniaţie, dar şi de intensa 
circulaţie a acestei mărturisiri, Petru Movilă a considerat necesară întocmirea 
unei Mărturisiri ortodoxe de credinţă, prin care să arate ce este Ortodoxia, adică 
dreapta credinţă, şi să anihileze influenţele catolice sau calvine. 


Mărturisirea de credinţă, dezbătută mai întâi în Sinodul de la Kiev 


Odată întocmit acest act, mitropolitul Petru Movilă l-a supus dezbaterii 
Sinodului de la Kiev, reunit în septembrie 1640. „Mărturisirea a fost scrisă în 
limba latină şi se numea Expunerea credinţei ortodoxe pentru Rusia Mică, cum i 
se spunea atunci Ucrainei. Mitropolitul Movilă nu gândea nicicum că aceasta va 
fi generalizată în tot spaţiul ortodox. El o concepuse pentru Biserica 


= cc 


Ucraineană“, susține pr. prof. lon Vicovan. 


Sinodul reunit la Kiev a analizat mărturisirea scrisă de Petru Movilă şi a 
constatat că două puncte importante nu ţin de spiritul Ortodoxiei: existența 
purgatoriului, acel loc intermediar între Rai şi iad, şi momentul prefacerii 
darurilor. „De aceea, Sinodul de la Kiev a considerat necesară dezbaterea într-o 
instanță superioară, într-un alt sinod, lărgit, dar neutru față de mărturisirea 
supusă discuţiei. A apărut ideea, foarte bine primită, ca acest sinod să aibă loc în 
Moldova, probabil şi pentru că Petru Movilă era moldovean de origine, dar şi 
pentru că aici păstorea Sfântul Ierarh Varlaam, un mare cărturar, care ar fi putut 
susține şi economic un astfel de sinod, ce s-a desfăşurat pe parcursul a 40 de 
zile“, consideră părintele Vicovan. 


Lucrările Sinodului de la Iaşi, desfăşurate la „Trei Ierarhi“ 

Prin urmare, în perioada 15 septembrie-27 octombrie 1642, capitala Moldovei 
devine gazdă a unui sinod lărgit, ale cărui lucrări s-au desfăşurat în fosta trapeză 
a Mănăstirii „Sfinţii Trei lerarhi“ din laşi, cunoscută astăzi ca Sala Gotică. 


Sinodul de la laşi a reunit delegaţii ale celor trei mari ramuri ale Ortodoxiei: 
Biserica Slavă, Biserica Latină şi Biserica Greacă, despre care dă mărturie 
doctorul danez Scogardi, medicul personal al domnitorului Vasile Lupu. Potrivit 
informaţiilor existente, au participat trei delegaţii: una din partea ucraineană, 
formată din Isaia Kozlovski, losif Gorbaţki şi Ignatie Staruşici, care 
participaseră şi la sinodul de la Kiev, una din partea constantinopolitană, 
reprezentată de Porfirie, fost mitropolit de Niceea, şi ieromonahul Meletie 
Syrigul, şi a treia din partea română, formată din mitropolitul Varlaam şi 
episcopii Evloghie al Romanului, Anastasie al Rădăuţilor şi Gheorghe al 
Huşilor, precum şi domnitorul Vasile Lupu. Mitropolitul Petru Movilă nu a 
participat, tocmai pentru ca dezbaterile să fie libere. 


Sinod sau conferință panortodoxă, la laşi? 


Sinodul reunit la laşi a reluat, aşadar, dezbaterea acelei Mărturisiri de credinţă, 
scrisă în limba latină, doar pentru Ucraina. Potrivit prof. Vicovan, aceasta a 
cuprins 261 de întrebări şi tot atâtea răspunsuri şi a fost elaborată în trei părți, 
potrivit celor trei virtuţi cardinale: credință, nădejde şi dragoste. Respectiv, 
delegaţiile celor trei ramuri ale Ortodoxiei au lămurit Simbolul de credinţă, Tatăl 
nostru şi Fericirile. „Sinodul de la Iaşi este important din cel puţin două motive. 
Că aici s-au corectat cele două puncte de credinţă, fiind îndreptate în spiritul 
tradiției noastre: nu există purgatoriu, iar momentul prefacerii darurilor este cel 
al epiclezei - rugăciunea de invocare a Duhului Sfânt. Şi este important şi pentru 
faptul că ceea ce s-a întâmplat la laşi a stat la baza aprobării Mărturisirii, care a 
devenit normativă pentru întreaga Biserică. Îmi place foarte mult formula pe 
care a utilizat-o regretatul mitropolit al Ardealului, Antonie Plămădeală, 
numindu-l «eveniment mondial», a subliniat pr. prof. dr. lon Vicovan. 


Aşadar, forma finală a Mărturisirii de credinţă, adoptată la laşi, a fost apoi 
tradusă în limba greacă, prezentată şi supusă dezbaterii Patriarhiei Ecumenice de 
la Constantinopol şi aprobată de aceasta în 1643. În anii următori, Mărturisirea a 
fost aprobată şi de celelalte patriarhii apostolice, Alexandria, Antiohia şi 
Ierusalim, devenind, astfel, Mărturisirea de credință a Răsăritului. În 
„precuvântarea“ ediției din 1942 a Mărturisirii de credinţă, tipărită cu grija 
mitropolitului Bucovinei, Tit Simedrea, este consemnată hotărârea patriarhului 
ecumenic Partenie | cu privire la Mărturisirea de credință definitivată la laşi. 
„Hotărâm cu votul de obşte al sinodului ca tot creştinul cucernic şi ortodox aflat 
în Biserica apostolească de Răsărit să o citească şi să nu o lepede“. 

„În ultima vreme, Sinodul de la Iaşi a fost privit diferit. De pildă, N. Iorga îl 
numea «soboraş), referindu-se la participarea restrânsă. Alexandru Elian, care a 
făcut o traducere în 1981, l-a numit conferință panortodoxă. A existat o 
dezbatere care încerca să lămurească ce a fost până la urmă: conferință 
panortodoxă sau sinod? Eu cred că a fost sinod, iar primul argument este acela 
că în istorie au existat sinoade care n-au dat canoane. Uitându-ne în istoria 
bisericească universală, vom vedea că, în astfel de cazuri, nu participarea este 
determinantă, ci mai cu seamă procentul de receptare. Deci, deşi a fost un sinod 
cu reprezentare redusă, deşi nu a dat canoane, prin faptul că a definitivat o 
mărturisire de credință, care, mai apoi, a devenit normativă pentru întreaga 
Ortodoxie, capătă o importanţă aparte“, consideră profesorul lon Vicovan. 


40 de ediţii ale Mărturisirii de credinţă, expuse la „Trei Ierarhi“ 


În cadrul manifestărilor dedicate sărbătorii Sfintei Parascheva din acest an sunt 
incluse şi două mari evenimente care marchează împlinirea a 370 de ani de la 
desfăşurarea lucrărilor Sinodului de la laşi. Astfel, mâine, chiar în Sala Gotică, 
acolo unde în 1642 se întruneau pentru dezbateri sinodalii, are loc inaugurarea 
unei expoziţii de carte ce cuprinde 40 de ediţii şi ediţii critice ale Mărturisirii de 
credinţă, publicate, de-a lungul timpului, atât în spaţiul românesc, cât şi în alte 
țări. Cărțile ce vor fi expuse la „Trei Ierarhi“ fac parte din colecția Bibliotecii 
Ecumenice „D. Stăniloae“ a Mitropoliei Moldovei şi Bucovinei. „Cea mai veche 
ediție din biblioteca noastră este din 1699, este originală şi a fost tipărită la 
Snagov“, a explicat dna Virginia Popa, directoarea Bibliotecii „D. Stăniloae“. 


Prima ediție tipărită a Mărturisirii de credinţă a apărut în anul 1667, la 
la Buzău, în 1691. Potrivit prof. lon Vicovan, până în prezent au fost publicate 
21 de ediţii ale Mărturisirii, în limba română. 


Rolul şi locul Mărturisirii de credinţă în Biserica Ortodoxă 


Mărturisirea de credinţă a mitropolitului Petru Movilă se va afla luni şi în centrul 
dezbaterilor ce vor avea loc în cadrul simpozionului organizat de Facultatea de 
Teologie Ortodoxă „Dumitru Stăniloae“ din laşi. Intitulat „„Mărturisirea de 
credinţă - Locul şi rolul ei în Tradiţia Bisericii Ortodoxe“, simpozionul se va 
bucura de prezenţa unor profesori de la Academia Teologică „Petru Movilă“ din 
Kiev, precum şi din Statele Unite, Anglia, Republica Moldova şi din centrele 
universitare din România. 


„Pentru că suntem în Moldova şi pentru că este chiar perioada în care s-a şi ţinut 
Sinodul de la Iaşi, în 1642, am vrut să marcăm cei 370 de ani care au trecut de 
atunci şi am dorit ca simpozionul nostru să pornească de la Mărturisirea lui Petru 

Movilă. Ne propunem să reflectăm şi să analizăm în ce măsură Mărturisirea de 
credință de atunci este importantă astăzi. Atunci a răspuns unei necesități 
teologice de moment, de context. Astăzi contextul este acelaşi sau este diferit? 
La aceste întrebări vom încerca să răspundem“, a precizat pr. prof. lon Vicovan, 
decanul Facultăţii de Teologie Ortodoxă din Iaşi. 

Îr Sinodul de la Iași din 1642, care a adoptat celebra „Mărturisire de Credinţă” a Îr 
A Sfântului mitropolit Petru Movilă se poate admira şi astăzi în pictura bisericii de Ar 
A la Mănăstirea Frumoasa. Pe arcul-dublou dintre pronaos şi naos, alături de cele : 
A şapte sinoade ecumenice, este zugrăvit şi Sinodul de la Iaşi, oraşul vechi fiind > 

Mărturia acestui mare eveniment desfăşurat în capitala Moldovei, care a fost A 
A Sinodul de la laşi, mărturie pictată în biserica Mănăstirii Frumoasa are o A 
r importanță deosebită pentru posteritate. Lucrările sinodului au început pe 15 2 
A septembrie 1642 şi au avut loc în Sala Gotică a Mănăstirii „Sfinţii Trei Ierarhi”. iei 

Au participat reprezentanţi greci, slavi şi latini ai Ortodoxiei care au discutat şi 
corectat textul de la Kiev, alcătuit de Sfântul mitropolit Petru Movilă. 

Prințul român Petru Movilă s-a călugărit şi a păstrat numele de mirean, tocmai 
pentru autoritatea şi puterea pe care o avea familia lui în Polonia. Ajunge stareţ 
la Lavra Pecerska şi apoi arhiepiscop (în 1633) și mitropolit al Kievului. Acesta 
a avut un rol covârșitor în vremea sa, dăruind Bisericii o scriere dogmatică cu 
autoritate canonică, care s-a constituit într-un îndreptar de credință pentru 
credincioșii acelor timpuri. 


„Un text eficient şi suficient, care se distinge prin fermitate teologică” 

„Oricine poate constata viabilitatea şi vitalitatea acestei Mărturisiri, care, spre 
deosebire de celelalte mărturisiri, a rezistat şi a fost socotită mereu carte de 
căpătâi pentru întreaga Biserică Ortodoxă. Avem o moştenire mare, pentru că 
textul, alcătuit cu binecuvântarea unui român, Petru Movilă, şi definitivat pe 
pământ românesc, aici la lași, este un text eficient şi suficient, distingându-se 
prin fermitate teologică, alcătuit într-un duh paşnic, neprecizându-se numele 
autorului”, a afirmat pr. lect. dr. Danielescu, cu prilejul împlinirii a 370 de ani de 
la desfăşurarea acestui eveniment. 


O altă frescă a Sinodului de la Iași se mai găseşte și în Reşedinţa Patriarhală din 
Bucureşti, pictată de Costin Petrescu. 

Arhimandrit loanichie Bălan - Episcopul Melchisedec Ştefănescu și lupta 
pentru unirea Principatelor Române 





Între anii 1857-1859, arhimandritul Melchisedec a stăruit cu timp şi fără timp la 
unirea Principatelor Române, folosind cu multă înţelepciune, atât catedra, cât şi 
amvonul. EI lua ca temelie a unirii românilor cuvintele Mântuitorului Care zice: 
„Precum Tu, Părinte, întru Mine şi Eu întru Tine, aşa şi aceştia întru Noi una să 
fie” (loan 17, 21). EI dovedea prin cuvânt şi faptă că unirea fraților români, de 
acelaşi neam şi limbă, de aceeaşi credinţă şi trăire creştină, este o datorie 
evanghelică sfântă, după modelul unităţii treimice şi al sfinţilor din Ceruri. 


Episcopul Melchisedec Ştefănescu de la Episcopia Romanului (1823-1892) 


Venerabilul Episcop Melchisedec al Romanului a fost unul din cei mai luminaţi 
ierarhi ai Bisericii Ortodoxe Române din a doua jumătate a secolului XIX. 


Originar din comuna Gârcina, judeţul Neamţ, tânărul Mihail - după numele de 
botez - era cel dintâi născut din cei 11 copii ai preotului Petrache şi ai prezbiterei 
Anastasia Ştefănescu. Tatăl său a fost un bun preot şi un adevărat slujitor al 
Bisericii lui Hristos. EI a păstorit parohia Gârcina timp de 50 de ani. lar mama sa 
„a fost model virtuţilor femeii de ţară, cu deosebire, al soţiei preotului de ţară”. 
Dând copiilor lor o educaţie creştinească aleasă, cinci dintre ei au îmbrăţişat 
viaţa călugărească. 


Cel dintâi chemat de Hristos a fost Mihail. Între anii 1834-1838 urmează 
Seminarul de la Socola din laşi. După ce stă patru ani de zile ca învăţător de sat, 

reia cursurile şi în anul 1843 este numit profesor de retorică, pastorală, istorie şi 
geografie, la seminar dovedindu-se un talentat dascăl şi catehet. În acelaşi an 
primeşte tunderea monahală cu numele de Melchisedec, iar în anul următor este 
hirotonit ierodiacon. 


Fiind dăruit de Dumnezeu cu multă înţelepciune şi cu o viaţă duhovnicească 
exemplară, între anii 1848-1851 ierodiaconul Melchisedec îşi continuă studiile 
la Academia Teologică de la Kiev, înfiinţată de Mitropolitul Petru Movilă. Apoi 
este hirotonit ieromonah şi numit profesor de patristică, drept canonic, liturgică 
şi teologie comparată la Socola, unde funcționează până în anul 1856. Pe drept 
cuvânt, arhimandritul Melchisedec Ştefănescu a fost un eminent profesor ai 
Seminarului de la Socola, un devotat sluţitor al Bisericii lui Hristos şi un 
neegalat pedagog şi părinte duhovnicesc al viitorilor candidaţi de preoție. 
Numeroşi elevi formaţi de dânsul au ajuns buni preoţi, egumeni, profesori şi 
ierarhi aleşi în Moldova. 


Arhimandritul Melchisedec, prin personalitatea şi cultura sa, ridică Seminarul la 
Socola — cel dintâi seminar teologic din ţara noastră (1803) şi prima şcoală 
gimnazială din Principate cu predarea în limba română — la nivelul unei 
adevărate academii teologice româneşti. Aici au crescut şi s-au format mii de 
slujitori ai sfintelor altare. 


În anul 1856, arhimandritul Melchisedec este numit rector al Seminarului de la 
Huşi, reuşind în câţiva ani să-l reorganizeze în întregime, pe măsura celui de la 
Iaşi, cu local propriu, cu profesori buni şi la un nivel duhovnicesc satisfăcător. 
Aici s-au format peste o mie de preoţi buni pentru Biserica lui Hristos, pregătiți 
cu părintească grijă de acest mare pedagog. 


Între anii 1857-1859, arhimandritul Melchisedec a stăruit cu timp şi fără timp la 
unirea Principatelor Române, folosind cu multă înţelepciune, atât catedra, cât şi 
amvonul. EI lua ca temelie a unirii românilor cuvintele Mântuitorului Care zice: 
„Precum Tu, Părinte, întru Mine şi Eu întru Tine, aşa şi aceştia întru Noi una să 
fie” (loan 17, 21). EI dovedea prin cuvânt şi faptă că unirea fraţilor români, de 
acelaşi neam şi limbă, de aceeaşi credinţă şi trăire creştină, este o datorie 
evanghelică sfântă, după modelul unităţii treimice şi al sfinților din Ceruri. 
Unitatea românilor, spunea el, va duce nu numai la întărirea naţională şi la 
risipirea vrajbei dintre fraţi, dar în aceeaşi măsură şi la întărirea Ortodoxiei 
româneşti, pentru a putea rezista prozelitismului religios străin, care căuta să 
dezbine Neamul şi Biserica noastră apostolică. 


(Arhimandrit Ioanichie Bălan, Patericul românesc, Editura Mănăstirea 
Sihăstria, pp. 462-463) 

Când intri într-o biserică, te închini mai întâi la sfintele icoane şi la sfintele 
moaşte, dacă acea biserică are. Spui o rugăciune pentru nevoile tale, te aşezi în 
genunchi sau într-o strană să te reculegi un pic. În acest timp, la Pângăraţi poţi 
lectura concentratele duhovniceşti ale sfinților pictaţi. Fiindcă cel ce are pururi 
înaintea ochilor săi cuvântul lui Dumnezeu, să-l citească sau să-l asculte cu 
smerenie şi să-l păzească cu credinţă. 


CETE i 
ra PI 
iii 





lată comoara şi testamentul sfinților neamului nostru românesc din biserica nouă 
a Pângăraților: 


Sfântul cuvios Chiriac de la Tazlău: „Dacă Împărăţia Cerurilor pofteşti, defaimă 
banii şi de dumnezeiasca răsplătire te ţine. A trăi după Dumnezeu este cu 
neputinţă dacă eşti iubitor de dezmierdări şi iubitor de arginți”. 


ie ste se 


Sfântul cuvios Nicodim de la Tismana: „Domnul a spus: întru aceasta vor 
cunoaşte toţi că sunteţi ucenicii Mei - dacă veţi avea dragoste unii faţă de alții. 
Cel ce are toate darurile lui Dumnezeu, iar dragoste nu are, nimic nu-i 
foloseşte”. 


ie ste e 


Sfântul cuvios Iosif de la Bisericani: „Bine este a nu te mânia. De ce urăşti pe 
omul care te-a mâhnit? Nu el ţi-a făcut nedreptate, ci diavolul! Urăşte boala, nu 
pe cel bolnav! Nu-ţi osândi aproapele, căci tu îi cunoşti păcatul, dar pocăinţa 
nu”. 

SR 2% de 


Sfântul cuvios Rafail de la Agapia Veche: „Trecând odată Avva Pimen prin 
Egipt, a văzut o femeie şezând la un mormânt şi plângând cu amar. ŞI a zis: de 
vor veni toate veseliile lumii acesteia, nu vor muta sufletul ei de la plâns. Aşa şi 
călugărul trebuie să aibă de-a pururi plânsul în sine”. 


Sfântul ierarh Grigorie Dascălu: „Săracii sunt doctorii, binefăcătorii şi ocrotitorii 
sufletelor noastre. Atunci când nu facem milostenie este ca şi cum am fi lipsiţi 
de viaţă. Credinţa fără fapte este moartă”. 


SR 3% e 


Sfântul ierarh Teodosie de la Brazi: „Nu există om pe care să-l părăsească 
Dumnezeu, ci există numai oameni care L-au părăsit pe Dumnezeu. Apa are 
însuşirea să spele noroiul de pe trup, iar milostenia să nimicească murdăriile 
sufleteşti”. 


SR 3% A 


Sfântul cuvios Antipa de la Calapodeşti: „Dacă vrei să nu pui în primejdie 
mântuirea sufletului tău, să eviţi în tot chipul a judeca pe alții. Prin faptul de a nu 
judeca pe nimeni şi a rămâne tăcut, îți păstrezi pacea. Atunci când omul se află 
într-o astfel de stare, primeşte descoperiri dumnezeieşti”. 


3 2% de 


Sfântul cuvios Sofronie de la Cioara: „Va veni vremea când oamenii vor 
înnebuni şi când vor vedea pe cineva că nu înnebuneşte, se vor ridica asupra lui 
zicând: EI este nebun pentru că nu este asemenea nouă”. 


SR 2% 3 


Sfântul cuvios Gheorghe de la Cernica: „Mânia este cel mai primejdios sfătuitor 
pentru oricine. Tot ce se întreprinde la mânie nu e niciodată chibzuit. Un cuvânt 
rău şi pe cei buni îi face răi, iar un cuvânt bun şi pe cei răi îi face buni. 


3 2% de 


Sfântul cuvios losif de la Văratec: „Viaţa fără cuvânt mai mult foloseşte decât 
cuvântul fără viaţă. Căci viaţa chiar şi în tăcere foloseşte, iar cuvântul, chiar şi 
strigând, supără. Dar dacă cuvântul şi viaţa se vor întâlni, fac o icoană a toată 
înţelepciunea”. 

oxologia.ro 


ie ste se 


Sfântul ierarh Petru Movilă: „Pricina tuturor relelor sunt păcatele. Din pricina 
păcatelor vin întristările; din pricina păcatelor, tulburările. Din pricina păcatelor, 
războaiele; din pricina păcatelor, bolile şi toate patimile greu de vindecat care ne 
necinstesc”. 


sk 
Sfântul ierarh Pahomie al Romanului: „Atunci când ne aducem aminte de 
păcatele noastre, Dumnezeu le uită. lar când le uităm noi, îşi aduce aminte 
Dumnezeu de ele”. 


sk 
Sfântul ierarh Iachint al Țării Româneşti: „Nu este bogat cel ce stăpâneşte multe, 
ci acela care nu are nevoie de nimic. Căci care este folosul celui care stăpâneşte 
întreaga lume, dar trăieşte în mai multă mâhnire decât cel care nu are nimic”? 

Geci fel Mel 


Sfântul ierarh Ghelasie de la Râmeţ: „Aşezarea lăuntrică este aceea care îi face 
pe oameni bogaţi sau săraci, iar nu posedarea banilor sau lipsa lor”. 


ie ste se 


Sfânta cuvioasă Teofana Basarab: „Om este cel ce a înţeles ce este trupul: că 
este stricăciune şi vremelnicie”. 


ie ste se 


Sfânta cuvioasă Teodora de la Sihla: „Sufletul curat este cel care s-a eliberat de 
patimi şi se bucură neîncetat de dragostea dumnezeiască”. 


e ste se 


Sfânta muceniţă Filofteia de la Argeş: „Pacea este izbăvirea de patimi. Dar ea nu 
poate fi aflată fără lucrarea Duhului Sfânt”. 


e ste se 


Sfântul cuvios Amfilohie de la Pângăraţi: „Să fie ochii Tăi deschişi ziua şi 
noaptea la biserica aceasta, la acest loc pentru care Tu ai zis: numele Meu va fi 
acolo”. 


ie ste se 

Sfântul cuvios Simeon de la Pângărați: „Fiilor, de veţi rămâne tari în ostenelile 
călugăreşti, va dura şi obştea voastră cât va binevoi Dumnezeu”. 

Arhim. Veniamin Goreanu - Sfântul ierarh Petru Movilă, tipograf și 
înnoitor al vieţii bisericeşti 





Anul 2016, declarat de Sfântul Sinod al Bisericii Ortodoxe Române An omagial 
al educaţiei religioase a tineretului creştin ortodox şi An comemorativ al 
Sfântului Ierarh Martir Antim Ivireanul şi al tipografilor bisericeşti, ne-a oferit 
prilejul de a evoca personalităţile care au avut o contribuție deosebită la 
promovarea credinţei creştine ortodoxe, atât în spaţiul românesc cât şi dincolo 
de graniţe, prin activități pastoral-misionare, cultural- educaţionale și editoriale. 


În acest sens, în Patriarhia Română, la loc de cinste în galeria marilor ierarhi 
cărturari şi a iscusiţilor tipografi s-a aflat Sfântul Antim Ivireanul, care a lucrat 
în ogorul Ortodoxiei româneşti, deşi era de origine georgiană, așa cum Sfântul 
ierarh Petru Movilă a fost trimis de Dumnezeu din sânul poporului român pentru 
a păstori, în vremuri grele, credincioşii din Mica Rusie, Ucraina de astăzi. 


Petru Movilă s-a născut la Suceava în data de 21 decembrie 1596, primind la 
botez numele Petru, dat după numele străbunicului său după tată, voievodul 
Petru Rareş. Tatăl său, Simion Movilă, fost pârcălab de Hotin, era acum portar al 
Sucevei şi hatman al oastei moldovene. Mama sa, Marghita, care ulterior s-a 
călugărit primind numele Melania, era fica boierului Hâra din Zăhăreşti- 

Suceava. Fiind de viță nobilă, întrucât era nepotul voievodului leremia Movilă 
(1595-1606) şi al Mitropolitului Gheorghe Movilă, a primit o educaţie aleasă, 
fapt care l-a făcut apreciat de contemporani şi l-a ajutat în activitatea la care 
Dumnezeu l-a chemat ca egumen al Lavrei Peşterilor şi Mitropolit al Kievului. 


Şi-a început studiile la Suceava cu un dascăl trimis de Frăția Ortodoxă din Lvov, 
apoi a continuat la şcoala Frăției Ortodoxe din Lvov, la colegiul La Felche din 
Franţa, la Sorbona, la Academia Zamoyski, învățând limbile latină, greacă, 
slavonă și polonă, precum şi celelalte discipline care se predau aici: gramatica, 
poetica, retorica, dialectica, teologia. 


Trebuie să amintim că în Ucraina acelor vremuri erau puţine şcoli și pregătirea 
era destul de modestă, însă în acestea se formau viitorii slujitori ai Sfintelor 
Altare. Cunoscând importanţa şcolii şi a educaţiei pentru tineri, ca ierarh a 
acordat o atenţie deosebită formării tinerei generaţii prin înființarea de şcoli. 


În anul 1621, Petru Movilă, cu grad de ofiţer, a participat la lupta de la Hotin 
împotriva turcilor, sperând că va obține tronul Moldovei. Armata polonă e 
înfrântă, iar tânărul Petru Movilă îşi schimbă haina militară pe cea monahală, 
retrăgându-se în 1625 la Lavra Pecersca din Kiev, una din cele mai vestite 
mănăstiri ortodoxe din timpurile acelea. La puţin timp de la închinovierea ca 
frate, a primit tunderea în monahism, păstrându-şi numele de Petru. La 6 
septembrie 1627, pe când avea vârsta de doar 31 de ani, fiind apreciat pentru 
râvna față de cele sfinte, cultura teologică şi profană pe care o deţinea, este ales 
stareţ al Mănăstirii Lavra Pecersca din Kiev. 


Ca egumen al mănăstirii, a promovat valorile şi interesele creştinilor ortodocși 
din spațiul ucrainean, care în mare parte erau influențate de uniaţie, aflându-se la 
distanță de doar trei decenii după Unirea de la Brest-Litovsk, din anul 1596. În 
această calitate, semnează actele Sinodului de la Kiev din 16 august 1628, prin 
care erau condamnaţi cei care au aderat la uniație, încurajând păstrarea credinței 
ortodoxe şi restabilirea drepturilor Bisericii Ortodoxe. În acelaşi an, a împiedicat 
introducerea de către Arhiepiscopul Meletie Smotriţki a unui catehism redactat 
sub influență catolică. A desfășurat o amplă lucrare misionară de restaurare a 
mănăstirii, dar și de revigorare a vieţii monahale, prin tipărirea mai multor cărți 
şi intensificarea vieţii duhovnicești, fiind foarte apreciat pentru toate aceste 
activități. 


Trebuie să amintim că, în calitate de egumen, arhimandritul Petru Movilă 
susține, în Dieta electivă, alegerea ca rege al Poloniei a lui Vladislav III, fapt 
care a condus la recunoașterea drepturilor ortodocșilor în frunte cu 
Arhiepiscopul şi Mitropolitul de Kiev şi cei patru episcopi. Înţelegând 
importanța formării duhovniceşti a preoților și monahilor, a pus bazele unui 


Ar dr Ar Ar dr dr dr Ar dr Ar Ar dr dr dr dr dr Ar Ar Ar Ar dr Ar A 


IP IP 3 IE E IP IE E 0 30 E 3 2 E IE 3 E IP 30 E E XX 


Die De De De De De Dr De fr De fe fr de dr de de dr dr de dr dr de dr dr d 


XP XP IP IP 37 3 3 PP 30 3 E 0 30 3 2 2 0 IP 3 E E IE 30 2 0 E E XX 


colegiu în Lavră, ulterior din acesta dezvoltându-se Academia Duhovnicească 
din Kiev, consolidând lucrarea misionară şi prin Frăţiile Ortodoxe”. 


În anul 1633, vrednicul arhimandrit Petru Movilă, egumenul Lavrei Peşterilor, a 
fost ales Mitropolit al Kievului, fiind confirmat de regele Poloniei la 12 martie şi 
înscăunat la 28 aprilie 1633 în Biserica moldovenească (Valasscaia) din Lvov. 
La întronizarea sa au fost prezenţi Mitropolitul Varlaam al Moldovei, trimis de 
domnul Moldovei, Miron Barnovski, ruda sa şi ultimul ctitor care desăvârşeşte 
construcția acestei frumoase biserici româneşti din centru Rusiei Roşii. 


Totodată, regele Vladislav al Poloniei a recunoscut şcoala ortodoxă a lui Petru 
Movilă de la Lavra Pecersca drept colegiu teologic (Colegiul Kievean), a mai 
recunoscut dreptul ortodocșilor de a avea tipografi, spitale, frăţii, şi li s-au 
înapoiat biserici, inclusiv cele din Kiev, dintre cele răpite de uniați. 


În plan educaţional, în anul 1632 întemeiază la Kiev un colegiu, care la scurt 
timp devine o instituție de învăţământ renumită, un centru de cultură teologică şi 
laică care se bucura de mare prestigiu, prin profesorii renumiți și de înaltă 
pregătire, de care se bucurau cei care urmau cursurile acestei instituții. 
Mitropolitul Petru Movilă reformează sistemul existent de învățământ din 
Ucraina, elaborând programe școlare şi selectând profesorii care vor preda în 
aceste școli. Aceasta a făcut ca şcoala întemeiată de Petru Movilă să fie 
recunoscută drept Academie, devenind un centru important de învăţământ nu 
doar pentru Ucraina, ci şi pentru tot Estul Europei. Dintre absolvenţii acestei 
Academii au fost selectați şi aleşi în secolul XVIII toţi ierarhii din Rusia, fie că 
erau sau nu ucraineni. Mulţi dintre absolvenţii Academiei au ajuns profesori de 
renume în şcolile şi seminariile din întreaga Rusie, fiind solicitaţi de instituţiile 
de învățământ de la Petersburg, Moscova, Smolensc, Tver, Suzdal, Kostroma, 
Cernigov şi Harikov etc. La această şcoală a studiat şi Dimitrie Eustatievici 
Braşoveanu, precum şi stareţul Paisie Velicicovschi ş.a. 


Mitropolitul Petru Movilă a înţeles că nu putea să modernizeze învățământul 
fără a intensifica și activitatea tipografică, fapt pentru care modernizează 
tipografia Lavrei Pecerska, sporind numărul meșterilor tipografi. În aceste 
condiții, au văzut lumina tiparului mai multe cărți: Liturghierul (1629), 
Nomocanonul (1629), Antologhionul (1636), Triodul ales (1637), Evanghelia de 
învăţătură (1637), Triodul de post (1640). Cunoscând importanța înzestrării 
clericilor cu toate cărțile de cult necesare, a reeditat în anul 1646 Evhologhionul 
sau 'Trebnicul mare (Molitfelnicul). De asemenea, a mai scris Scurte eseuri 
ştiinţifice despre articole de credinţă şi un Mic Catehism Rus. 


În predoslovia Antologhionului din 1636 scria: V-am dat şi nu voi înceta până la 
moarte să vă dau cărți şi profesori, iar în Predislovie către cititor, la cea de-a Il-a 

ediţie a Liturghierului (1639), menționa: Acest Liturghier timp de câţiva ani I- 
am tradus de pe texte greceşti, l-am confruntat cu textul edițiilor greceşti şi al 
liturghiilor noastre vechi, pentru a edita un liturghier deplin şi corect. Din aceste 
texte vedem grija sa pentru luminarea clericilor şi a poporului şi efortul personal 
depus pentru editarea şi diortosirea cărților de cult. Apreciind activitatea sa 
publicistică şi educațională, mitropolitul Macarie al Moscovei l-a numit părinte 
al teologiei ortodoxe. 


De asemenea, o grijă aparte a avut-o şi faţă de fraţii săi din Ţările Române. La 
rugămintea domnitorului Matei Vodă Basarab, Petru Movilă ajută la înființarea 
tipografiilor de la Câmpulung (1635), Govora (1637) şi Târgovişte (1646), 
trimiţându-le tiparniţe şi meşteri tipografi. 


În Moldova, la cererea lui Vasile Lupu, înfiinţează o tiparniţă la Iaşi în 1642, de 
sub ale cărei teascuri au ieşit primele cărți româneşti, după cele apărute în 
Transilvania în secolul al XVI-lea. Tot el a ajutat să se deschidă la Iaşi o şcoală 
domnească, un colegiu după tipul celui din Kiev, transformat apoi în Academia 
Latino- Greco-Slavonă. 


Din cele peste 50 de tipărituri îngrijite de Petru Movilă, cea mai importantă din 
lucrările sale este Mărturisirea Ortodoxă, care după sinodul de la laşi din anul 
1642 a devenit una dintre cele mai importante cărți sistematice care au circulat 
în lumea răsăriteană, fiind tradusă în mai multe limbi şi reeditată pentru uzul 
credincioșilor. 


Activând departe de ţara sa, mitropolitul Petru Movilă vorbea cu nostalgie, în 
repetate rânduri, despre descendența sa românească, numindu-se deseori “prinţ 
al Ţării Moldoveneşti”, folosind stema “străluciţilor Movileşti, domni ai Ţării 
Româneşti şi ai Moldovei”, pe care „o imprima cu insistenţă în tipăriturile sale şi 
în cele sprijinite de el”. 


Trece la Domnul la vârsta de doar 50 ani, fiind înmormântat în biserica mare a 
Mănăstirii Pecersca, în plină desfăşurare a activităţii sale, lăsând nerealizate 
multe idei şi proiecte. 


Presimţind apropierea morţii, mitropolitul Petru al Kievului îşi dictează la 22 
decembrie 1646 testamentul, exprimându-și fidelitatea faţă de credinţa ortodoxă, 
prin cuvintele: În credinţa sfântă, în care m-am născut, m-am educat şi cu 
nevrednicie, din voia şi îndurarea lui Dumnezeu port demnitatea de Mitropolit, 
în această credinţă, sfârşindu-se viaţa mea, doresc să mă prezint, şi înaintea 
măreției Domnului meu”, lăsând toată averea moștenită de la părinți Bisericii, 
pentru restaurarea „bisericilor lui Dumnezeu, cele ruinate, care ajunseseră într-o 

stare demnă de plâns, iar parte pentru înfiinţarea de şcoli”. Doar o mică parte a 
averii, „câştigată în poziţia de civil”, o lasă lui Moise Movilă, fratele său. 


Din viaţa Sfântului ierarh Petru Movilă aflăm că făcea zilnic metanii, iar în 
zilele când oficia Sfânta Liturghie, precum şi în prima şi în ultima săptămână a 
Postului mare, nu mânca nimic. Urmând practica cuviosului 'Teodosie, 
începătorul vieţii de obşte de la Pecerska, menţionată în Patericul de la Pecerska 
(1636), încă din primii ani de călugărie purta sub hainele obişnuite o cămaşă de 
pocăință de păr, cu nasturi care lăsau uneori umflături pe corp, şi se încingea cu 
un brâu de fier, cu dinţi ascuţiţi, pentru mai multă nevoinţă. 


Pentru multele osteneli, pentru lucrarea pastoral-misionară, educaţional- 
editorială şi tipografică, personalitatea sa marcând viaţa bisericească din întreaga 
Rusie de la începutul secolului al XVII-lea, prin zidirea de biserici și mănăstiri, 
înfunţarea de şcoli, spitale şi tipografu, Sfântul Sinod al Bisericii Ortodoxe 
Ucrainene a hotărât, în şedinţa din data de 6 decembrie 1996, înscrierea în 
rândul Sfinților Bisericii Ortodoxe Ucrainene a Mitropolitului Kievului şi al 
Galiției Petru (Movilă) (1596-1647), stabilind ca acesta să fie prăznuit în ziua de 
31 decembrie stil vechi (13 ianuarie stil nou). 


Ulterior, în anul 2002, Sfântul Sinod al Bisericii Ortodoxe Române a aprobat 
înscrierea Sfântului ierarh Petru Movilă în calendarul Bisericii Ortodoxe 
Române, stabilind zi de prăznuire ziua de 22 decembrie. 


Sfântul ierarh Petru Movilă este ocrotitorul spiritual al parohiei ortodoxe 
ucrainene nou-înfiinţate în Bucureşti, din inițiativa şi cu binecuvântarea prea 
fericitului Părinte patriarh Daniel, în luna iulie 2016, pentru membrii 
personalului diplomatic şi ai comunităţii ucrainene din capitala României. 

Bucură-te, Sfinte ierarhe Petru, apărător al dreptei credinţe! 

